
HØRING OM FREMTIDENS EUROPA

v/Europaudvalget

Landstingssalen

Mandag den 10. september 2001

Claus Larsen-Jensen, formand for Folketingets Europaudvalg:
Det er med stor glæde, at jeg på vegne af Folketingets Europaudvalg skal byde velkommen til denne her høring om fremtidens Europa. Det er en velkomst til alle deltagerne i høringen her i Landstingssalen på Christiansborg. Det er også en velkomst til vores indledere fra ind- og udland. En særlig velkomst skal lyde til vores udenlandske gæstetalere, som har ville taget tid ud af en travl kalender for at deltage aktivt i den danske proces og debat omkring fremtidens Europa.

Her i formiddag sætter vi fokus på de krav og ønsker, som to af ansøgerlandene til EU har til indretningen af fremtidens Europa med deres aktive deltagelse – nemlig Polens viceudenrigsminister Andrzej Ananciz, og Ungarns udenrigsminister János Martonyi.

Senere i formiddag har vi Europa-Parlamentsmedlem Patricia MacKenna, Irland, og i eftermiddag Tysklands udenrigsminister Joschka Fisher, der har været først med tanker om fremtidens Europa og derfor er en central aktør, både på grund af det, men også på grund af Tysklands størrelse i den fremadrettede debat om Europa, og som deltager aktivt i debatten her i salen i eftermiddag sammen med den danske udenrigsminister Mogens Lykketoft, som har givet budet på regeringens vegne med, hvad der er Danmarks position.

Formiddagen rundes af med synspunkter af ordførerne fra de danske partier og bevægelser i Europa-Parlamentet, nemlig Torben Lund, Socialdemokratiet, Bertel Haarder fra Venstre, Christian Rovsing fra Det Konservative Folkeparti, Pernille Frahm, Mogens Camre fra Dansk Folkeparti, Lone Dybkjær fra Det Radikale Venstre, Ole Krarup fra Folkebevægelsen mod EU og Jens-Peter Bonde fra Junibevægelsen.

Eftermiddagen afsluttes med partiernes EU-ordførere i Folketinget: Charlotte Antonsen, Venstre, Lene Espersen, Det Konservative Folkeparti, Knud Erik Hansen, Socialistisk Folkeparti, Kristian Thulesen Dahl, Dansk Folkeparti, Susanne Clemmensen, CD, Elisabeth Arnold, Det Radikale Venstre, Keld Albrechtsen, Enhedslisten, Frank Dahlgaard, Kristeligt Folkeparti samt undertegnede fra Socialdemokratiet. 

Det bliver en lang og en tæt besat dag med mange taler. Men der bliver også tid til debat undervejs. Kort præcis med hensyn til spørgsmål og svar, og høringen transmitteres på DK4, og derfor skal der også være en varm velkomst til seerne, som ser med ude i stuerne rundt i landet.

Det er Folketingets Europaudvalgs mål, at vi hermed kan bidrage aktivt til at give den danske debat om fremtidens Europa et spring fremad. Og at deltagelsen af vores udenlandske toppolitikere også kan medføre en debat, hvor vi ikke bare fedter rundt i vores egen danske navle, men kan få drøftelser i Danmark der er parallel med, hvad der diskuteres i resten af Europa.

Bemærk i øvrigt at både omkring denne høring og de mange andre initiativer, som Folketingets Europaudvalg gennemfører, bakker alle partier i Europaudvalget på tværs af holdninger til EU op herom. 

Lad det i danske debat være et afsæt til, at vi kan få fremadrettede drøftelser om, hvad der skal være indholdet af det europæiske samarbejde og om, hvordan vi fra dansk side ønsker at indrette fremtidens Europa, så vi offensivt kan påvirke, hvad der kommer ud af regeringskonferencen i 2004 i stedet for blot at forholde os til andres forslag, når de kommer frem.

Jeg er overbevist om, at der kan opnås en ny stor bredde i Danmark om bud på, hvordan vi ønsker Europa indrettet i fremtiden.

Og kunne vi så ikke slippe for de evindelige drøftelser om, at vi politikere ikke tør eller ikke vil diskutere fremtiden Europa? Der er intet, vi hellere vil. Tiden nu er netop til kreativ, åben politisk højtænkning, hvor vi hver især bidrager med idéer og tanker, der peger fremad, så der kan være en egentlig dialog og politisk samtale, som kan løfte debatten og dermed også interessen for overhovedet at deltage.

Det er jo en kendt sag, at det europæiske samarbejde altid siden Danmarks medlemskab har været stridspunkt og stadig er det. Der er formentlig dem, der under alle omstændigheder vil ud af EU. Der er dem, der under alle omstændigheder er varme tilhængere af EU. Og så er der de mange, som gerne vil europæisk samarbejde, men som sætter spørgsmålstegn ved dele af det konkrete samarbejde i dets indretning. Chancen burde vel egentlig være der nu frem til 2004, hvor vi skulle prøve at give nogle bud fra dansk side på, hvordan det europæiske samarbejde kan komme bedre i overensstemmelse med befolkningernes ønsker i Europa.

Man kan lide det eller ej – men EU er noget andet i 2001 end i 1972. Europa er under forandring. Tolv lande forhandler om EU-medlemskab. Meget kunne tyde på at formentlig ti af landene vil kunne optages som led i den første udvidelse, hvis ellers alt går, som det ser ud på nuværende tidspunkt, og flere lande, som ikke er i ansøgerfeltet, kan forventes at søge om medlemskab. Så mange nye lande stiller nye krav til indretning af samarbejdet, og også at der bliver taget større hensyn til den mangfoldighed og forskellighed, der er mellem og i landene i EU for at sikre opbakning til, at man på andre områder kan have et tæt og integreret samarbejde. Evnen til at træffe beslutninger på ikke drukne i udvidelsen.

Samtidig skal den demokratiske forandring sikres i forhold til landenes befolkninger. Når vi i EU i 2004 skal holde en ny regeringskonference, så er der på dagsordenen at skabe en klarere og enklere EU-traktat, herunder spørgsmålet om charteret om grundlæggende rettigheders indskrivning. Det er på dagsordenen at afklare og magt- og arbejdsdelingen eller kompetencedelingen mellem EU og medlemslandene, og det er på dagsordenen at skulle styrke de nationale parlamenters rolle. Der vil helt givet være stor variation af synspunkter mellem landene. Det fremgår også klart af de hidtidige udspil, der er kommet. Den tyske udenrigsminister er kommet med sit udspil, der peger på europæisk forfatning, styrkelse af Europa-Parlamentet og Kommissionen, og han taler om kompetencekatalog.

Den franske premierminister ligger større vægt på indholdet af samarbejdet end på det rent institutionelle og understreger, at Ministerrådet skal spille den helt centrale rolle. Den britiske premierminister vil ikke have en forfatning; han foreslår et andet kammer og vil styrke samarbejdet om udenrigspolitikken.

Alle udspil kan man egentlig sige, med den forskellighed der er, og den store variation der er i graden af, hvor tæt man ønsker samarbejdet eller ikke-tæt, man ønsker samarbejdet i Europa, så har de de kendetegn, at alle lande har et udgangspunkt, der hedder at man prøver at indrettet Europa efter den model, som egentlig præger den måde hvorpå man har bygget sit eget samfund op på.

Den danske regerings udspil forsøger på tilsvarende vis – hvad jeg synes er positivt i denne fase lige så vel som de øvrige udspil – at berige Europa med de værdier, vi tillægger vægt i indretningen af det politiske samarbejde. Slutresultatet vil alligevel i den sidste ende skulle prøve at tage hensyn til alle, hvis vi skal nå et kompromis.

Netop derfor er det vigtigt, at vi alle i alle landene spiller aktivt med med forslag og idéer, så det kan præge ikke blot den nationale hjemlige debat men også den europæiske debat og det politiske slutresultat.

Der vil undervejs i denne debat komme mange forslag. Der vil også komme forslag, som man absolut ikke er tilhænger af, afhængig af hvilken holdning man har. Men det er der ingen grund til at gå i sort over og tage store drøftelser, som vi ofte har for vane i Danmark om, hvad det nu er de mener, og hvor farligt det egentlig er. Vi skulle måske i stedet betragte det som værende et led i en almindelig politisk debat, at folk skyder forslag ind på banen, så diskuteres de og i sidste ende så finder man ud af, hvordan det hele kan strikkes sammen, så det er dækkende for de synspunkter, der er i medlemskredsen.

Og når mange landes politikere og befolkninger kommer med synspunkter, så vil udgangspunkterne og holdningerne jo naturligt være forskellige, og ind imellem vil betydningen af de ord, der anvendes, også være forskellig, afhængig af hvorfra man kommer i Europa.

Hovedopgaven for os i Danmark er at spille aktivt med i debatten om fremtidens Europa med så bred deltagelse – også af befolkningen – som muligt i hele samfundet. Alt tyder på, at der forud for regeringskonferencen i 2004 vil blive etableret et bredt sammensat fælles europæisk konvent, hvor nationale parlamentarikere, europaparlamentarikere og folkelige organisationer skal inddrages aktivt i processen og forhåbentlig med den effekt, at også store dele af befolkningen bliver inddraget. 

På det uformelle udenrigsministermøde har det jo været drøftet, at man på det Europæiske Rådsmøde i Lagen i slutningen af i år skal prøve at finde en skitse på dette område, og udenrigsministeren er allerede i går kommet med nogle bemærkninger om, at det kunne måske være en ganske god idé, at man på tilsvarende vis i Danmark fulgte op med et dansk konvent eller et europæisk forum, hvor man kunne inddrage en stor bred kreds af folkelige organisationer i drøftelser om, hvordan og hvorledes vi i Danmark kunne følge hele udviklingen i konventet og diskutere, hvordan fremtidens Europa skal indrettes.

Temahøringen i dag er et led i den danske deltagelse i udformningen af fremtidens Europa. Europaudvalgets beretning fra maj 2001 udgør et stærkt fundament for en fornyelse af såvel den politiske behandling som den brede debat om europapolitik. Regeringens hvidbog udgør trods politisk uenighed herom et udgangspunkt for den europæiske udvikling og Danmarks placering. Den nye bevilling til EU-oplysning for 2002 og 2005, som forhåbentlig falder på plads som led i finansloven, vil skulle give et økonomisk afsæt til flere initiativer til en folkelig debat. Et dansk konvent eller et europæisk fremtidsforum i Danmark vil ligeledes kunne være en platform en bred dansk debat fra foråret 2002 henover det danske EU-formandskab i efteråret 2002 og frem til regeringskonferencen i 2004.

Temahøringen i dag om fremtidens Europa er et første startskud til en indholdsmæssig debat om, hvad vi og andre i Europa vil i fremtiden med det fælles kontinent, som vi bor på. Det er Europaudvalgets intention, at vi vil prøve at følge denne høring op med flere høringer, hvor vi også kan inddrage synspunkter fra andre lande. Vi havde jo gerne set også, at vi fik de britiske, de franske og andre landes synspunkter på banen. Og det vil vi arbejde med.

Med disse indledende bemærkninger skal jeg endnu en gang byde alle vores indledere, alle deltagere hjertelig velkommen til denne spændende men også lange dag. Jeg håber, vi får virkelig gode og spændende drøftelser.

Og så skal straks gå over til den første del af programmet med vores udenlandske indledere. Vi er fantastisk glade for, at vi ved denne lejlighed har mulighed for at have repræsentanter fra to af ansøgerlandene til at give deres syn på, hvordan og hvorledes de opfatter situationen, og hvilke synspunkter de har om, hvordan fremtidens Europa skal udvikles.

Jeg vil gerne byde viceudenrigsminister Andrzej Ananciz, Polen, og udenrigsminister János Martonyi fra Ungarn, om at komme op på podiet, og den første, der skal tale, er Polens viceudenrigsminister Andrzej Ananciz.

Andrzej Ananciz, viceudenrigsminister, Polen:
Hr. ordstyrer, mine damer og herrer – først vil jeg gerne sige mange tak for invitationen til debatten her i dag. Det er meget, meget vigtigt at lytte til en af de mest spændende medlemsstaters drøftelser, når det drejer sig om EU og tanker omkring denne. Polen følger den interne debat i Danmark med stor interesse.

Jeg ved, at Hr Martonyi er på vej. Han er allerede landet fra Bruxelles og kan være her når som helst.

Så lad mig begynde med nogle generelle bemærkninger om, hvad jeg vil sige. Først vil jeg komme in på post-Nice-processen. Derefter vil jeg gennemgå listen af punkter på den planlagte agenda til konferencen i 2004. Og endelig vil jeg sige lidt om måden, der diskuteres på, og måden vi – ansøgerlandene – ser vores deltagelse i den.

Jeg tror, at I vil opdage to ting under mit indlæg: For det første at Polens meninger ikke er revolutionerende, og for det andet at vi ikke er 100% enige med Danmarks officielle erklæringer.

Hr Martonyi er kommet..

Lad mig begynde med post-Nice-processen. Den polske regering støttede synspunktet, at der var en stærk sag for en institutionel reform af EU, både på grund af de interne forandringer og fremskridtet med integration i Union samt forandringer, der foregår i dens internationale miljø. Og den polske regering mener, at reformen skal sigte mod væsentlige forbedringer i EU's funktion og dermed forberede Unionen til ny medlemsstaters adgang, som vil kunne nyde de samme rettigheder som de gamle medlemsstater.

I den forberedende fase til regeringskonferencen i 2000 blev det klart, at konferencen ikke ville være i stand til at løse alle de problemer, EU stod over for. Derfor var der nogle fundamentalt vigtige punkter, der skulle løses, og tages op igen senere. Erklæringen om Unionens fremtid, indeholdt i den endelige Nice-traktat, skal drøftes på den næste regeringskonference, der finder sted i 2004. Den fremhæver også nogle vigtige punkter, som bør være med på konferencens dagsorden, nemlig kompetencevisionen mellem EU og medlemsstater med nærhedsprincippet som et af spørgsmålene, hvilket kan opnås med charteret om de grundlæggende rettigheder. Derfor skal grundlæggelsen af fællesskaberne og Unionen gøres enklere i traktaterne gøres enklere for at forstærke deres gennemsigtighed og klarhed, samt definere de nationale parlamenters rolle i den europæiske struktur.

Ovenstående liste er naturligvis ikke færdig, og man må forvente, at de nuværende og fremtidige medlemsstater vil føje punkter til den.

Parallelt til den institutionelle reform, beskriver Nice-traktaten og dens bilag samt konklusionerne fra Göteborg-mødet i detaljer og med stor nøjagtighed, tidsplanen for udvidelsesprocessen til den afsluttende fase. Når den første gruppe kandidatlande får status som Unionsmedlemmer, forventes det, at forhandlinger med de ansøgerlande, der er klar til medlemskab, vil være afsluttet ved udgangen af 2002.

Post-Nice processen foregik under det svenske formandskab, som præsenterede sin første rapport ved Göteborg-mødet i juni 2001. I December 2002 forventes Laeken-rådet at vedtage en erklæring om Europas fremtid. 

Der er en lang række punkter med i drøftelserne – herunder kandidatlandene. I sin rapport fra februar præsenterede Polen sin officielle mening over for Nice-traktakten og fremlagde en vurdering af dens påvirkninger, som man anså for generelt at være fordelagtige. På Unionens side er der ikke flere strukturelle hindringer med hensyn til adgangsprocessen. Det er derfor, Polen, idet man påtager sig sin del af ansvaret for den fremtidig form af den Europæiske Union, siden begyndelsen har meldt sig frivilligt til at deltage i debatten om Unionens fremtid. Vi er helt klar over, at vi som et fremtidigt medlem af EU ikke fortsat kan være ligeglade med drøftelser, hvis konsekvenser direkte vil påvirke vores retsmæssige anliggender. Polens indstilling til dette blev præsenteret den 25. juli 2000 af den polske udenrigsminister, Hr. Bartoszewski, i Bruxelles. I talen med titlen “Vision og muligheder for en ny retning af europæisk integration” berørte han nogle punkter af yderste vigtighed.

Tidligere i år, den 23. februar, blev dette emne atter berørt af Polens statsminister, Hr. Jirsibuschek, under konferencen “ Europa 2000 og fremad”.

I maj holdt præsident Alexander Kwasniewski en længere tale om det, og igen i juni talte Hr. Bartoszewski om det. Konferencen “Europas fremtid 2000 og fremad” er enestående omkring de talrige erklæringer og begivenheder, der fulgte igangsættelse af drøftelserne i Polen. Igangsættelsen blev afholdt i Warszawa den 23. april arrangeret af det svenske formandskab og den polske udenrigsminister. Adskille repræsentanter fra EU-medlemsstater og kandidatlande, medlemmer af diplomatiet, regeringer og øvrige organisationer deltog. Deltagerne på konferencen nåede frem til nogle vigtige konklusioner. Mens man diskuterede kompetenceallokeringer, påpegede de forskellige talere, at man ikke kunne betragte punktet isoleret fra målvisionen, Unionens udvikling, og man understregede at drøftelserne ikke skulle ses som en tilbagetrækning fra integrationsprocessen. Alle, der deltog, var enige om, at det var nødvendigt at forklare charteret om grundlæggende rettigheder, et dokument der af naturen er politisk uden at sammenligne dets indhold. De påpegede, at selv om spørgsmålet om traktaternes specifikation med rette blev fremhævet som en måde af bekæmpe Unionens demokratiske underskud, bekræftede reformerne kompleksiteten af fællesskabspolitikkerne, som blev reguleret af traktaterne, som igen er en meget svær opgave.

Det forekommer desuden, som om, at de, der er involveret i oplysning om selve grundlaget, som Unionens handler er bygget på, skal tage sig i agt for ikke at henvise til forfatninger, da disse i mange lande opfattes som tilhørende nationalstaterne. Under drøftelserne af punktet om de nationale parlamenters rolle, blev der lagt meget vægt på forbedring af samarbejde inden for rammerne af de eksisterende strukturer.

På baggrund af de vigtigste strategiske opgaver, opfattes de i Nice bekendtgjorte reformer som løsninger, som Unionen har meget brug for, hvis den skal opfylde målene, den har fået. At opnå aftaler inden for områder som iværksættelse af nærhedsprincippet, eller charteret om grundlæggende rettigheder kan vise sig at være en meget svær opgave, men det kan ikke nægtes, at dette er punkter af grundlæggende vigtighed for Unionens fremtid. Specielt drøftelserne, der fokuserer på korrekt forståelse og iværksættelse af nærhedsprincipperne, og stærk modvilje mod eller kritisere noget og konsekvenserne deraf.

Dette bliver til den reelle iværksættelse af eksisterende fællesskabskompetencer, som underbygger den demokratiske legitimitet. En detaljeret opremsning af kompetencerne vil ikke løse problemet. På den anden side, under konstruktion af en konstitutionel traktat, skal man søge at opnå befæstelse af rammerne ud fra principperne, der styrer visionen og iværksættelsen af kompetencerne, såsom proportionalitet og nærhed. Drøftelserne om magtdeling må ikke ende med, at europæisk integration ryger tilbage til en stor nationalisering af så vigtige områder som de originale kulturelle politikker eller overførsel af visse punkter til et adgangsforhandlingsniveau. Solidaritet er en vigtig fast bestanddel af europæisk integrations strukturer. Det finde i begge steder. Effektiv støtte til svagere medlemsstater og garantier, der effektivt sikrer mod politisk dominering af en bestemt stat eller en genfødsel af magtfristelser. Det demokratiske underskud er et af de tilbagevende problemer, som understreget behovet af at finde løsninger inden for rammerne af institutionelle reformer, som højst sandsynlige er uundgåelige i en organisation på tværs af regeringer. Under Unionens betingelser får det demokratiske underskud meget negative konsekvenser. De irske vælgeres afvisning af Nice-traktaten blev mødt med betydelige overraskelse i mange europæiske medlemsstater, mens politikere førte afstemningens negative resultat tilbage til både adskillelsen af EU beslutningstagningsprocesserne fra Unionens borgere og til det udbredte demokratiske underskud hvilende på vægtskålen.

Kun genopbygning af ligevægten mellem de europæiske institutioner og forøgelse af ansvarligheden over for borgerne kan effektivt modstå dette fænomen. At europæiske institutioner er utilstrækkelige repræsentanter er afprøvet af både en lav intensitet af befolkningens identificering med de europæiske institutioner og de blodfattige forbindelser, der eksisterer mellem vælgerne og Europa-Parlamentet s medlemmer.

Oven i dette har alle europæiske institutioner forbrudt sig mod gennemsigtighedsprincippet og åbenhed. Kun en bred iværksættelse af nærhedsprincippet kan tilføre hjælpemidlerne. Fællesskabsbeslutninger skal hentes ned på et niveau, hvor de er tættere på den gennemsnitlige borger. Dette kunne gøres på områder såsom bestræbelse, ledelse af fællesskabsfonde eller gennemførelse af originale politikker, herunder de nationale parlamenter. På fællesskabsniveau er beslutningstagningsproces også en god måde at bekæmpe det demokratiske underskud.

Hvis man ser på fænomenet europæiske institutioners fremmedgørelse, er nødvendige vedtagelser af disse en del af en slags overlevelsesstrategi. I et globalt samfund, i et net af universal oplysning, i et samfund med flade strukturer, som i stigende grad domineres af lokalsamfund, bliver formulering af et nyt budskab til medlemsstaternes borgere eksistensberettigelse af europæiske institutioner. Dette skal på en eller anden måde å frem til borgerne under at overskride den finde grænse, der deler tæthed til borgeren og skræver over traktaterne for populisme.

Med hensyn til spørgsmålene vedrørende udvidelse og institutionel reform, er det nødvendigt at respektere ligevægtsprincippet mellem forskellige institutioner, regering og samfund og lande – store som små. Spredte traktatforanstaltninger skal erstattes med konstitutionelle foranstaltninger, som definerer de grundlæggende EU strukturers mål og kompetencer.

Med hensyn til charteret for grundlæggende rettigheder – introduktion af fælles værdier i traktaterne, der er med til at skabe fællesskaberne og EU, er fortsat en vigtigt problem. Uden charteret kan der ikke være tale om en konstitutionel eller grundlæggende traktat eller fremskridt i integrationsprocessen. derfor er introduktionen af et godkendt charter i den konstitutionelle traktat af yderste vigtighed, da der er et behov for en juridisk bindende del med alle konsekvenserne. 

Charteret for grundlæggende rettigheder bør således give anledning til en moderne europæisk traktat. Opgaven med at skabe EU-konstitutionen bør, imidlertid, behandles med stor forsigtighed, så alle involverede medlemsstater har lejlighed til at tilkendegive deres synspunkter, få eventuelle betænkeligheder fjernet og sætte deres signatur fuldt bevidst om den aftalte tekst. Forenkling af  traktaterne og dermed etablering af fællesskaberne og Unionen.

Vi skal fokusere på den del af debatten, der handler har med spørgsmålet om forenkling af traktaterne at gøre. Forenklingen bør bestå i tydelig separering af de grundlæggende rettigheder fra foranstaltningerne der er tildelt kompetencer. Forenklingen af traktaterne bør være en naturlig proces, der bevæger sig ud over den enkle harmonisering af deres ophævelser af regler, blottet for enhver form for betydning. Det bør ligeledes gå længere end tilpasning af traktaterne, hvilket resulterer fra udløbet af traktaten, der er grundlæggende for det europæiske fællesskab, næste år. Vort mål skal være at opbygge en enkelt traktat omkring/på den Europæiske Union, en slags konstitutionel traktat, som indeholder afsnit, der udtrykkeligt og med stor præcision beskriver de principper, der regerer et moderne demokrati.

Konsekvenserne af de nuværende drøftelser påvirker også den demokratiske legitimitet af integrationsprocessen som sådan. Allerede på nuværende tidspunkt i drøftelserne er der idéer fremme om at skabe et “andet kammer” af Europa-Parlamentet, som skal bestå af repræsentanter fra de nationale parlamenter. På den anden side er der ingen grænser for forslag om, at det er Rådet, der skal udvikle det Andet Kammer. Nogle af deltagerne i drøftelserne er imod etablering af nye strukturer, og de ser ud til at have en begrundelse, da der på nuværende tidspunkt stadig er en stor andel uudnyttet kapacitet i Europa-Parlamentet. Her skal Europa-Parlamentet s utilstrækkelige grad af involvering i beslutningstagningsprocesserne også nævnes. Desuden skal der skabes betingelser for styrkelse af Europa-Parlamentets demokratiske legitimitet. Dette vil kræve indsats fra medlemsstaterne, de politiske partier og sociale partnere i løbet af de kommende år til udvikling af fælles strukturer for de politiske partier og skabe en europæisk offentlig mening.

Formelle handlinger eller vedtagelse af nye strukturer kan ikke regere i dette såkaldte underskud. En beslutning om at skabe et overhus af Europa-Parlamentet vil skulle have et klart definition af sine opgaver og magtbeføjelser.

At styrke de nationale parlamenters rolle i beslutningsprocessen, som hører til integrations-relaterede spørgsmål, er en meget vigtig del af debatten. Det har specielt betydning for kandidatlandene. Resultaterne af udvidelsen af EU skal visualiseres på baggrund af forespørgslerne om en betingelse af vores politiske enhed, tilstanden af europæisk solidaritet og mulighederne for ved fælles hjælp at løse store forhindringer i fremtiden. Vedvarende fred kan opbygges ved stræbsomt at hjælpe med at reducere underudviklede og svindende områder med fattigdom. Det er derfor, solidaritet skal cementere Europa og give det en ny dimension, der rækker langt ud over det store enkeltmarked. 

Polen er fast besluttet på at blive et medlem af Den Europæiske Union. Medlemskabet af EU skal være med til at tjene vore strategiske nationale interesser. Det skal støtte Polen socialt, vores økonomiske udvikling og beskytte vores demokrati. Denne følgende udvidelse af antallet af deltagere i den europæiske integrationsproces er vigtig for alle os, som den vedrører.

En fremtidig Europæisk Union skal indeholde kapaciteten til at forme sit internationale miljø og have operationelle mekanismer, som vil sikre Unionen sin plads i globale relationer. Den Europæiske Union skal nu til realistisk overveje sine strukturer med hensyn til deres evne til at tilpasse sig nye medlemmer, uden hensyntagen til adgangsforhandlingernes fremskridt.

Grundig transmission i den europæiske struktur skal fortsætte på en udviklende måde. Det er for øvrigt også måden, hvorpå processen af sammensmeltningen af kontinentet blev visualiseret af fællesskabets grundlæggende aner, som kæmpede for at afpasse fællesskabsinstitutioner til nationernes administrationsorganer.

Til fremme af deres nuværende debat må EU-medlemsstater og kandidatlande, inklusive Polen, ikke miste sans og essens af integrationsprocesserne, for man kan ikke sjælden få indtrykket, at ved reduktion i og tillid til adgangsforhandlerne bliver essensen af processen udtværet i intense studehandler og smalle nationale interesser af enkelte stater, der er ivrige efter at udøve størst mulig handlekraft.

Dette kolliderer med idéen om europæisk integration, som helt fra starten har været en stort politisk projekt, der var gearet til at give vedvarende fred til Europa. Dette projekt fik kun sit fulde omfang i kølvandet på de politiske transformationer i slutningen af 80erne og begyndelsen af 90erne.

Polen er af den mening, at to grundlæggende spørgsmål vil være afgørende for Europas fremtidige form, nemlig et katalog af fælles værdier, som endnu ikke er arbejdet, og integrationsstrukturer, som oppebærer fuld demokratisk legitimitet, kræver gennemsigtighed, forenkling og at man kommer tættere på den gennemsnitlige borger, vil ikke lide under de nye betingelser. En fremtidig Europæisk Union skal opfylde alle betingelser, et nyt succesrigt moderne, demokrati har.

Faktisk går Polen ind for styrkelse af fællesskabsmetoden, som ved at samle medlemsstaterne, at de arbejder i hele Europas interesse, vil være af særlig vigtighed for nye medlemsstater i EU. Dette er vigtig i lyset af Unionens udvidelsesproces, som vil resultere i en uforholdsmæssig vækst af spredning af investeringer mellem medlemsstaterne, hvorimod under de nuværende betingelser, garanterer fællesskabsmetoden sammenhæng og dynamisk udvikling af integrationsprocessen.

Spørgsmålene opstår: Hvad skal der gøres for at komme succesfuldt fra start og gennemføre sådan en fejende og grundig ændring af integrationsprocessen? Måske kan artikel 48 i EU-traktaten være et formelt udgangspunkt. Den indeholder blandt andet indkaldelse til regeringskonference.

Det er imidlertid ikke her, det er meningen, at staternes evne til handling, skal ende. Den i øjeblikket drøftede handlingsformular, herunder udvikle en vismandsgruppe, der består af repræsentanter fra medlemsstater, eller nedsætte en konvention, som, sammen med den konvention, der har æren for charteret om grundlæggende rettigheder. Konventionsidéen bliver opfattet som et godt udgangspunkt, og jeg har forstået, at udenrigsministrene fra de 15 medlemsstater i går besluttede, at dette skal være metoden, hvormed man organiserer drøftelserne. Skønt nogle spørgsmål forblev ubesvaret.

Konventionsmetoden kan forbedres yderligere og gøres mere effektiv ved at give arbejdskoordinering til en komité bestående af enestående eksperter, både teoretikere og praktikere.

Den polske regering har sat stor pris på den invitation, som premierminister Guy Verhofstadt gav Hr. B. Garamech om at deltage en gruppe af vismænd, der skulle virke som rådgivere for det belgiske formandskab.

Under alle omstændigheder gør Polen en indsats for en metode, som endnu ikke er blevet valg, indeholdende garanteret åbenhed og gennemsigtighed af drøftelserne samt maksimal deltagelse af offentligheden.

I sin tale i Stockholm i maj, foreslog Polens præsident, Hr. Kwasniewski, at man lavede tre konstitutionelle processer, som involverer deltagelsen af nationale parlamenter, regeringskommissioner og at afslutte med et vidtspændende panel af eksperter, politiske partier og den offentlig mening. Det er nødvendigt at tage spørgsmålet om, hvorvidt man skal have kandidatlande med ved drøftelserne. Erklæringen om Unionens fremtid bør anvende samme måde til håndtering af disse forventninger. Det er dog nødvendigt at tage en beslutning om kandidatlandenes deltagelse i en bred drøftelse op til regeringskonferencen, som vil have indvirkning på indholdet af reformerne, som i øjeblikket overvejes. Den afholdte konference i Warszawa, som var planlagt i fællesskab af Polen og Sverige, var derfor en god begyndelse. Jeres invitation er endnu eksempel på denne tankegang. Der bør tages relevante beslutninger hurtigst muligt. Polen er af den opfattelse, at Unionen vil opnå ægte tillid hos kandidatlandene ved at tilbyde dem at deltage sammen med medlemsstaterne til i Laeken at vedtage en erklæring, som både skal udstikke en dagsorden for konferencen i 2004 samt en metode, der skal udvikles, som grundlag for denne konference. Debatten om Unionens fremtid kommer på et meget gunstigt tidspunkt for Polen. Debatten fokuserer på den offentlige mening om europæiske spørgsmål på et tidspunkt, hvor den offentlige mening for polsk medlemskab af Unionen ikke er så stærkt, som det var for år tilbage. Det er omkring 60 procent. Så vi håber, at debatten, som Polen har deltaget aktivt i, vil være med til at fjerne mange offentlige bekymringer. Mange tak.

Claus Larsen-Jensen:
Mange tak til Polens viceudenrigsminister. Det er jo forfriskende i den danske debat, at få indslag udefra. Vi har prøvet det et par gange med enkelte høringer, og sådan set tænkt os at ville fortsætte med det i Europaudvalget, fordi det er med til at give det løft, der trænges til. Jeg har nu fornøjelsen at kunne byde velkommen til Ungarns udenrigsminister, János Martonyi. Velkommen til – vi er glade for, at også du i en travl hverdag har fundet tid til at komme til København og bidrage til vores proces, som forhåbentlig også smitter af i forhold til den europæiske proces. Ordet er det.

János Martonyi:

Goddag, mine damer og herrer, og hr. ordstyrer. Tak for invitationen. Jeg beklager min sene ankomst. Faktisk landede mit fly omkring ti minutter senere end planlagt. Jeg kommer direkte fra Bruxelles.

Og til at begynde med skulle jeg måske bekræfte, som I sikkert alle ved, og som også er blevet nævnt af min kollega Hr. Ananicz, at når det drejer sig om proceduren og strukturen, er det konventionsidéen, der er fremherskende, og at det mere eller mindre er den uformelle opfattelse af topmødet. Forhåbentlig kan min danske kollega, Mogens Lykketoft, også bekræfte dette. Og det er godt nyt for kandidater af en meget enkel årsag. Hvorfor? Konventionen virker til at være det forum, som kan give os muligheden for fuld deltagelse i arbejdet helt fra begyndelsen. I ethvert andet forum ville dette kunne være mere besværligt og måske mere uformelt og mindre betydeligt. Og den anden – måske konklusioner er for meget sagt – men den anden store idé, som opstod meget kraftigt i går ud af den uformelle debat med kandidaterne, var, at, ja, kandidatlandene bør deltage på stort set samme fod fra begyndelsen af konventionens arbejde. For os er dette fornuftigt, logisk og uafvigeligt. Hvis formålet er, hvilket det er nu, at i hvert fald nogle af kandidatlandene skal deltage i regeringskonferencen i 2004 som fulde medlemmer af Den Europæiske Union, og glem ikke at de fleste af stemmerne vil være enstemmige ved den konference. Det ser ud til at være helt uundgåeligt, at disse lande vil være der i forberedelsen til de muligheder eller alternativer, som vil blive præsenteret på regeringskonferencen, hvorefter regeringskonferencen vil skulle tage en beslutning. Det er ikke en konventions opgave. Men at finde og forberede muligheder og alternativer. Måske også nogle modaliteter og tekniske løsninger. Og selvfølgelig skal regeringskonferencen træffe politiske beslutninger, måske med undtagelse af ophedede debatter, der varer til næste morgen. Så det var om proceduren. Og det, jeg vil sige til Jer kort, er, at vi er glade for det, der skete i går. Og vi vil forhåbentlig deltage aktivt i den fremtidige proces.

Og så med hensyn til substansen. Europas fremtid. Man hører ofte, at der er behov for grundlæggende forandringer på grund af udvidelsen. Og den traditionelle visdom har længe været, at selvfølgelig kan Unionen ikke fungere med 25-27 medlemmer, som den har fungeret med 6, 9, 10, 12 og senest 15 medlemmer. Og det er helt rigtigt.

Men vi prøver altid at understrege at udvidelse, eller som det hedder nu, genforening af Europa ikke er det eneste forhold, som gør forandringer uundgåelige. De grundlæggende forhold bag den europæiske integrationsproces har selvfølgelig ændret sig i de sidste 50 år. Men i dag er der forhold, der er lige så vigtige, som f.eks. globalisering og alle de økonomiske, juridiske, institutionelle og menneskelige konsekvenser, samt de deraf følgende kulturelle konsekvenser. Og jeg er helt enig med den danske udenrigsminister, som for nylig sagde, at vi skal modarbejde uorden i verden. Hvordan gør vi det? Der er ingen tvivl om, at europæisk integration er en af de vigtige foranstaltninger, der kan bruges som et værktøj mod den uorden og som en slags beskyttende funktion. Det er der ingen tvivl om.

Og dette på trods af, at anti-globaliseringsbevægelserne nu retter deres skyts ikke kun mode de universale organisationer med til en hvis grad også de europæiske. Og dette tror jeg er en stor fejltagelse. Selv om europæiske integration nogle gange opfattes som en slags forsøgslaboratorium for globalisering – hvis man f.eks. tager de fire friheder. Eller i hvert fald de tre af dem. Men jeg tror, de beskyttende forhold er vigtigere her. Og det er noget, vi altid bør huske på, når vi taler om fremtidens Europa.

For mig er det andet grundlæggende forhold, som udløser nødvendigheden af forandring, er selve integrationsprocessens succes. Forandringer er altså nu ikke nødvendige på grund af fiaskoerne, men på grund af succesen. Det er ikke første gang i historien.

Succes har altid en pris. Og der er selvfølgelig en risiko for, a nogle af de vigtige succesfaktorer bliver til faktorer for fiasko. Lad mig blot give et par eksempler. Et eksempel er kompleksitet. Vi ved alle, at der er en intellektuel grænse for kompleksitet. Jeg mener ikke, man kan overskride den grænse. Og på nuværende tidspunkt er vi på kanten til at overskride den grænse. Selv en juridisk videnskabsmand, selv folk, der underviser i europæisk ret – det gjorde jeg selv for nogle år tilbage – har svært ved at forklare lovkilderne, som eksisterer i Unionen nu. Det er umuligt, fordi de er for komplekse. Alle kompromiserne. “Årtier lange kompromiser resulterede i mere og mere komplicerede og komplekse løsninger!” Og til slut har vi et system, som ikke bare mangler gennemsigtighed og klarhed, men reelt er ubrugeligt. Og det er et af de vigtigste problemer, som skal afhjælpes. Og samme problem går også igen i sproget. De såkaldte euro-bureaukratier, som nu bruges i europæisk fora. Jeg fandt et citat – normalt bryder jeg mig ikke om citater, men jeg er så vild med det her, så jeg vil læse det for Jer: “Disse euro-bureaukratier er karakteriseret ved meget lange sætninger, overforbrug af akronisme, det er abstrakt, upersonligt, utydeligt, uforståeligt og unaturligt”. Citatet er fra en førende oversætter fra Kommissionen, som bestemt ved, hvad hun taler om. Og dette er kun en refleksion. Det viser helt tydeligt, at der er noget galt med processens succes.

Med hensyn til det tredje forhold, som gør forandring uundværlig er udvidelse. Og det betyder alle de nuværende strukturer, alle de nuværende politikker, alle de nuværende institutioner skal gennemgås på ny. Her kommer så spørgsmålet, om vi skal prøve at skal prøve at tage springet, eller vi skal vælge denne trinvise indgang, som er blevet fulgt hidtil. Denne slags trinvise udvikling, som den er blevet fulgt i rundt regnet 50 år, bør fortsættes.

Normalt er jeg ikke meget for revolutioner, og det har vi en grund til. Udvikling er som regel en mere sympatisk indgang. Bortset selvfølgelig fra situationer som alligevel er uacceptable. Som det f.eks. var tilfældet i mit lands situation i 1956. Men under normale omstændigheder er udvikling selvfølgelig foretrukket. Og der er ingen tvivl om, at det er ved at være på tide med forandringer. Og det er måske min første vigtige pointe, at, ja, udvidelse skaber et behov for forandring. Samtidig skaber udvidelse en mulighed. Prøv at se og forstå udvidelse ikke blot som en nødvendighed, men også som en enestående mulighed. Det er mulighed på en anden måde, fordi det giver nye erfaringer. Også nye erfaringer om, hvordan man skaber demokrati. For europæisk demokrati skal skabes. Det er meget sværere end at få demokrati til at fungere på nationalt niveau, fordi det mere er en stemning, det er, som I alle ved, sværere. Men det kan også føje nye energikilder til integrationsprocessen, og det er derfor, vi mener udvidelse er et vigtigt forhold i den intellektuelle, juridiske og institutionelle fornyelse af den europæiske integrationsproces. Så alt i alt tror jeg, at den trinvise indgang og denne såkaldte spring-indgang skal supplere hinanden. Og de bør forstærke hinanden.

Det andet, jeg vil fremhæve, er, at udvidelse bør styrke de eksisterende strukturer. Og dette uanset om man er for eller imod integration. Det er, som vi siger, objektivt. Det er naturligt, at hvis medlemsantallet stiger fra 15 til 25-27, skal institutionerne forstærkes, ellers virker de ikke. For selv om vi nogle gange prøver at nægte det, vil der uden tvivl være en vis grad af udvanding, på grund af selve antallet, selve stigningen deltagerantallet. Så reaktionen på denne – en slags forebyggende – foranstaltning bør være styrkelse af institutionerne. Og dette er også formålet, dvs. kandidaternes politik.

Ud fra det, som Hr. Ananicz netop sagde, er det også helt klart, at den polske mening også er, at vi skal styrke vore institutioner – selvfølgelig meget forsigtigt – men det er i bund og grund i retning af styrkelse. Samtidig mener vi, at vi skal se på politikkerne igen. Og dette er den berømte forskel, som den franske premierminister påpegede, mellem institutioner og politikkerne, som er substansen.

Måske bør vi starte med politikkerne, men det ser selvfølgelig en slags dialektisk forhold. Så med hensyn til politikkerne skal de helt sikkert også gennemgås på ny. Og vi mener f.eks., at hvis Unionen – i det mindste hovedparten af medlemslandene; jeg ved, at jeg er i København – har en fælles valuta, skal der også være en stærkere økonomisk og skattepolitik bag den. Det er en økonomisk trivialitet, vi alle er bekendt med. Men samtidig bør politikker måske være lidt mere selektive, og måske er det ikke alting, der skal holdes øje med af integrationen som sådan. Og det bringer mig frem til det kendte problem med fordeling af magt eller “competences” som det kaldes på engelsk – englændere er chokerede over at høre ordet kompetencer, fordi de siger, at det på engelsk betyder noget helt andet, men det er endnu et godt eksempel på den sproglige kompleksitet, vi er vidner til – så samtidig med, at det bliver det fælles sprog i Unionen, skal det også lide under store forandringer og fornærmelser, siger de.

Men denne afgrænsning – endnu et ikke-engelsk ord – af kompetencer er på dagens agenda, og det var faktisk det, der blev forsøgt fremsat af den berømte og gode idé om nærhed. Et noget klodset udkast som et retsligt princip, men nu forstå vi alle, at princippet er godt, men der skal selvfølgelig laves et noget mere præcist udkast. Og set fra et juridisk synspunkt vil dette være en afgrænsning eller deling af magt, beslutningstagningsmagten. Kernefunktioner skal bibeholdes inden for Unionens magt, men samtidig er der mange ting, som måske ikke børe være inkluderet. Allerede på nuværende tidspunkt har jeg på fornemmelsen – og jeg vil ikke give Jer opfattelsen af at være mod integration – at Unionen på mange måder gik for langt. Jeg mener ikke, at indholdet af fedt i mæl skal bestemmes i Bruxelles. Ikke fordi vi nu har en lille uoverensstemmelse om det forbindelse med de igangværende forhandlinger, men fordi det er tåbeligt. Og her er der et endnu mere alvorligt problem, som I selvfølgelig alle er klar over, men det er vigtigt for os. Der er en naturlig konflikt mellem idéen om det indre marked og mangfoldigheden af kulturelle identiteter i Europa, som vi alle ønsker at bevare. Og naturligvis derefter udvikle det indre marked, når der vedtages lovgivning og regler, hvor kultur på mange måder blev berørt af det, og der var indtrængen på områder som national identitet, national kultur, nationale traditioner osv., som vi – som Jer – er meget interesserede i at bevare.

Jeg mener f.eks. ikke, at italienerne skal fratages deres over tusindårige tradition om, at pasta kun produceres af en speciel type hvede. Og vi skal selvfølgelig gøre det klart, at vi har nogle ting, der hører til de nationale traditioner og kulturer. Ikke kun pasta og øl. Vi har f.eks. borgerlig ret. Og der er nu mange, der siger, at disse anstrengelser for at ensrette borgerlig ret, gør meget mere skade end gavn. Og de har faktisk gjort systemet sværere at gennemføre at dommere end f.eks. de nuværende system, eller det, der var før. Men jeg vil ikke gå ind i alle disse detaljer. Jeg vil bare gerne bemærke, at nationale kompetencer eller magtbeføjelser skal respekteres, og ja, der vil være sager, hvor Unionens eksisterende rammer for beslutningsmagten skal udvides, og medlemsstaterne vil naturligvis være nødt til enstemmigt at beslutte det – på grundlag af regeringsmetoden i Rådets ramme eller måske i nogle tilfælde som følge af grundlæggende politiske retningslinier udstedt af Rådet selv. I et sådant tilfælde kan artikel 308 være gældende.

Og dette bringer mig til et andet vigtigt punkt, som er, at vi hverken kan eller vil gøre regerings- eller den højeste nationale metode eksklusiv. Der må kunne lave en kombination af disse to metoder. De, der foreslår, at den ene eller anden går foran den anden, tager fejl. Så vi mener, at dette er nødt til at være en speciel blanding på de områder, hvor vi – på grundlag af nærhedsprincippet – har accepteret, at fællesskabs-beslutningsmagten er velbegrundet, også er en slags retlig i en ny ramme, som jeg ikke vil identificere endnu. Det kan være vores grundlov, men vi ved det ikke endnu. 

Men i den ramme skal rammerne identificeres tydeligt, og alt, der går ud over det, skal besluttes af den nationale regering. Og jeg tror, det kan være et kompromis mellem de to teologier – lad os kalde dem lejere – som vi har haft i de sidste mindst 50 år. Det er derfor, jeg tror, at fortalere for den nationale metode og fortalere for – lad os kalde den – føderale metode, let kunne afstemme deres punkter med rammen, hvor nogle grundlæggende begrænsninger skal nedfældes, og inden for løse begrænsninger den berømte fællesskabsmetode fortsat vil kunne tilføjes i rammen af den såkaldte Triangle Institutionel, som det med nogle rettelser vil kunne blive, men det vil jeg komme ind på senere. Men hvornår såkaldte ikke kortlagte spor skulle dannes eller endnu værre, og selvfølgelig vil den nationale metode være den, der skal anvendes.

Det er derfor, vi mener, at de to metoder – den nationale og fællesskabsmetoden – skal indføres på en  fælles forstærkende måde. Jeg vil kort nævne, at fællesskabsmetoden måske giver mere sikkerhed for de mindre lande. Når det drejer sig om nationale regeringsbeslutninger, spiller politisk vidde ikke en vigtig rolle, det må man erkende på trods af alle de mulige forsvar, vi måtte have. Men med hensyn til fællesskabsmetoden, hvor alt bliver præsenteret mere eller mindre præcist, og der bliver foretaget en afstemning, mener jeg, at hvis selve systemet er far og velbalanceret, så har de små lande flere muligheder for beskyttelse og garanti end ellers.

Dette betyder ikke, at der ikke vil være behov for institutionelle ændringer. Vi har selvfølgelig også diskuteret det i Ungarn – i øjeblikket er der en debat i gang både i og uden for Ungarn. Min første bemærkning med hensyn til debatten, som nu har været i gang i omkring halvandet år, er, at debatten faktisk har vist sig at være utrolig spændende og frugtbar. Vi indser det måske ikke altid, men de såkaldte teologiske principper, som blev debateret for to år siden, synes nu mere klare og meget mindre skarpe – jeg mener debatterne – end de var før. Og hele historien med suverænist og føderalister er mindre relevant nu. Jeg er godt klar over, at der stadig er brug for kompromiser, og at alles synspunkt skal respekteres, eller vil det aldrig fungere. Og jeg mener, det er den vigtigste vej, som vi skal følge. 

Med hensyn til den nuværende debat i Ungarn har vi organiseret konferencer med akademiske grupper og alle former for eksperter. Vi afholdt en stor konference, som blev åbnet af præsidenten, som var en slags formel igangsættelse af debattens åbning. Vi er nødt til at sige noget tydeligt: I kandidatlandene er det svært at skelne eller opdele emnerne om fremtidens Europa fra emnerne om udvidelsen, hvilket er helt normalt. Ikke at folk har lyst til at debattere om fremtidens Europa, men selvfølgelig bliver de konfronteret med, hvordan ansøgningen vil foregå, hvornår den vil foregå, under hvilke betingelser osv. Derfor er alle disse emner tæt forbundet, og det er derfor, vi siger, at vi bestemt har brug for et mere positivt image af Europa, og af fremtidens Europa, end der eksisterer nu. Husk på at alle 27 lande har et indre marked inden for medierne. Hvad der end bliver sagt eller skrevet hvor som helst i Europa, er der selvfølgelig fri bevægelighed for idéer, også selv om der ikke er fri bevægelighed af personer endnu. Og det ses naturligvis med det samme, hvis Europas image i de eksisterende medlemsstater viser en slags euro-skepticisme – det går lige ind hos kandidatlandene.

Det kan være svært at overbevise folk om, at adgang er godt og perfekt, mens det eksisterende Europa udsender blandede signaler. Det bedste eksempel på dette er Nice, som vi modtog med entusiasme og måske endda en anelse overdrevet, men Nice blev generelt godt modtaget i kandidatlandene. Og dette på trods af, at der blev diskrimineret mod tjekkerne, ungarerne og malteserne, men dette vil, som I ved, blive fjernet. Så modtagelsen var trods alt positive. Hvorimod modtagelsen i de eksisterende modtagerlande var blandet eller skeptisk, og det er måske endda en underdrivelse. Det har vi selvfølgelig ingen indflydelse på, men vi mener blot, at vi har brug for lidt hjælp her, fordi vi har brug for at se et mere positivt image af fremtidens Europa. Det giver os bedre mulighed for at sælge adgangen bedre. Skønt det, når det drejer sig om Ungarn, ikke er noget problem, da vi har et meget solidt flertal for adgangen, men vi afholder en afstemning – I ved alle, at afstemning er vigtig – og det er vi nødt til at forberede os på. Det er naturligvis altid lettere at argumentere mod noget end for noget. De ord har jeg lånt a Belgiens udenrigsminister Michel, som sagde det i går, og det er meget sandt. Så når det kommer til kampagnen omkring afstemningen, vil der uden tvivl være flere og kraftigere argumenter imod, og jeg tror, vi skal overbevise den offentlige mening om to ting: For det første at adgangen er god for Ungarn, og for det andet at vi kommer med i en god klub. For blot at modbevise det gamle engelske ordsprog, at hvis klubben er parat til at lukke mig ind, er den ikke værd at blive medlem af. Men den sætning bruger vi ikke mere. Vi er glade for at komme med i klubben.

Kort omkring de institutionelle ændringer. Hvis vi holder os til idéen om at bibeholde styrkelsen  af Europa-parlamentets lovmæssige magt. Det vil give Parlamentet meget mere demokratisk legitimitet. Det vil skabe mere offentlig interesse omkring Parlamentets arbejde. Og ikke mindst vil det skabe en større følelse af fri ansvarlighed omkring selve Europa-parlamentet, så vi mener, det er vigtigt.

Også samarbejdet mellem de nationale regeringer og Europa-parlamentet er blevet nævnt af Hr. Ananicz, og jeg er helt enig med denne idé, som nu viser, at samarbejde mellem de to institutioner skal styrkes. Der er allerede kommet flere forslag frem – jeg har ikke tid til at gå i detaljer med det. 

Min anden pointe er, at vi også har brug for en stærkere Kommissionen – igen inden for rammen af Unionens beslutningstagningsmagt som sådan.

Og her ville det måske være en interessant at sætte den direkte vej af Kommissionens formand i fokus. Den psykologiske effekt af dette ville være vigtigere end den realistiske. Men som I alle ved er opfattelse meget vigtig. I Europas tilfælde, er opfattelse måske nogle gange endnu vigtigere end realiteten. Hvis man f.eks. viser en person frem, som folk kan associere med Europa, så vil det – som nævnt flere gange tidligere – bringe Europa tættere på borgeren. Og der vil stadig være afstand. Jeg tror ikke, at den amerikanske præsident er så tæt på borgeren. Og det er mindre end 50 procent af befolkningen, der stemmer på ham, men det er stadig vigtigt, fordi han symboliserer noget. Og det vil måske være noget lignende. Selv om det selvfølgelig er farligt at drage sammenligninger mellem de to udviklinger, fordi de er vidt forskellige. Men jeg mener stadig, at en slags image vil kunne vist på denne måde, for Kommissionen skal fortsætte hele integrationsproces-maskinen, og samtidig skal kontrollen af Kommissionen styrkes, og det bringer mig tilbage til Parlamentet.

Og så til Rådet. Det skal reformeres. Der er i øjeblikket nogle spændende idéer om at etablere et permanent råd – f.eks. med en vice-premierminister placeret fast i Bruxelles. Det tror jeg ikke på. Og jeg kommer kun med høflige underdrivelser, for jeg er jo kun en kandidat. Men jeg tror, vi skal passe meget på med det.

Der er allerede mange organer, der er rivaler. Der er alt for mange. Og det bringer mig et øjeblik til bage til en idé om forenkling, for ikke kun den juridiske orden, men hele det institutionelle system skal forenkles. Jeg mener, at det i øjeblikket er umuligt at forstå for borgeren. Og på trods af alle risici og besværligheder som dette vil medføre, har jeg stor sympati med premierminister Verhofstadts idé om forening tre søjler, fordi dette ville være et stort skridt fremad i forenklingen af hele strukturen. Men det er farligt at bygge nye organer og institutioner op. 

Samtidig har Rådet en vigtig og grundlæggende rolle og – som jeg sagde tidligere – er at udføre regeringens arbejde, når det er grundlæggende. Og så skal Rådet selvfølgelig gennemføre de politiske beslutninger, som det foretager, og på denne kan regeringsdimensionen blive integreret glidende i hele systemets måde at virke på.
Der er selvfølgelig mange andre ting, der kan diskuteres, men jeg tvivler sidste ende meget på, om dagsordenen kan laves til 2004. 2004 er passende for regeringskonferencen – enhver forventede dato vil indebære uhyre risici. Dette diskuterede vi også kort i går, og den overvejende mening var, at dette ikke bør gøres. Forventningen om at regeringskonferencen kan organiseres i 2003 i stedet for 2004, mener jeg på mange måder vil være en ulykke, men det vil jeg ikke gå nærmere ind på nu.

Regeringskonference i 2004 er helt i orden, men konferencen vil ikke være i stand til at dække alle punkter og emner, som er med i debatten om fremtidens Europa. Jeg mener, at dagsordenen går ud over det. Det er meget tydeligt og enkelt og har foregået på den måde i 50 år. Det er en proces, en udvikling, og den skal fortsættes. Vi skal være realistiske, men samtidig mener jeg, at vi er nødt til at have en vision, fordi folk ofte siger ”OK, borgerne er træt af visioner, de er ikke interesserede i dem, de er interesserede i luftens renlighed, i nye jobs” – det er alt sammen rigtigt. Men glem ikke, at uden en vision, var Europa aldrig blevet startet, så hvis vi vil fremad, er vi stadig nødt til at have den vision. Også hvis visionen er anderledes. Det er jo hele meningen med den. For vi kan have debatter og drøftelser om det, som den vi har i dag – og jeg vil takke for denne mulighed – og jeg ser frem til den, vi skal have senere. Mange tak.

Ordstyrer:
Jeg vil bede vore to taler om at tage plads i panelet heroppe, for nu er vi nået til det tidspunkt, hvor der kan stilles spørgsmål. 

Så går vi over til debat i salen. Jeg vil bede Jer om, at man markerer – rækker hånden op. Jeg kan huske og kender ikke alle, men at man er rimelig præcis og kortfattet i sine spørgsmål.

Hvem vil være den første?

Det går jo ganske nemt, kan jeg forstå.

Ja, Lykke Friis. Jeg vil lige bede om, at man uanset, at jeg måske siger navnet, fordi jeg lige umiddelbart kan huske, at man præsenterer sig. Dels af hensyn til vores gæstetalere, men også af hensyn til, at når vi laver den type høringer i Folketinget, så bliver der rent faktisk lavet et referat herfra.  Lykke Friis.

Lykke Friis (DUPI):
Mange tak for Deres interessante indlæg. Jeg vil høre, om De vil opdatere os omkring udvidelsesforhandlingerne. Hr. Martonyi, De sagde meget rigtigt, at adgangsforhandlingerne og fremtiden er tæt bundet sammen. Vil De give os en idé om, hvordan De ser udvidelsesforhandlingerne udvikle sig, specielt hvad kerneproblemerne er op til mødet her i København.

Ordstyrer:
Vi får svaret med det samme.

János Martonyi:

Som I ved, er udvidelsesforhandlingerne gået meget godt i de sidste måneder under det svenske formandskab. Ungarn har afsluttet i alt 22 afsnit indtil nu, herunder de fire friheder, som er kernen i hele forhandlingsprocessen. Vi har yderligere afsluttet miljødelen, som var forudset som et meget svært afsnit, men det er tydeligvis ikke så svært mere.

Vi har også nogle ting, vi skal have afsluttet i år, og vi håber at kunne afslutte det nationale og juridiske, som også er meget vigtigt. Og vi har transport på dagsordenen, som ikke er let, men heller ikke meget svært. Jeg håber, at princippet om det indre marked denne gang vil blive respekteret af alle. På dagsordenen har vi også konkurrence, som er et ret svært afsnit. Vi har nogle filosofiske og juridiske problemer i dette afsnit, på trods af at vi ikke har bedt om overgangsordninger.

Så alt i alt håber vi, at vi ved udgangen af året har afsluttet omkring 25 afsnit, hvilket betyder, at vi kun har de afsnit tilbage til næste år, som har en økonomisk betydning på vort nationale budget.

Så det handler kun om penge. Det er bilag til landbrugspolitikken, som til en vis grad handler om penge, direkte betalinger og kvoter. Og så selvfølgelig strukturel og tilhørende fonde, regional politik, som igen hovedsagelig handler om penge. Og ikke mindst selve budgettet, som selvfølgelig er penge!

Dette vil blive næste års emner, og det skal vi forberede på forhånd så meget som muligt. Og jeg tror, at arbejdet bliver gjort ganske effektivt både i Kommissionen og i kandidatlandene. Så forhåbentlig kan forhandlingerne blive afsluttet ved udgangen af 2002, om alt går vel.

Jeg tror, det kunne blive meget tidligere, men med tanke på der er vigtige valg i nogle større medlemsstater – men uden tanke på at nogle medlemsstater er vigtigere end andre – kan vi sikker ikke afslutte disse forhandlinger før anden halvdel af 2002.

I den forbindelse vil jeg gerne nævne den forfatning, som Europa-parlamentet vedtog for nogle dage siden, som var meget forfriskende for os, som klart og tydeligt sagde, at forhandlinger ikke blot skal være afsluttet ved udgangen af 2002, men adgangstraktaterne – i det mindste med de lande, som er klare til det – skal være underskrevet. Måske er det en lille forskel, og for os er det en opløftende besked, at, ja, adgangstraktaterne skal være underskrevet ved udgangen  af 2002, hvilket betyder at et udkast meget snart skal påbegyndes, på grund af det tekniske arbejde, der er involveret. Og hvis det er tilfældet, er der fremskridt i det tekniske arbejde samtidig med at de grundlæggende politiske beslutninger omkring penge bliver taget, ja, så er jeg sikker på, at adgangstraktaterne vil være underskrevet før udgangen af 2002.

Hvis det er tilfældet, har I et år mere til ratificering, og målet, som til en vis grad blev fastlagt i Nice og siden bekræftet i Göteborg, kan nås – og målet er, at kandidatlandene vil kunne blive medlemmer pr. 1. januar 2004.

Andrzej Ananicz:
For at koncentrere os om forbindelsen mellem de planlagt reformer og forhandlingerne – vi er i en situation, hvor, på de meget vigtige område, som Hr. Martonyi pegede på, vi ikke har noget svar fra EU's side. For eksempel når vi taler om de strukturelle fonde. De refererer til mange områder.

Lad os tage miljø. Vi skal planlægge vore budgetter med udgifter, som er meget, meget høje – 2,7 millioner GBP – en af de højeste i Europa, hvis det ikke er de højeste.

Men vi er nødt til at planlægge fremad for at kunne sige, hvilken form for se, hvilken overgangsperiode, vi har brug for. Og vi kender intet til de fremtidige strukturelle fondes virken over for Polen. En del af de strukturelle fonde går til beskyttelse af miljøet i lokale byer, lokale samfund. Så at lave udkast til budget på en fornuftigt måde er på nuværende tidspunkt umuligt. Vi planlægger simpelthen det eksisterende budget i EU. Men ingen kan forsikre os om, at systemet vil virke på samme måde på selve adgangsdagen. Der er en risiko.

Det er på samme måde, hvis man de andre budgetter til opbygning af f.eks. kontrol af landbrugsproduktion. Pengene, landmændene, antallet osv., osv. Så vi har brug for et bureaukratisk system fra bunden. Der er ved at blive indført nyt bureaukrati i landet. Det koster penge og uddannelse. Det er en meget svær og kompleks opgave. Ingen kan forsikre om, at det kommer til at fungere, når vi er kommet med. Det er sådan, EU medlemsstaterne fungerer. Men vi har ikke får forsikring om, at det vil blive fortsat. Vi hører om reformer af fælles landbrugspolitik og af de strukturelle fonde. Men vi skal forhandle den nuværende status med et vis risiko.

Så når I er nået frem til en konklusion i de 15 medlemsstater omkring dette vigtige punkt, kan forhandlingerne afsluttes meget hurtigt. Vi ved, hvor problemerne er. De er defineret, checket en, to og tre gange af Kommissionen – Jeres eksperter. Alt er tydeligt. Vi kan afslutte alt på meget kort tid, efter vi har fået den præcise visions om, ,hvad de 15 medlemsstater vil.

János Martonyi:
Som en refleksion på dette vil jeg gerne tilføje, at nøglespørgsmålet er, at vi har også en vision om regional politik og fælles landbrugspolitik, og det er ikke kun en vision. Det er en meget klar stillingtagen. Vi insisterer på lige behandling, så vi selv kan beregne – i hvert fald når det drejer sig om regionale politikker – frem til udgangen af 2006. Men hvad der skal ske efter 2006, vil vi beslutte sammen, og det bliver selvfølgelig anderledes.

Men indtil da insisterer vi på lige behandling, og det vil være det grundlæggende punkt i forhandlingerne, hvorvidt vi får lige behandling både inden for regional politik og en hvilken som helst kulturel politik eller ej. Men jeg er helt enig i, at det tekniske vil være rimeligt nemt at lave. Spørgsmålet er, hvad den politiske beslutning vil være.

Søren Kjeldsten Kragh (medlem af Rådet for Europæisk Politik):

Tak for to meget interessante indlæg. Jeg har et spørgsmål til Hr. Martonyi. De sagde, at vi i drøftelserne skal holde op med at tale om EU enten som en supernational konstruktion eller som en regeringskonstruktion, fordi – som De sagde det – De mener, vi skal have begge, og jeg er enig med Dem. Men jeg vil gerne spørge Dem, om De i detaljer vil fortælle os, hvad den ungarske indstilling er omkring hvilke emner, der skulle være supernationale og hvilke emner, der skulle være regeringsrelaterede?

For jeg blev lidt bekymret, da jeg lyttede til Deres indlæg, fordi De sagde, at De mente, vi skulle have en bedre traktat. Jeg er enig i, at vi skal have en tydeligere traktat. Men De nævner søjle-konstruktionen. På nuværende tidspunkt har vi tre søjler, som er blevet opbygget afhængig af om de er regeringsrelaterede eller supernationale. Og De sagde, at De var for at droppe denne konstruktion. Så jeg mener, De modsiger Dem selv. Vil De ikke fortælle os lidt mere om dette – og Deres polske kollega Ananicz: hvis De har nogle kommentarer hertil, vil jeg værdsætte dem.

Ordstyrer:
Jeg bliver nødsaget til at sige, at vi har en tidsplan. Derfor vil jeg bede om, at de spørgsmål der er, tager vi ind, og så tager vi en samlet runde her. Men vi går altså til kaffepause, når klokken er 10.40. Den næste, der har bedt om ordet, det er Bertel Haarder.

Bertel Haarder (MEP, ELDR-gruppen (Venstre og Det Radikale Venstre)):
Jeg kan vældig godt lide disse to præsentationer. Jeg synes, de bekræfter, at udvidelse ikke kun handler om, at vi kan give Jer noget. Det handler også om, at I kan give os noget – Jeres vision, Jeres idéer til fremtidens Europa. Så mange tak for det.

Jeg bad om ordet for at bede Dem fortælle os lidt mere om overgangsaftalerne, som De har behov for for at kunne sikre forståelsen hos Deres folk, og for at adgangen kan blive så glidende som muligt. Tror De, vi er fleksible nok på vores side, når det drejer sig om køb af jord og miljøregler? Vil De gerne hav os til at være mere fleksible, og hvis ja, på hvilke områder?

Pernille Frahm (MEP, GUE/NGL-gruppen (Socialistisk Folkeparti)):
Jeg vil gerne høre noget omkring problemstillingen omkring Schengen og Polen og Kaliningrad, hvis De kan fortælle os lidt om, hvad der sker der?

Drude Dahlerup (Rådet for Europæisk Politik):
Mange tak for Deres interessante taler. Mit spørgsmål er til Hr. Martonyi. Jeg er enig i det meste af, hvad De har sagt, bortset fra den sidste del af det. Jeg støtter idéen om, at I skal være del af aftalen. Jeg er enig med Dem i, at vi taler om udvidelse og ikke forening. Og jeg er ikke særlig stolt af måden, folk fra vesten siger, at I bare skal overtage alle reglerne, vi har, og ikke selv være del af processen. Så jeg støtter idéen om, at vi ændrer idéen om udvidelse til en idé om forening.

Men jeg er ikke enig med Dem, da De sagde, vi skal give et mere positivt billede af f.eks. Nice-traktaten til Deres folk. Hvorfor skal vi ikke være helt ærlige i stedet. Og jeg vil gerne spørge Dem angående Nice-traktaten – Jeg føler, at de vestlige lande – EU, de nuværende medlemslande – ønskede at lave reglerne, før I fik lov til at deltage. Det er i mine øjne del af Nice-traktaten. Og derfor vil jeg gerne høre Deres mening.

Kan De bedre leve med udvidelse eller foreningen  uden Nice-traktaten og samtidig respektere den irske afstemning?

Ordstyrer:
Det sidste spørgsmål, vi kan nå herned, er nede i det bagerste hjørne. Jeg kan ikke se, hvem det er.

Anders Andersen:
Mange tak begge to. Jeg syntes også, at begge Deres indlæg var meget interessante, og jeg værdsætter Deres anstrengelser for at komme med i Unionen, som jeg forventer vil ske meget snart.

Men mit første spørgsmål vedrører dem, vi ikke forventer at se i Unionen. Det er nogle af Deres nabolande – enten de, der slet ikke er ansøgerlande, eller de der er. Kan De blot sige noget om, hvad Deres samarbejde med disse lande er for at holde dem inden for de europæiske rammer, når De er ved at blive en del af Unionen, og de ikke er? Som f.eks. Rumænien eller Ukraine.

Og det andet spørgsmål relaterer til den fælles landbrugspolitik, hvor vi alle ved, den er meget dyrt og kompleks, og det er også svært at finde grunde til at opretholde den, men på den anden side er det også svært at blive enige om at afskaffe den. Hvad vil De foretrække? Vil De foretrække, at det bliver afklaret og dermed tager længere tid, eller vil De foretrække færre penge, eller hvordan forudser De forandringerne i den fælles landbrugspolitik i de kommende år?

Ordstyrer:
Tak for det. Det var nogle dejlige nemme spørgsmål. Meget lette spørgsmål at svare på! Hvis vor polske gæst vil starte med at besvare, og lad mig minde Dem om, at De er nødt til at være kort og præcis. Jeg er ked af at presse, men det er desværre situation. Ordet er Deres.

Andrzej Ananicz:
Det er en række spørgsmål. Med hensyn til de tre søjler så er jeg ikke så bange for foreningen af dem. Det er faktisk det, der sker nu. Polen er dækket af en komplimenterende metode, der gradvist udvides. For mig selv som polak, som europæer, vil den samme politik f.eks., hvis den blev en af komité-politikkerne og dækket af fællesskabsinstrumenterne, kunne falde i tråd med charteret om grundlæggende rettigheder, hvis vi accepterer nogle værdier, skal asyl behandles på en mere eller mindre ens måde i hele Europa. Hvorfor ikke. Jeg ser ikke det som et problem. Ikke logisk, ikke moralsk, ikke teknisk. Men blot for at give et eksempel – hvis EU er fleksibel nok, så ja. På mange områder er EU meget fleksibel og forstående, og man skal ikke undervurdere Kommissionens rolle. Kommissionen er meget vigtig i forhandlingerne, og den er en ærlig mægler, som prøver at finde en vej som forberedelse til kompromiserne. Men vi er også meget fleksible. Vi er nødt til at forstå, at i det politiske liv, i realiteten skal stå ansigt til ansigt med de politiske grupper interesser.

I Polens tilfælde og Tysklands er der nogle traditionelle klichéer, som er en objektive faktorer. Den fri bevægelse af mennesker er påvirket af dette. Og på vores side også til en vis grad længden af overgangsperioden om køb af jord.  Men det er baseret på objektive faktorer. Vi vil forhandle, og jeg gentager: Hvis vi i første omgang kan blive enige om de punkter, der omhandler penge – strukturelle fonde, fælles landbrugspolitik – så går resten let. 

En af de sidste, der havde ordet, stillede et spørgsmål omkring omkostninger. Den dyre fælles landbrugspolitik. Husk på, at hvad I bruger fra Jeres budget i hele EU er tæt på en procent af BNP – én procent. Og halvdelen af det går til den fælles landbrugspolitik i de eksisterende 15 medlemslande og en meget lille del deraf diskuteres med hensyn til udvidelsen. Dette er udgiftens størrelse. Så det er dyrt, fordi hver eneste krone tæller. Vi er nødt til at respektere skatteyderne, de hårdarbejdendes anstrengelser, men dette er størrelsen af udgiften. Jeg tror, at Europa kan klare det, og at vi kan. For vi skal finansiere det sammen. Det er ikke kun velgørenhed, det er samarbejde. Det er solidaritet – et gearet instrument.

Med hensyn til Schengen og Kaliningrad og i videre udstrækning politikken i de østlige lande – Hvad Polen – samt samarbejde i Visagrad-gruppen, vore bilaterale, trilaterale forhandlinger osv. – prøvede at komme med var en vision om den østlige politik i et udvidet EU. Vi præsenterede sådanne dokumenter til det belgiske formandskab, til Kommissionen og sendte dem til regeringerne. En af de grundlæggende regler var, at der skulle være et sæt principper i den politik, og at politikken skulle overskygges af enhver partners størrelse mod øst af EU's udvidelse. Principperne skal være rygraden. Og ingen løsninger skal ekskluderes i fremtiden uden der er givet løfter. Åbenhed, samarbejde og introduktion af europæiske regler i det demokratiske system og den fri markedsøkonomi, hjælp til uddannelse og velvilje til at tale med vore partnere på et europæiske sprog.

Med hensyn til Kaliningrad har vi et helt anderledes projekt, som i øjeblikket drøftes med Kommissionen, med eksperter, med vor nabo Litauen – vi har adskillige trilaterale initiativer, Kaliningrad, Litauen og Polen.

Det største problem i dets effektivitet er den centrale magt i Moskvas vilje til at give kompetencer til denne region af den Russiske Føderation for at passe lidt mere til et decentraliseret system. Vi havde en helt anderledes vision om struktur. Vi decentraliserer. Ingen, forretningsmand eller andre, er nødt til at tage til Warszawa for at tage en beslutning, hvorimod nogle af vore øst-partnere ikke kan undlade den centrale magt, hvilket er et problem.

Lad mig henvise til det positive billede. Det er ikke propaganda, men da I havde mund- og klovsyge, korruption i Kommissionen, og man ansøger om medlemskab i Unionen, så har de politikere, der går ind for integration og forening, problemer med hensyn til den offentlige mening. Vi har nogle gange problemer.

Andrzej Ananicz:
Meget kort. Jeg kan godt se konflikten eller modsætningen mellem forening af de tre søjler og balance mellem regerings- og fællesskabsmetoder. Så jeg vil , som rabbineren i den gamle, kendte historien, give begge sider ret. 

Hvis systemet om en mere tydelige adskillelse mellem fællesskabs-beslutningstagningsmagten og regeringsområdet bliver en realitet, og vi har en slags gennemtrængende krig mellem de to, kan de tilføres de tre søjler. I nogle tilfælde vil regeringselementet selvfølgelig være stærkere en f.eks. sikkerhedspolitikken.

Menneskeret bevæger sig selvfølgelig. Så det vil ikke være umuligt at erkende samtidig, at det kan skabe følsomhed, som I netop har nævnt for et øjeblik siden.

Med hensyn til overgangsaftaler bare et par ord. Jeg mener, at de kompromiser, der er indgået indtil nu, har været fornuftige. Fremtiden vil måske være sværere. Ikke på grund af overgangsaftalerne, men på grund af det grundlæggende princip, er står på spil – og det er lige behandling. Så jeg forudser nogle problemer på det område, men det har ikke nødvendigvis noget at gøre med idéen om fleksibilitet om at acceptere overgangsaftaler, men idéen om at acceptere og gennemføre princippet om lige behandling. For øvrigt var parlamentets beslutning igen en positiv udmelding.

Med hensyn til Schengen, når det drejer sig om Ungarn, har vi ikke bedt om nogle overgangsordninger. Vi overtager Schengen-systemet plus de relaterede fællesskabsregler, som de er. Så vi ser ingen problemer, selvom det selvfølgelig koster mange penge, men det er også noget, der er vigtigt for os. Jeg mener, det er en af de store fordele, som de eksisterende medlemsstater vil få ud af udvidelse, fordi Unionens gamle grænser vil blive flyttet, og dette vil give meget større sikkerhed til de eksisterende medlemsstater. Det ved vi alle.

Med hensyn til Nice blev jeg vist misforstået, men jeg er enig i, at Nice faktisk var et forsøg på gøre noget, før vi kom. Men husk på at nogle af de ting var uundgåelige for vores indlemmelse i EU, så vi er nødt til at anerkende dem. For et par år siden blev det f.eks. sagt, at det institutionelle system måske kunne fungere i op til 20 år, men hvad så efter 20! Så Nice var uden tvivl nødvendig.

På den anden side – fra det synspunkt at Nice ønskede at gøre ting, før vi kom, fordi de ønskede at tage beslutningerne uden os – hvis det er sandt, så vil jeg sige, at Nice ikke virkede efter hensigten. For os var det vigtigste, at der blev lavet aftaler på disse institutionelle områder, og det blev opnået. For vi vidste, at dette var en slags forudsætning for afslutningen af adgangsforhandlingerne. Derfor var vi interesserede i en begrænset succes i Nice – og det fik vi. Måske blev de store visioner ikke til noget, men for os er det ikke et problem, fordi vi gør det senere. Det er måske derfor, modtagelsen og opfattelsen af Europa er forskellige i kandidatlandene og de eksisterende medlemsstater.

Med hensyn til nabolande – jeg mener at Europa og integration er en geografisk tilføringsproces, som har pågået i 50 år. 6, 9, 10, 12, 15 osv. Der er ingen forudsagt begrænsning. Jeg mener, det er nødt til at være begrænset til Europa, men nøjagtig hvor den geografiske grænse skal være, ved jeg ikke. Måske er det dumt at definere den nøjagtig. Så der er intet som en geografisk grænse nu. Fremgangen og mulighederne skal gives til alle, og inden for rammerne af dette vil de andre også følge med.

Og med hensyn til den fælles landbrugspolitik, vil jeg endnu en gang understrege princippet om lige behandling. Og som I ved, er der f.eks. nogle medlemsstater, som siger, at man skal fjerne direkte betalinger. De skal helt væk. Og vi siger, at vi gerne vil have direkte betalinger. Hvis dette bliver gjort, er der ikke tale om lige behandling.

Vi kan ikke acceptere, at nogle får det og andre ikke. Og det drejer sig stort set om hele den fælles landbrugspolitik. Men det kan selvfølgelig være forskelligt. Ungarn er selvfølgelig interesseret i en effektiv og sund landbrugsindustri, men samtidig er det også vigtigt, at den fælles landbrugspolitik bliver revideret. Den skal ændres radikalt, men det vigtigste princip skal fortsat være lige behandling.

Og en ting til – ikke flere betingelser. Den fremtidige reform af den fælles landbrugspolitik er i orden, men ikke som en betingelse for afslutning af forhandlingerne. Lad os nu forhandle på grundlag af den eksisterende acquis, og hvis den i mellemtiden ændrer sig, måske endda før den endelige adgang, så skal vi genåbne sagen. Men det er et generelt princip – der er en bevægelig acquiss, hvis den ændrer sig, er vi nødt til at tilpasse den, men kom nu ikke med flere betingelser, hverken for landbrugspolitikken eller for institutionerne.

Ordstyrer:
Tak for det. Efter en fantastisk spændende første akt kan vi holde en kaffepause. Jeg vil gerne sige mange tak til vores to repræsentanter fra Polen og Ungarn, og skulle vi ikke give dem en klapsalve for deres åbenhjertighed. 

Og så blot til deltagerne i salen: Der er kaffe inde ved siden, og jeg vil bede om, at man er her nøjagtig kl. 11.10 af hensyn til programmets videre afvikling.

PAUSE

Patricia McKenna, som er Europa-Parlamentsmedlem fra Irland og spillede en aktiv rolle i forbindelse med folkeafstemningen i Irland omkring Nice-traktaten. Jeg vil gerne byde hjertelig velkommen til Patricia McKenna og overlade talerstolen til dig. Ordet er dit.

Patricia McKenna (MEP, Irland):
Mange tak. Jeg vil først sige tak for invitationen til at komme her i dag. Jeg synes, det er meget vigtigt, at man tager den irske folkeafstemning i betragtning, og at folk ser på resultatet af den, og ikke overser eller ignorerer det. Jeg mener også, at vi skal se på, hvorfor Irland sagde nej til Nice-traktaten, for hvis vi ønsker at komme fremad, hvilket Europa vil vi så have i fremtiden? Vi er nødt til at se på de grunde, der f.eks. fik irlænderne til at sige nej. Jeg mener også, vi skal se på, hvorfor Danmark sagde nej til Maastricht. Og i Irland er der fare for, at der, efter nej til Nice, vil komme en gentagelse af, hvad der skete i Danmark. At irlænderne bliver bedt om at stemme igen om den samme traktat med det indtryk, der man nåede frem til nogle kompromiser, og jeg mener, det er en stor fare.

Der vil ikke komme en ny afstemning i Irland før tidligst efter maj næste år, for på det tidspunkt skal der være parlamentsvalg. Så der bliver ingen ny afstemning før valget er overstået, og den nye regering er på plads. Og så er der også faren for, at nogle af de partier, der sidder i det nationale parlament og er imod Nice-traktaten, vil nægte at gå i koalition med regeringen, hvis der er chance for, at den samme traktat bliver sendt til afstemning hos den irske befolkning endnu en gang.

Jeg mener, at nogle af grundene til, irlænderne stemte nej, er meget vigtige, og én er, at vi ikke stemte mod udvidelse, og det skal gøres meget klart. I medierne var der tendens til over hele Euopra og Østeuropa i ansøgerlandene at give indtryk af, at den irske befolkning havde stemt nej til udvidelse. Jeg var meget aktiv i kampagnen mod Nice-traktaten, og vi sagde kategorisk, at Nice-traktaten ikke var nødvendig for udvidelsen – at udvidelsen kunne fortsætte. Det vender jeg tilbage til senere, men først: Den irske befolkning følte, den blev behandlet, som om den var en selvfølge. Vi har haft succes med afstemninger i Irland omkring EU-traktater – der er blevet givet løfter og forsikring, men det er først på det seneste, at folk er begyndt at forstå, hvad de stemmer om.

Det senest eksempel var Amsterdam-traktaten. Under Amsterdam-traktaten var jeg igen på nej-siden, og jeg fremhævede hele problematikken omkring fælles udlændinge- og sikkerhedspolitik, og Task Forcen. Men hele den politiske samfund sagde til os, den irske befolkning, at det ikke var rigtigt, det er kun handel, det skal I ikke bekymre Jer om!

Nu hvor Task Forcen er på plads, da Nice-afstemningen blev aktuel rejste vi igen spørgsmålet om det fælles forsvar af Europa, og Task Forcen, og de største politiske partier, som havde afvist vore bekymringer under Amsterdam-traktaten, sagde “Task Forcen har intet med Nice at gøre – det var Amsterdam”! Nu er de irske vælgeres hukommelse ikke så kort, så de ikke husker, hvad der blev sagt ved Amsterdam-afstemningen.

Vi har også tidligere haft ret unfair afstemningskampagner – f.eks. Maastricht-afstemningen. Under Maastricht-afstemningen blev irlænderne ikke spurgt, om de ville have fælles mønt. Den irske kampagne handlede stort set om abort, som overhovedet ikke havde noget med Maastricht-traktaten at gøre, og den irske regering brugte store beløb af offentlige midler til propaganda. Jeg har stadig billeder af store plakater fra hele landet, hvor der stod “Hvis du stemmer mod Maastricht, stemmer du mod kvinder”.

Det var først senere, da vi blev en del af den fælles mønt, at vi blev kontaktet af folk, der spurgte, om vi ikke skulle have en afstemning om den fælles mønt, og vi var nødt til at fortælle dem, at de havde stemt om den i 1992 – uden at vide det. Så der var mange grunde til, at folk følte de blev misbrugt, de blev taget for givet, og at det generelt var accepteret, at vi bad det irske folk om at stemme om en traktat, og at de ville gøre, nøjagtig som det politiske flertal ønskede. Men denne gang virkede det ikke. Og i hele Irland er der voksende bekymring omkring den fælles udlændinge- og sikkerheds- og forsvarspolitik i Europa.

Irland er et land med tradition for at være neutralt. Vi er ikke medlem af NATO, vi er ikke med i WEU, og vi har haft tradition for at være neutrale, som er noget, irlændere er meget stolte af.

For ikke så længe siden – efter den sidste regering kom til – kom vi med i det NATO-sponsorerede Partnerskab for Fred. Grunden til, jeg fortæller dette, er fordi, det også havde en stor virkning på resultatet af Nice-afstemningen. Den irske regering, der ledes af partiet Fianna Fáil, som er landets største parti, havde før regeringsdannelsen – under valgkampagnen – ført kampagne på, at Irland ikke ville deltage i Partnerskab for Fred, fordi det var et NATO-sponsoreret organ. Og de sagde, at hvis de kom i regering, ville de ikke være med i Partnerskab for fred, og at den daværende regering ikke burde presse det igennem uden en afstemning. Så man kom ikke med i Partnerskab for Fred  - valget løb af stablen. Landets største parti, som under valgkampagnen var imod Partnerskab for Fred og gik ind for en afstemning og dermed lade folket bestemme, ignorerede det og blev medlem af det NATO-sponsorerede Partnerskab for Fred.

Mange folk, inklusive medlemmer af deres eget parti, blev meget vrede over, at de var blevet vildledt. At det største politiske parti i landet havde lavet skriftlige løfte til den irske befolkning, og de blot ignorerede dem, da de kom i regering. Så det påvirkede også resultatet af afstemningen meget.

Vi havde samme situation ved denne afstemning og sandelig også ved Amsterdam-afstemningen – hvis man ser på Amsterdam-afstemningen, steg nej-stemmerne betydeligt. Og ved denne afstemning var den over 50%. Jeg tror, det er den højeste nej-stemme, der nogensinde har været ved en EU-afstemning i Europa. Og en del af den var, at under de to sidste afstemninger, var det lige og fair. Højesteret havde afsagt dom om, at regeringens tidligere opførsel i forbindelse med at promovere for ja-stemmer ikke var lovlig. Så hvis regeringen ville promovere ja-stemmer og uddele information om at stemme ja, skulle de også uddele information om at stemme nej – det skulle balancere, hvis skatteyderne skulle betale for det. Der var ingen forbud mod, at de politiske partier brugte deres egne penge på kampagner for ja-stemmer. Men skatteydernes penge måtte ikke bruges til at promovere én speciel mening.

Under Nice-afstemningen klagede det største politiske parti, som støttede Nice-traktaten, over Højesterets dom og sagde, at deres hænder var bundet, men de brugte ikke deres egne penge til kampagner for, hvad de sagde, de troede på, så det påvirkede og afstemningen. Men så handlede det om de deciderede grunde til, at folk stemte imod.

Som jeg sagde tidligere, var udvidelse ikke en grund for det irske folk til at stemme imod Nice-traktaten. Vi har sagt, og det er også blevet bekræftet siden, at udvidelse kan fortsætte uden Nice-traktaten.

Romani Prodi kom til Irland kort efter den irske afstemning, og hans første udtalelse var, at Nice-traktaten ikke var nødvendig for udvidelse. Inden for tre til fire timer kom der en anden udtalelse fra den samme kommissær, som sagde, at Nice-traktaten ikke er juridisk nødvendig for udvidelse, men at den var politisk nødvendig. Og det var det, han havde sagt hele tiden – at, ja, der var en politisk nødvendighed, som nogle større lande i Europa – som f.eks. Frankrig og Tyskland – pressede på. Frankrig var meget bekymret, at alle de nye ansøgerlande kom ind og ville ændre reglerne, før de kunne blive medlemmer.

Vi er nødt til at spørge, hvorfor der f.eks. ikke var nogle grundlæggende regler i EU-traktaterne, før Østrig, Finland eller Sverige blev optaget. Det var, fordi de ikke blev anset som en trussel. De var ikke bekymrede for disse landes optagelse, men de var meget bekymrede for de østeuropæiske, nuværende ansøgerlande. Og de ville ændre betingelserne, inden disse lande kom med.

Det var ironisk, at kampagnen i Irland gik på regeringens slogan, at vi ikke behøver at give ansøgerlandene de samme muligheder, som vi selv fik. Det var derfor, vi ikke skulle acceptere Nice-traktaten, fordi Nice grundlæggende ændrer den måde, EU arbejder på. Og en af de grundlæggende ændringer er udvidet samarbejde, fordi udvidet samarbejde vil tillade kerne medlemslande at mase sig fremad inden for EU.

En af de tidligere talere i dag talte om denne klub – de I får nu, er ikke en klub; det er en klub i en klub; en udvalgt inderkreds af medlemsstater, som kan mase fremad uden hensyn til de andre stater. Det er ikke den EU, vi blev medlem af. Det er heller i dette EU, Danmark blev medlem af, så hvorfor skal systemet ændres så fundamentalt? Hvorfor skal vi skabe et Europa i flere lag, før lande, som tydeligvis vil være i det underste lag, kommer ind? Vi burde se på lighed.

Jeg vil godt tale lidt om, hvad den ungarske minister talte om tidligere i dag – hvor han nærmest undskyldte, fordi han “kun” var fra et kandidatland – nemlig hvordan Rådet efter hans mening arbejder. Men det er lige meget, om man er fra et kandidatland eller ikke. Deres synspunkter skal respekteres, og de skal også have ret til at sige deres mening, have indflydelse og have en eller anden rolle i beslutningsprocessen om, hvordan Europa skal være i fremtiden. 

Med hensyn til Nice har vi også sagt, at der i Amsterdam-traktaten var en protokol om udvidelse, som var juridisk bindende. Den blev aldrig respekteret. Fem nye lande kunne være kommet ind. De kunne have været en del af beslutningsprocessen om, hvordan Europa skulle fortsætte, men i stedet blev den protokol ophævet, og i stedet for udvidelse fik man en erklæring, som ikke var juridisk bindende. Det betyder også, at den erklæring, hvis ansøgerlandene er tilfredse med den, kan anvendes. Vi behøver ikke ratificere Nice for at gøre, hvad der står i erklæringen.

Men med hensyn til udvidet samarbejde er det helt klart, at det vil ændre på, hvordan Europa fungerer i fremtiden. Nogle medlemsstater er måske meget imod nogle beslutninger, der bliver taget, og nogle lande maser fremad ved høj fart, men det kan vi ikke gøre noget ved. Der er sikkert nogle her, der vil sige, lad dog de lande drøne fremad, hvis de vil og kan. Det er helt fint med mig, men jeg mener, det grundlæggende er forkert at bruge EU-institutioner til det. Jeg mener, at EU-institutionerne skal være der for alle medlemsstater på samme niveau og ikke, at nogle medlemsstater – og det kom der også en kommentar om tidligere; der blev vist oven i købet lavet sjov med det i forhold til, at vi er lige, men nogle er mere lige end andre. Det er rigtigt, men det er ikke acceptabelt. Og jeg mener ikke, det er noget at lave sjov med, og det er det, der vil ske. Vi får nogle medlemsstater, der er mere lige end andre. Vi vil skrinlægge enhver kvalitet angående måden, hvorpå EU fungerer. Og enhver, der tror på lighed og at være fair, bør være imod sådan en procedure.

Under den irske afstemning blev tabet af veto på omkring 30 områder også bragt på bane. Det mener vi er et stort problem, specielt på nogle af de områder, hvor veto gik tabt inden for retslige og indenrigssager. Der var meget lidt debat. Jeg ved ikke helt, hvordan situationen er i Danmark, men i Irland var der overhovedet ingen debat omkring retslige og indenrigssager, om hvad der sker på rådsmøderne, og hvilke beslutninger der bliver taget. Og ved et tilfælde opdagede vi senere, at der er blevet taget visse beslutninger – et eksempel er protokollen om Europol, som giver Europol-ansatte immunitet fra at blive retsforfulgt under udførelse af deres embede eller job. Det ved vi, Irland gik med til. Det kom aldrig op i det nationale parlament, og de spurgte ikke en gang de valgte repræsentanter i det nationale parlament, om de var enig i, at en politistyrke skulle være immun fra at blive retsforfulgt – at den var over loven.  Dansker gik også med til det, men jeg ved ikke, om der var en debat om det her.

Så hvis vi taler om, hvordan Europa skal fortsætte, er én af de ting, vi skal sikre os, at folk har noget at skulle have sagt i beslutningsprocessen. Men hvis man ekskluderer selv medlemmer af det nationale parlament fra beslutningsprocessen i medfør af, at man ikke en gang diskuterer det i det nationale parlament, så undergraver man hele demokratiprincippet.

Et af punkterne var kvalificeret flertal, og det er nu anvendeligt bortset fra på retslig og indenrigsområderne, og det skulle være af lige så stor betydning for ansøgerlandene som de strukturelle fonde. Vi taler om, at de nye ansøgerlande skulle have en slags rettigheder, som vi fik i form af, at Irland fik meget glæde af de strukturelle og regionale fonde. Det var en situation, hvor veto kunne anvendes. Men inden eller kort efter de nye lande kom ind, skulle man af med det veto. Så vi vildleder ansøgerlandene ved at sige til dem, at de får en god handel, og at de får samme handel, som Irland og andre lande som var mindre velstående en de største europæiske lande.

Med hensyn til kommissærer var det også et stort emne i Irland, fordi det var aftalt, at når EU nåede op på 27 medlemmer, så ville medlemsstater miste retten til en kommissær. Og der ville være en slags roterende kommission, hvor nogle medlemsstater ikke ville have en kommissær i en given periode.

Vores egen kommissær David Burn kom med udtalelser og indlæg under afstemningen, og i Irland er det sådan, at vi ikke mener, man skal blande sig. Men han kom med nogle interessante bemærkninger, som var uberettigede. Han sagde, at der ville gå over hundrede år, før Irland ville miste sin kommissær, hvis man regnede med, at der var 27 medlemmer med i rotations-ordningen. For det første antog han, at Irland ville være det sidste land overhovedet til at rotere og dermed miste sin kommissær. Det mener jeg, er en smule naivt at tro. Jeg kan ikke forestille mig Tyskland, Frankrig eller f.eks. England vil opgive deres ret til en kommissær for at lade Irland blive den sidste.

For det andet antog han, at Kommissionen, når EU havde nået 27 medlemslande, ville blive på 27. Men der er intet i Nice-traktaten, der siger, at Kommissionen ikke vil falde til mindst 20 igen, og at man vil bruge det argument, at det vil være lettere at styre med 20. Det betyder, at en hel del lande skal rotere. Nogle vil måske spørge, hvad der er galt i, at nogle medlemslande ikke er involveret i Kommissionen i en given periode, men vi skal huske på, at Kommissionen er den eneste EU-institution, som kan iværksætte lovgivning. Og for et hvilket som helst medlemsland er det et grundlæggende demokratisk problem at blive ekskluderet fra dette. Ligesom alle medlemslande har ret til indflydelse og være med i Kommissionen. Og hvis vi ønsker at udvide, skal vi have det med i tankerne.

Kommissionen skal også, som foreslået i Nice, ændres fundamentalt i sin struktur. Kommissionens formand skal først vælges ved kvalificeret flertal. Derefter skal han vælge sine kommissærer. Med andre ord, hvis en medlemsstat foreslår en euro-skeptisk kommissær, er risikoen, at formanden for Kommissionen siger, at han ikke er glad for valget, og han kan lægge pres på medlemsstaten på forskellige måder, f.eks. ved at give dem den mindst betydningsfulde post eller ved andre taktikker, hvilket betyder at medlemsstaten i sidste ende generelt ikke har fuldt kontrol over, hvem der vil blive deres kommissær.

Jeg er ingen stor tilhænger af engelske euro-skeptikere. Jeg er fra venstrefløjen i Irland. Men hvis folk i et land vælger en regering, så skal resultatet af det valg da respekteres. Hvis der f.eks. var et scenario, hvor man havde en euro-skeptisk regering i England eller et andet land, havde de ret til at foreslå en kommissær efter eget valg. Men det ændrer Nice grundlæggende.

Det sker måske aldrig, men foranstaltningen, der tillader det sker på et tidspunkt, er til stede. Og det mener jeg også er en farlig forandring fra den nuværende situation.

Jeg vil gerne vende tilbage til punktet om afstemning, for, som jeg sagde, stemte Irland mod Nice-traktaten. Der var et stort flertal af nej-stemmer. Det er det største resultat imod, vi endnu har haft i Europa. Det ser ud til – eller risikoen er der for – at resultatet af afstemningen ikke bliver respekteret. Vi kan give de andre EU-lande skylden for at ignorere det, men jeg føler også, at et af de største problemer eller en af de største fjender er vores land, vores regering.

Jeg var med til topmødet i Göteborg og de alternativer arrangementer, og jeg blev overfaldet af medier fra hele Europa, der fortalte hvordan vores premierminister var kommet til topmødet og havde undskyldt for resultatet af den irske afstemning, og han havde sagt, at irlænderne ikke viste, hvad de stemte om og var forvirrede osv., osv.

Hvad vover regeringslederen, som er valg at folket, at deltage i et internationalt møde som dette og undskylde for de selv samme mennesker, som valgte ham til den post?

Jeg tror ikke, det er første gang, for ud fra det, jeg har hørt om resultaterne af de to afstemninger, I har haft i Danmark – Maastricht og fælles mønt – så er det tendensen, at ledere af disse lande undskylder til de andre EU-ledere for, hvad deres egne befolkninger vil. Og det skal også respekteres, at alle i de fleste EU-medlemsstater ville nedstemme Nice-traktaten, hvis den blev sendt til afstemning. Det er derfor, regeringerne ikke ønsker at spørge befolkningerne. For de vil ikke bryde sig om det svar, de får. Og jeg tror, det samme gælder i Danmark. Jeg synes, det er meget interessant, at Danmark, som har tradition for at holde afstemninger om EU-traktater, ikke gjorde det denne gange. Og jeg spekulerer på, om det er, fordi I allerede har stemt nej til Maastricht og den fælles mønt, at der var frygt for i regeringen, at den danske befolkning ville nedstemme Nice-traktaten, hvis den blev send til afstemning? Og det er virkelig en udfordring for den slags demokrati, som vi har i Europa – at regeringer er bange for deres egen befolkning. De er villige til at tage beslutninger på befolkningens vegne bag lukkede døre i hemmelighed, selv om de ved, at befolkningen måske ikke støtter dem. Og de vil presse disse beslutninger igennem uden at give befolkningen mulighed for at give deres mening til kende.

Hvis det er det Europa, vi får, så bliver der store problemer. Og det er de punkter, som skal  tages op. Jeg husker i 1992, da Danmark stemte nej til Maastricht. Der var stort røre i EU-institutionerne, i Europa-parlamentet, i medlemsstaterne, hvor man talte om, hvordan man skulle gribe problemet an. Befolkningen føler sig ikke som en del af beslutningsprocessen. Der er et demokratisk underskud her. Der var megen snak, og det lød alt sammen godt. Men der skete aldrig noget for at løse de problemer, der gjorde, at folk stemte nej til Maastricht i 1992. Og nu har vi den samme situation igen, hvor irlænderne har afvist Nice-traktaten. Og der er mange udtalelser om, at Europa føler sig lukket ude fra beslutningsprocessen. De er ikke involverede. Der er et underskud her.

Men hvad vil der ske. Vi har tilsyneladende allerede situationer, hvor EU-medlemsstater vil fortsætte med Nice-traktaten, selv om en medlemsstat har sagt nej. Som sagt er det delvis fordi, vores egen regering også har et problem med, at de ikke vil acceptere resultatet af afstemningen om Nice-traktaten.

Men jeg mener, at hvis vi vil bygge et Europa, der er demokratisk, er der nogle ting, vi er nødt til at se på, og én ting er befolkningens ret til at have en afstemning for at afgøre på hvilket grundlag beslutningen er taget, eller om man kan acceptere den eller ej. Og det er interessant at se, at der skal afholdes afstemning i ansøgerlandene. Jeg mener, det er meget vigtigt, at disse afstemninger af fair og upartiske. Og der er ingen grund til at skjule de negative sider.

Jeg var på Malta side år, efter et antal irske politikere og tjenestemænd havde været dér med hensyn til Maltas medlemskab, og jeg blev ret forbavset over at høre de historier, som malteserne havde fået fortalt. De havde fået at vide – fordi Malta er neutralt; det er ikke i NATO eller den Vesteuropæiske Union – at de kunne blive en del af EU og stadig forblive neutrale, ikke deltage i alliancer og ikke være involveret i europæiske forsvarsaspekter. Se blot på Irland.

Det kender vi i Irland. Jeg forklarede, at det var helt forkert. Irland er med i EU's forsvarsområder op til halsen. Vi gik med til at sende et vist antal tropper til Task Forcen uden nogen form for debat i det nationale parlament. Vi er nu involveret i NATO via Partnerskab for Fred, og vi bliver mere og mere involverede i fælles forsvar.

Folk skal have at vide, nøjagtig hvad de stemmer om. Og det gælder også, når det drejer sig om irsk økonomi. Det er sket på Malta og i andre lande som Ungarn og Polen, hvor man siger “her er Irland. Et lille land, som var i store økonomiske vanskeligheder, da det blev medlem af EU, og se det nu. Det har økonomi succes, og det er alt sammen på grund af EU. Det er, hvad ansøgerlandene får at vide, men det er ikke alt sammen på grund af EU. En af de store medvirkende faktorer til Irlands økonomiske succes var i 1992, hvor vi devaluerede. Det påvirkede økonomien meget. Og vi har også en situation, som EU ønsker at komme af med. Jeg siger ikke, at jeg er meget entusiastisk omkring det, men det opmuntrer investering fra områder uden for USA, fordi der er specielle skattecentre.

Det vil EU have, vi skal afskaffe. Men det var to faktorer, der var med til vores økonomiske succes. Med devaluering kan vi ikke gøre det mere. Vi er en del af den fælles mønt. Vi har ikke kontrol over det mere. Økonomien er overophedet. Når vi siger til EU, hvad der skal gøres, får vi at vide, at det ikke kan lade sig gøre, fordi det ikke passer med nogle af de andre lande, som f.eks. Tyskland. Så vi er fanget i et system, hvor der reelt ingen vej er ud.

Hvis folk gerne vil være fanget på den måde, hvis der har været en fair og upartisk afstemning, og man forklarer situation til befolkningen, og den stemmer ja til, at den er villig til at tage risikoen, så lad det være sådan. Det er demokrati. Men at vildlede folk, eller at prøve at ignorere dem, som det er sket efter afstemningen i Irland, det er en af grundene til, at nej-stemmerne til Nice-traktaten var så mange. For folk havde fået nok af vildledning og få fortalt, at der slet ingen retfærdiggørelse var for argumenterne. Det vil ikke ske, og over tid indser folk, at det er situationen.

Så man kan narre folk et stykke af vejen, men man kan ikke narre dem hele vejen. Så jeg tror, vi er nødt til at se, hvordan Europa fungerer, og en af tingene er afstemningsprocessen. Jeg mener, det er en meget fair måde at give folk mulighed for at beslutte, hvad de vil. Og jeg mener også, at regeringerne er nødt til at respektere deres befolkningers ønsker og ikke gå rundt og undskylde det.

Med hensyn til ansøgerlandene – som sagt mener vi, at bestemmelserne i Nice gjorde situationen unfair. Det flyttede målet længere frem, før landene kom med. Det gav dem ikke mulighed for at deltage i beslutningsprocessen. Beslutningen ville blive taget, før de kom med. Men vi skal også se på nogle af de udtalelser og handlinger fra nogle af EU-medlemsstaterne, som promoverede Nice.

Man har situationen, hvor Tyskland vil holde arbejderne fra Polen ude. De vil have adgang til deres markeder, men de vil holde deres arbejdere ude i en bestemt periode. Er det fair? Da Irland kom med i EU, var der ingen restriktioner om, at de irske arbejdere kunne rejse nogen steder hen i Europa, så hvorfor skulle der være restriktioner over for de østeuropæiske landes folks ret til at gøre det? Og der er hykleri i vores egen regering. Vores egen regering underskriver aftaler om deportering af  befolkninger og nogle af deres ansøgerlande.

Hvilken slags hykleri er det? På den ene side taler vi om, at vi vil hjælpe disse ansøgerlande, mens vi på den anden side underskriver aftaler, som tillader at vi deporterer disse folk tilbage til disse lande. Det er dobbeltmoral og hykleri. Så jeg mener, der skal være en vis grad af realitet i ansøgerlandenes debatter om Europa, og hvad der er negativt og positivt.

Det blev allerede tidligere i dag nævnt  landejendom beskyttelse af jord i om Polen. Man vil få situationen – eller måske findes den allerede – hvor velhavende personer fra den vestlige del af Europa rejser til disse lande, køber land og ejendom, udvikler og spekulerer. Vi havde samme situation i Irland, og hvis man medtager den fælles landbrugspolitik, så er det tæt knyttet sammen. Og i Irland havde man mange små landbrug. Disse små landbrug er – på grund af den fælles landbrugspolitik – stort set forsvundet. Store dele af Irland blev affolket. Velhavende forretningsmænd opkøbte feriehuse og landområder, som var naturområder, og lavede det til investeringer såsom golfbaner m.m. Det er den slags emner, der skal tages op, når vi taler om udvidelse for at beskytte ansøgerlandene og sikre, at folk ikke udnytter dem. Udnyttelsen skal gå begge veje, men det ser ud til, at EU er villig til at udnytte, men ikke give ansøgerlandene samme muligheder.

Her til morgen blev demokratiske strukturer i EU også nævnt, og der blev sammenlignet med USA og den amerikanske præsident, at han ikke er så tæt på sit folk, eller hvad det var. Men ønsker vi virkelig at ønske USA's eksempel? Jeg tror, at mange af os, at USA, når det drejer sig om demokrati og parlamentarisk demokrati, lader meget tilbage. Og er det den salgs struktur, vi ønsker at følge? Er det det Europa, vi vil have?

Grundlæggende mener jeg, vi skal se på de beslutninger, der tages i Europa på europæisk niveau. Hvilke beslutninger, der skal tages på europæisk niveau, og hvilke der ikke skal. Og vi skal også få involveret befolkningerne og vise mere ansvarlighed.

Og det er grundene til, at folk i Irland stemte nej til Nice-trakataten. De stemte ikke nej til udvidelse. Uanset hvad medierne siger. Vi stemte på demokratisk grundlag, og med frygt for at EU blev til en militær styrke –at EU vil få sin egen Task Force. Irlænderne er ikke entusiastiske omkring dette, og vi er alligevel blevet trukket ind i det af vores regering. Og det er grundene til, at folk i Irland stemte imod – og fordi de ikke følte, de var med i beslutningsprocessen. Her til morgen blev beslutningerne om indholdet af fedt i mælk taget på EU-niveau nævnt. Mange i Irland er meget utilfredse m ed EU-regler, som har medført at nogle af de lokale industrier er lukket. Og de mener, der er mangel på respekt for de nationale små-industrier. Og i forbindelse med fælles landbrugspolitik ser vi på udvidelse. Vi bør se på, hvilken slags politik, vi skal have i fremtiden i forhold til lande – jeg mener, at ansøgerlandene har meget, vi kan lære. Og skal vi virkelig følge den fælles landbrugspolitik, som vi har fulgt i EU – politikken der har givet os kogalskab, dioxin, svinepest, som alle har tilknytning til den slags industrialiseret landbrug, vi har i Europa. Skal vi sprede det over det hele, eller skal vi finde alternativer, for der findes alternativer.

Jeg vil slutte med nogle andre beslutninger, der tages i EU, som tilsidesætter det irske folk eller de europæiske folk fra hver de enkelte medlemsstater – i øjeblikket har man situationen, hvor et vist antal lande har mandat i forbindelse med gen-modificerede afgrøder. Der vil i EU være risiko for at ændre det. Grunden til det pålagt mandat er i første omgang, fordi deres folk ønsker det. Og hvis folk ønsker noget, og det er i deres egen interesse – hvilket jeg mener, det er i denne situation – hvorfor skal beslutningerne så tilsidesættes?

Og dermed vil jeg slutte. Tak.

Ordstyrer:
Tak for det. Vi har i Europaudvalget lagt stor vægt på, at vi i forbindelse med de her debatter får alle synspunkter på bordet, fordi det er ganske væsentligt. Hvis vi skal prøve at kredse os ind på hvor enighederne eller uenighederne er i holdningen til den europæiske udvikling, så er det nødvendigt, at man ved, hvad de forskellige synspunkter rent faktisk er. Derfor er vi meget glade for dit indlæg her. Debatten omkring det, Patricia McKenna, kommer, når vi har hørt et par af dine danske kollegaer. 

Vi har jo i diskussionerne, i hvert fald i pressen sommeren over, haft lidt, hvad jeg vil kalde, en knap så begavet diskussion om, hvem der nu var de største tumper –  Europaudvalget eller de danske medlemmer af Europa-Parlamentet. Det er vel nok en lidt ufrugtbar diskussion. Jeg tror, man skal erkende, at Europaudvalget har sine opgaver på hjemmefronten, og at Europaparlamentarikerne har deres opgaver i forhold til Europa-Parlamentet, og der vil være en række områder, hvor vi også har behov for samarbejde. 

Derfor vil jeg også synes, det var rimeligt, at vi nu, da vi skal have en diskussion om fremtidens Europa og også ved andre lejligheder, sørger for – betydelig mere aktivt end det måske har været tilfældet tidligere – aktivt at inddrage danske medlemmer af Europa-Parlamentet, samt i større grad blive en del af den debat, som måske ellers har tilbøjelighed til at blive intern omkring os selv.

Så jeg vil gerne byde velkommen til Jer, fra Europa-Parlamentet, og den første, der skal have ordet, er Torben Lund fra Socialdemokratiet.

Jeg får ud fra, at man taler dansk. Der er oversættelse på her. Jeg vil bede om, at man går herop og taler fra talerstolen af hensyn til TV, og så kan man sætte sig derhen bagefter.

Torben Lund (MEP, PSE-gruppen (Socialdemokratiet)):
Tak skal du have og tak for initiativet til, at vi kan bringes sammen på denne her måde i høringer og få mulighed for at udveksle synspunkter. 

Det var en ordentlig omgang, vi fik her til sidst. Det er en skam, vi vist kun har en 5-6 minutter hver – det kunne være fristende at bruge dem til en kommentar, men det skal jeg så lade være med. Det kommer vi måske ind på senere. 

Når jeg tænker på fremtidens Europa og ser den overskrift for mig, så er der i hvert fald hos mig ingen tvivl om, hvad det er for en hovedopgave, vi står med i et fremtidigt Europa: det er udvidelsen.

Jeg tror, vi skal passe på ikke at lade den proces, som jeg mener er den absolut vigtigste i Europa i øjeblikket, overskygge af en evig diskussion om kampe imellem EU's institutioner.

Vi har faktisk en enestående chance for at skabe et meget fint grundlag for fred og demokrati, for velfærd for de næste generationer i Europa, og den opgave skal vi bestemt ikke svigte. Det er for mig klart den vigtigste.

Vi ved jo, der er en masse knaster, dem har vi også fået beskrevet her i formiddag, men jeg synes også, vi fik beskrevet en kolossal optimisme. Jeg synes, det var meget opløftende og høre indlæggende fra de to ministre fra to af ansøgerlandene – deres optimisme i retning af det forhandlingsmiljø, der foregik, og jeg mener, at hvis vi på begge sider kan vise både ansvarlighed og en duelighed i de forhandlinger, så mener jeg også, at vi kan få dette til at ende som en rent plus/plus spil for os alle sammen.

Så jeg ser for mig, at vi kan få endda en meget stor udvidelse i 2004 med Danmark i en aktiv rolle under sit formandskab i slutningen af 2002. Gerne en udvidelse med de ti lande, som har været omtalt før også af den danske udenrigsminister.

Så meget om udvidelsen. Men også et par ord om det med EU’s samarbejdes fremtid efter Nice diskussionen. Jeg tror, det er vigtigt, at vi nu får benyttet denne diskussion til mere præcist at få fastlagt, hvad det er for et endemål, vi har med det europæiske samarbejde. Jeg ved godt, det vil være meget svært at formulere et endemål, men jeg tror altså med rette, at mange mennesker er usikre, mange mennesker frygter, hvad det er for en proces, der hele tiden kører. Vi taler om denne integrationsproces, og det er jo noget positivt for langt de fleste af os, fordi vi tager nye områder op, som vi synes er fornuftige at samarbejde om. Men hvis ikke vi kan få formuleret lidt mere præcist, hvad er det egentlig vi går efter i den sidste ende i denne integrationsproces, så tror jeg selv, vi bærer ved til, at den usikkerhed og frygt forbliver der hos mange i befolkningen. Og det er ikke nok med det, der står i traktaten i dag, hvor der bare står, en stadig mere snæver Union. Det er det, det går ud på. Det er jo i virkeligheden uden mening. Det er jo ord, man kan lægge i, hvad man vil, når man formulere sig på den måde. Jeg tror, vi skal være mere præcise. Man kan jo så sige, at de meldinger, der efter Nice topmødet, er kommet fra mange af regeringscheferne i Europa også fra de store lande, har jo ikke gjort det entydige syn på, hvor vi er på vej hen, tydeligere. Det svinger jo stort set fra en slags forbundsstat, Europa-Parlamentet – der vil være nogle, der går ind for de Forenede Stater i Europa – og så over til Tony Blair med de frie nationers Europa. Det bidrager selvfølgelig heller ikke til at skabe sikkerhed. Men det er godt, meldinger kommer. Bare vi så ender i op til 2004, at vi får formuleret et klart mål, som alle så også respekterer at gå efter, så borgerne føler, at de kan regne med det, der kommer ud af diskussionerne.

Samtidig med at man formulere endemålet på forskellige måde, så bruger man også ord som “traktat”, “grundtraktat”, “forfatning” lidt i flæng. Dem jeg egentlig er mest nervøse for, det er dem, der siger, at vi kan jo godt snakke om en europæisk forfatning – men det er jo ikke sådan en forfatning, vi mener. Sådan en som vi kender i vores nationalstat. Også den type af måder at diskutere på, tror jeg er meget uklog. Jeg tror, vi skal være meget præcise i vores ordvalg. Hvis vi ellers er afklarede i vores holdning, skal vi også være præcise i ordvalget, så folk ved, hvad det er de går efter hver især.

I forbindelse med dette at få fastlagt målene noget klarere, der synes jeg, det er fornuftigt, som man har lagt op til fra Nice topmødet at prøve at formulere en politisk erklæring på fordelingen af kompetencerne imellem EU og nationalstaterne og selvfølgelig med udgangspunkt i nærhedsprincippet. Vi vil vel alle sammen gå ind for, at beslutninger skal tages så tæt på borgerne som mulig, og at vi alene overdrage egentlig kompetence på de områder, hvor vi føler, at det er den eneste måde, vi kan nå til de bedste løsninger på og gøre det ved overdragelse af kompetence.

Hele Lissabon-processen, den nye åbne koordinationsmetode, synes jeg er et godt eksempel på, at man nok kan træffe fælles beslutninger, have fælles mål, men at man samtidig også respekterer landenes forskellige traditioner og kultur.

I den forbindelse vil jeg også godt nævne de nationale parlamenters rolle, og det er ikke på grund af, at vi nu er inviteret af de nationale parlamenter, at jeg siger, at jeg synes, de nationale parlamenter skal inddrages noget stærkere i det europæiske samarbejde. Jeg synes egentlig, at det regeringen har lagt frem som en løsning – i stedet for at lave et egentligt andet kammer, som jeg tror vil være helt dræbende for beslutningsprocessen i EU; vi skal ikke have flere institutioner af den art – så vil være det være klogt at lade et forum af, et råd af de nationale parlamenter være med til at overvåge om den kompetencefordeling, vi så bliver enige, rent faktisk også overholdes. Jeg tror også, at de nationale parlamenter kan bidrage til at få borgerne stærkere inddraget i det europæiske arbejde. Det tror jeg ikke, vi kan magte selv fra Europa-Parlamentets side; det er der i hvert fald ikke noget i historien, der tyder på.

Måtte jeg yderligere sige til det med forstærket samarbejde, som Patricia var inde på, at jeg er faktisk enig i, at det skal vi være endda meget forsigtige med, det forstærkede samarbejde. Det synes jeg faktisk er noget af det mest triste, man er kommet ind på i det europæiske samarbejde. Ikke fordi jeg ikke kan se idéen i, at nogle kan tage initiativ og gå videre, men jeg er bange for, at man risikerer at splitte samarbejdet ad i EU med den metoden. 

Men svaret må jo så være, at vi får nogen flere flertalsafgørelser i EU, sådan at vi ikke sande beslutningsprocessen og beslutningsdygtigheden til, men at vi rent faktisk i fællesskab gennem nogle flertalsafgørelser kan nå videre på de områder, hvor der er tilslutning til det.

Lad mig til allersidst sige, at jeg går meget ind for konventmodellen. Jeg synes, det var dejligt også at høre ansøgerlandenes ministre her, at de er med på at gå med i denne model og vil gerne med på lige vilkår, og jeg forstår også, at EU's udenrigsministre har accepteret, at de kommer med på lige vilkår i konventmodellen. Det synes jeg er godt. Det vil give en meget mere åben proces op til den næste regeringskonference.

Vi skal være præcise, tror jeg, i formuleringen af kommissoriet for et sådant konvent. Jeg tror ikke bare, vi kan have sådan et konvent, der skal diskutere alt mellem himmel og jord, jeg tror, konventet skal have nogle bestemt opgaver som forberedelse til regeringskonference og så pege på nogle mulige løsninger i forhold til de opgaver, vi har bedt dem vurdere.

I sidste er det naturligvis – i hvert fald for mig – afgørende, at det bliver en regeringskonference, der træffer de endelige beslutninger, at det bliver regeringscheferne, der træffer beslutningerne om Europas udvikling og ikke en konklusion fra et konvent.

Ordstyrer:

Ja tak. Jeg må jo sige, at det blev jo lidt lige vel langt. Jeg vil henstille til resten – og det var ikke fordi, du er partifælde, jeg var flink ved dig; mistanken slipper jeg jo ikke for.

Så er det Bertel Haarder fra Venstre. Så må I andre jo se, om I kan overholde tiden lige så godt som Torben.

Bertel Haarder (MEP):
Jeg vil gerne sige til Patricia McKenna, at når danske folkeafstemninger, så har vi altid sørget for, at det kun berørte os selv. Vi har aldrig forhindret de andre lande i at gøre, hvad de vil. Og jeg går ud fra, at du vil arbejde for i Irland, at Irland finder en irsk løsning, som ikke på nogen måde forhindrer os andre i at køre videre med Nice-traktaten, som jeg er sikker på, der er stort flertal for i Danmark inklusive Socialistisk Folkeparti. 

Vi betragter den som nødvendig for udvidelsen. Det gjorde den ungarske udenrigsminister også. Og det er jo ikke det formelle, det er det politiske, der betyder noget, så jeg håber, du går hjem og finder en irsk løsning, som ikke er så udemokratisk, at den forhindrer de 99% i at gøre, hvad de vil. For vi ved for en gangs skyld, hvad vi vil. Vi vil køre videre med Nice-traktaten og udvidelsen.

Så vil jeg sige, at om en uge præsenterer Venstre sit let revidere oplæg om borgernes og folkenes Europa, vores visionspapir, der blev præsenteret første i januar. Dér foreslår vi, at vi får en grundtraktat, som sætter grænser for EU i forhold til borgerne med et charter for menneskerettigheder, og sætter grænser for EU i forhold til landene med et kompetencekatalog. Og selvfølgelig kan det lade sig gøre.

Noget af det vigtigste, når vi skal have en debat om tingene, er jo, at EU's kompetencer bliver mere tydelige. Der er jo i de eksisterende traktater et kompetencekatalog, men ingen kan finde ud af, hvad det er, og derfor er der så frit spil for alle mulige påstande. Det lykkedes faktisk, når det gælder menneskerettighederne, at skrive noget, som Jyllands-Posten kunne rumme på en halv avisside med alle menneskerettighederne skrevet forståeligt. Hvis vi på samme måde kunne tydeliggøre EU's kompetencer på en halv avisside, så ville vi straks være nået et skridt. Så det er punkt 1: Tydeliggørelsen.

Det næste, når vi taler om kompetencekatalog, det er, at selvfølgelig er det ikke Vorherre, der har skabt de nuværende kompetencer. De kan selvfølgelig justeres. Og visse steder har man måske brugt dem lidt for vidtløftigt, så kan man jo foretage en begrænsning af den pågældende kompetence i traktaten. Man kan også forestille sig, at man laver nogle tværgående paragraffer og tager protokollen om nærhedsprincippet alvorligt. Giver den traktatkraft, så den kan bruges af Domstolen, sådan så vi, som i tilfældet da forbudet mod tobaksreklamer blev kendt ugyldigt af Domstolen, kan komme ud for at også andre ting, som nogen lidt for nævenyttige europæer vil bestemme over hele Europa, kan blive erklæret ugyldige af Domstolen. Selvfølgelig kan det lade sig gøre.

Briterne har foreslået en politisk erklæring, som viser den politiske vilje til at overholde nærhedsprincippet og koncentrere EU's kræfter om de grænseoverskridende, store problemer. Det er også en god idé, det ene udelukker ikke det andet.

Vi mener også, vi må sætte nogen til at vogte over nærhedsprincippet. Vi har et organ af nationale parlamentarikere, der hedder COSAC med seks fra hvert land – lad os sætte dette organ til at vogte nærhedsprincippet – og lad os også få en kommissær. Vi har jo en kommissær, der tager sig af forholdet til Europa-Parlamentet, hvorfor ikke have en, der tager sig af forholdet til de nationale parlamenter og rejser rundt og lytter. Der er meget, man kan gøre.

Der er bare én ting, jeg gerne vil understrege til sidst. Lad os nu ikke gøre det her – debatten om, hvorvidt EU på visse felter er ved at brede sig til for mange småting – lad os nu ikke gøre det et spørgsmål om Danmark imod de andre. Hvis der er noget land, som har været med at foreslå småting, så er det Danmark, og da vi nu er i fjernsynet, så vil jeg godt fortælle, at agurkereglerne, som man griner over i Danmark og i hele Europa og sågar på den anden side af Atlanten, det er “made in Denmark”, det er Danmark, der har fundet på de regler, har foreslået dem og i øvrigt har haft dem siden 1927. Og det er ikke de eneste. Næsten ligegyldig hvor man dykker ned, så er der jo danske fingeraftryk på EU's regelsæt.

Vi har haft masser af indflydelse. Skal vi ændre og koncentrere EU's regler på det grænseoverskridende, så er det især en debat med os selv, vi skal have om, hvad vi går ind for her i Danmark. Og jeg har hørt, at både udenrigsministeren og økonomiministeren går imod tanken om et kompetencekatalog. Det har de i hvert fald sagt.

Nu var det rart at høre, at det gjorde Torben Lund trods alt ikke i dag, fordi jeg synes, at – det er en ærlig sag at være imod, men så lad os gøre det til en intern, dansk debat. Skal EU have regler om stilladser, om uddannelse af personer, der bruger stilladser på under tre meter, eller skal EU ikke have sådanne regler. Skal EU have regler om fjernarbejde, deltidsarbejde, om arbejdstidens placering for læger og søfolk, osv., så vi skal have en helt masse undtagelser. I Venstre mener vi ikke, det er nødvendigt, men det mener i regeringen. Og det er en sund debat. Det er den debat, vi skal have i gang, så med vores forslag til kompetencekatalog indbyder vi også til modsigelse.

For den modsigelsen kan så fortælle alle danskere, at det er altså ikke nogen i de andre lande, som vil belemre os med alle disse regler. Det er i allerhøjeste grad også nogle i Danmark, og det er dem, vi skal kritisere, hvis der er for mange regler og ikke EU, som jo blot er rammen for den politiske debat om disse ting.

Og til allersidst, vores overskrift lyder: EU skal være slankere og stærkere. Vi vil også have et stærkere EU. Vi vil have stærkere institutioner med flere flertalsbeslutninger, og vi ønsker forsvarsdimensionen styrket, øget indsats mod international kriminalitet. Vi vil have konkurrencepolitikken skærpet og bekæmpet statsstøtten.

Og et meget aktuelt eksempel: vi ønsker et fælles europæisk luftrum, det vil sige mere EU. For alle, der flyver ved, hvor håbløst det er i øjeblikket. Så det er både et slankere EU og et stærkere EU om kerneopgaverne, som vi lægger op til. Tak.

Ordstyrer:
Ja, og fra det fælles luftrum går vi videre til Christian Rovsing fra Det Konservative Folkeparti.

Christian Rovsing (MEP, PPE-DE-gruppen (Det Konservative Folkeparti)):
Tak for invitationen, og tak fordi Europaudvalget tager debatter af den her karakter.

Jeg vil sige, at for mig er det væsentlige udvidelsen. Man kan spørge om. Hvorfor er det, vi udvider, hvorfor er vi medlem af EU? Det er ganske simpelt. Vi er medlem af EU, fordi vi ønsker fred og stabilitet i vores område, og vi udvider, fordi vi tror, at hvis vi får nye medlemslande, som bekender sig til demokrati, til retssystem, til respekt for menneskerettigheder og så videre, så bliver det område, vi lever i, sikrere for os, vore børn og vore børnebørn. Dette er formålet med EU.

Når vi taler om udvidelse, så er der nogle lande, der har det sværere end andre ved at gå ind i fællesskab. Men jeg er af den opfattelse, at vi skal invitere dem alle sammen ind så hurtigt som muligt. Det ville dog være en ulykkelig situation, hvis vi sagde: Nu tager vi de otte stærkeste, og så er der to meget svage, der ikke kommer med. Lad dem komme med, lad dem være med til at tage ansvaret for Europas udvikling på lige fod med alle andre. Og skal de så have nogle overgangsordninger, så lad dem da få det.

Da Spanien kom ind som Europas største fiskerination, der var der områder, hvor de fik 15 års overgangsordninger. Så kan vi vel også give vore nye medlemslande 15 eller 20 års overgangsordninger, hvis det er nødvendigt, det må vi jo sørge dem om.

Vi glæder os over, at der skal nedsættes et konvent med deltagelse af ansøgerlandene. Nice-processen var efter min opfattelse en skandale. Den måde, man i de sidste timer forhandlede og afgjorde væsentlige ting, tåler ikke en gentagelse. Det var ikke gennemskueligt, det var uforståeligt, og det var et frygteligt makværk, der kom ud af det. Lad os dog alle sammen sige det åbent og klart.

Og hvorfor blev det så sådan? Fordi det ikke var ordentligt forberedt, og det er vel det, vi skal prøve med konventet: at sørge for at tingene bliver diskuteret igennem i tide, i åbenhed. Rådet skal være med i konventet, og Rådet skal sikre, at man ikke går ud af tangenter for til sidst er det Rådet, stats- og regeringscheferne, der bestemmer, hvad der skal komme ud af det. 

Men ser vi så Rådet repræsenteret, når drøftelserne finder sted? Nej. Det er meget, meget sjældent, vi ser en minister deltager i debatterne i Europa-Parlamentet, aldrig i udvalgene så at sige, og aldrig i de politiske grupperinger. Det gør en stor forskel, om de er der eller ej. For det er dér, forhandlingerne finder sted. Og hvis landene ikke tager det alvorligt at varetager deres interesser på de steder, så bliver det et skævt, uigennemskueligt Europa. Jeg må sige, at jeg har ikke set nævneværdige danske ministre deltage i denne debat i de 12 år, jeg har siddet i Europa-Parlamentet, og det er en fejl.

Europa-Parlamentet kan forhandle, Kommissionen kan forhandle. Spørger man Rådet, så skal de først have mandat fra alle landene. De er ikke forhandlingsdygtige, og derved får landene en mindre indflydelse, end de burde have, og den indflydelse, landene burde have, det er selvfølgelig en, der skal være afstemt med Folketinget eller de parlamenter, som nu engang har sat regeringerne ind. Der vil jeg sige, at når vi hørte på oplægget her fra Irland, så tyder det jo altså ikke på, at regeringen har haft sit parlament bag sig, og det må Irland se at løse selv, det kan vi andre ikke bidrage med.

Vi er tilhængere af en grundtraktat, der fastlægger individets grundlæggende rettigheder. Vi mener, at en grundtraktat vil være et meget hensigtsmæssigt fundament, både for en forståelse af Europa og også at sikre borgerne de rettigheder, der skal til, for at de frit kan bevæge sig, kan blive behandlet anstændigt, at man kan respektere individet – det mest værdifulde, man har i Unionen.

Hvorvidt man skal have råd til at overvåge kompetencebegrænsninger, der må jeg sige, jeg synes, der er mere end institutioner nok. Jeg synes, det er utåleligt at få flere ind. Ikke at jeg har en løsning på, hvordan problemet skal klares, men snarere færre institutioner og en større forståelse af, hvordan de opererer, vil jeg nok sige.

Jeg har ikke hørt nogen tale om Europas forenede stater, for at gøre det helt klart. Jeg har aldrig hørt nogen sige, at vi skulle have en fælles europæisk kejser, må det være, man kan vel ikke nøjes med en konge, hvis det er Europa. Jeg har aldrig hørt nogen sige, at vi skulle have en fælles europæisk præsident. Jeg har ikke hørt nogen sige, at nationalstaterne skulle forsvinde. Det er ikke aktuelt efter min opfattelse.

Men vi skal udvikle Europa således, at vi med den utrolige menneskemasse, med den utrolige økonomi, vi har, får indflydelse på verdens udvikling, for jeg tror, at jo mere indflydelse vi øver, desto bedre vil menneskerettighederne have det, desto bedre vil demokratierne have det. Derfor er det ikke ligegyldigt, om vi har et Europa, der kan agere eller ej.

Vi skal fremme, synes jeg, de værdier, som vi står for, og som jeg mener vil være til glæde for alle andre i verden. Hvem var det, der vandt ved udvidelsen? Det var kvinderne. Det var børnearbejderne. Det var miljøet. Det har vi set i de ansøgerlande, vi fik ind i næstsidste runde, så lad os få de samme goder udbredt mest muligt.

Det er det, som jeg synes, Europa skal arbejde for, og så må vi i debatten, i konventet prøve at få den åbenhed og den belysning, der skal til, at vi kommer med oplæg, som borgerne forstår. Jeg tror ikke, der er nogen, der forstår, hvordan det fungerer i dag, men det kan vi jo takke os selv for.

Men lad os nu gøre det forståeligt, og lad os arbejde for en indflydelse for de værdier, som vi formentlig alle her i salen bekender os til. Tak.

Ordstyrer:
Tak til Christian Rovsing. Den næste, jeg skal bede om at komme op, er Pernille Frahm fra SF.

Pernille Frahm (MEP, GUE/NGL-gruppen (Socialistisk Folkeparti)):
Ja tak. Og tak for invitationen og tak, fordi Europaudvalget laver høringer som den her. Ikke fordi jeg synes, der har været så mange uventede taler. Der er ikke blevet sagt så meget heroppe, som man ikke kunne have gættet sig til, at folk muligvis kunne gå hen og sige. Det er heller ikke sikkert, I vil synes, jeg gør det, men jeg vil alligevel prøve at komme med nogle indspark.

Jeg oplever, at vi har to meget vigtige opgaver foran os. Den ene opgave, som er lagt på vores generation, og som er en opgave, vi skylder de kommende generationer, er at sikre, at udvidelsen kommer til at gå godt.

Den anden næsten lige så vigtige opgave vi har, er at sikre, at der igennem denne proces vil fortsætte et europæisk samarbejde, som kan løse nogle af de opgaver, vi ikke kan løse selv.

Jeg mener, at begge dele har det lidt svært. Jeg mener måske specielt den sidste del står over for nogle problemer.

Når jeg synes, udvidelsen er vigtig, så er det jo af indlysende grunde. I har hørt det før, alt det her med at hele gamle sår, at lave et Europa uden murer og pigtråd, og den chance vi fik i 1989, da muren faldt.

Det er jo ikke bare en udvidelse af det eksisterende samarbejde. Det er jo nærmest en fordobling. Det må jo betyde, at vi i den proces laver en grundlæggende debat om, hvad det egentlig er, vi vil. Det må også gerne afspejle sig i den måde, vi samarbejder på.

Jeg mener, der er brug for at kigge på, om det virkelig er rigtigt, at det Unionens såkaldte fædre, de oprindelige seks lande, der stadigvæk skal bestemme retningen for det her samarbejde, der stadig væk skal have patent på målsætningen: En stadig tættere union. 

Jeg mener, vi skal i gang med en grundig proces, og jeg mener, at det er vigtigt, at ansøgerlandene deltager i denne proces. Den demokratisering, vi alle sammen snakker om, er efter min opfattelse andet og ganske meget mere end bare institutioner. Det er også en dialog. Det er en dialog mellem borgere og beslutningstagere. Det er en dialog mellem top og bund i det europæiske samfund, i medlemsstaterne. Det er en dialog, som efter min opfattelse er hele forudsætningen for den sociale sammenhæng, for folks tro på systemerne, for at folk tror, at det nytter med stemmesedlen, at den er bedre end brostenen. Demokrati er ikke bare stemmesedler og valg. Demokrati er også hele den proces, der går forud og som gør, at folk tror, at stemmesedlen nytter noget.

Og her har det europæiske projekt et voldsomt problem, Nice eller ikke Nice. For dialogen har en tendens til at gå den ene vej – den vej, som Unionens fædre bestemte. En stor del af befolkningen føler sig hægtet af den dialog. Det viser den danske afstemning i 1992, det viser euroafstemningen i 2000 i Danmark, det viser den irske folkeafstemning i år, og det viser stemmeprocenten ved de europæiske parlamentsvalg. Der er en tendens – folk køber ikke det europæiske projekt, hvis ikke der følger penge med.

Derfor skal min opfordring være, at man stopper det ideologiske projekt. Man stopper med ideologien og begynder i langt højere grad at koncentrere sig om de praktiske opgaver, vi har og som vi skal og må løse sammen. Det, vi ikke kan selv, det, vi skal for at dæmme op imod markedet og imod liberalismen.

Min egen institution, Europa-Parlamentet, hvilken rolle skal det komme til at spille? Jeg synes, Europa-Parlamentet for øjeblikket har det problem, at 626 medlemmer alle sammen ønsker at komme på tavlen. 626 medlemmer vil gerne gøre sig gældende. Er det virkelig den demokratiske garant i Europa? Så ser det sort ud.

Sådan som det fungerer nu, giver det sig udslag i en trang til detailstyring, en trang til centralisme. Jeg kan give et enkelt eksempel. da vi i mit udvalg behandlede, Borgerrettighedsudvalget, spørgsmålet om et europæisk politiakademi, så brugte vi ganske meget tid på at diskutere i det udvalg, om man skulle evaluere undervisningen på sådan et akademi hver tredje måned eller hver sjette måned. Skal det virkelig være det forum, der skal have lovgivningsmæssig magt og initiativret i Europa?

Der skal ske ganske meget med Parlamentets arbejdsform, før jeg synes, at det vil være andet end katastrofalt.

Den udvidelse, som nogen her har kaldt genforening af Europa, hvilket jeg synes er en ganske flot beskrivelse, kræver efter min mening, at vi er parate til noget mere fleksibilitet i den europæiske samarbejde. At vi også er parate til overgangsordninger. At vi også er parate til at give ansøgerlandene samme betingelser, som de nuværende medlemsstater har.

Jeg skal minde om ganske mange danske undtagelser, men vi er jo ikke de eneste. Der er jo ikke ét land i dette samarbejde, der ikke har en eller anden form for kerneområde, de ikke vil have Unionen blander sig i, og hvor de har fået en protokol eller et andet fint dokument, som gør, at de har særlige betingelser. De muligheder er det da også oplagt, at vores nye medlemsstater skal have.

Det, som er grunden til, at vi er nødt til at lave den proces, er jo det her med den folkelige opbakning. Også i ansøgerlandene skal der jo være en folkeafstemning på et tidspunkt, Også der vil det være nødvendigt med en folkelig opbakning. Også dér vil det være nødvendigt med et forståelse for, at det er en god idé at arbejde sammen. Efter 1992 fik vi en debat om den folkelige forankring og mangelen på samme. Det kan ikke nytte noget, hvis vi forestiller os, at medicinen i denne her sygdom er flere traktater, mere information, et charter om fundamental rettigheder, flere erklæringer. Det har ikke virket. Det virkede ikke i 1999 ved Europa-Parlamentsvalget, omkring 50 ville stemme. Det virkede i Irland i år.

Er svaret virkelig mere af det, der ikke virker? Eller skal vi til og i gang med den grundlæggende debat om, hvad skal dette samarbejde dreje sig om, og er vi ved at være klar til nu at tage ansvaret for Unionens fædre og påtage os det selv?

Tak for ordet.

Ordstyrer:
Tak til Pernille Frahm. Så er det Mogens Camre fra Dansk Folkeparti.

Mogens Camre (MEP, UEN-gruppen (Dansk Folkeparti)):
Jeg vil også gerne starte med at sige tak for invitationen til at komme til debatten her i dag. Jeg synes, det var spændende at indlede med at høre Ungarns og Polens udenrigsministres synspunkter, fordi det viser, at deres lande jo endnu ikke er blevet rigtig sovset ind i den konventionelle EU-visdom og derfor har mod til stadig væk at indtage nogle synspunkter, der ikke er helt i linie med det, som flertallet siger. I hvert fald synes jeg, det er vigtigt, at man i denne fase tager ansøgerlandene med på råd, for der er jo virkelig sandhed i det forhold, at man i EU-systemet intenst ønsker at få klappet alle løsninger af inden en udvidelse.

Jeg har utallige gange i Europa-Parlamentets forskellige fora, hvor vi også drøfter udvidelsesproblematikken, hørt Kommissionens folk og såmænd også mange medlemmer sige: Vi skal have det hele på plads inden udvidelsen, for ellers lykkes det aldrig.

Så ud fra den betragtning må man jo sige, det var en lykke, at vores irske venner stemte nej til Nice, for det betyder jo, at Nice-traktaten er faldet, og det giver altså tid til at tænke os om nogen ekstra gange for at finde ud af, hvad det er for en model, vi skal bruge.

EU i dag er domineret af tyske og franske holdninger, og der trænger i høj grad til frisk luft og til kvalificeret modstand mod en udvikling, som jeg kun kan opleve som et forsøg på en magtcentralisering, hvor man vil skabe nogle helt ensartede delstater. Det problem vil man ikke diskutere, og man søger derfor af al magt at snakke om noget andet. Snakke om, at vores hovedproblem frem for noget er udvidelsen.

Jeg ved ikke, om udvidelsen er et problem på den måde. Jo, det er selvfølgelig et teknisk problem, at få disse lande bragt frem til en situation, hvor de kan opfylde en lovgivning og fungere på en måde, så de kan gå ind i EU. Det er en proces, som selvfølgelig tager tid, og som bør tage tid, og jeg kan egentlig undre mig lidt over, at mange udtrykker en ganske stærk mangel på tålmodighed over for det forhold. Prøv at tænke på, hvor lang tid det har varet for os at skabe de retsstater, den økonomi osv., som vores stater er kendetegnet af. Det må naturligvis tage tid for lande, som i så lang tid har været tilbage i en udvikling, som vi har.

Det er for mig hævet over enhver tvivl, at udvidelsen er vigtigt. Det er vigtigt, fordi vi ikke kan have nogle lande, som er fattige, liggende tæt op ad vores rige område. Vi kan ikke have nogle lande, som ikke er politisk stabile, og det er nødvendigt, at vi gør det, der er nødvendigt, i sammenhæng med en hjælp, for at de kan udvikle sig. Men det er utrolig vigtigt, at processen bliver grundigt forberedt.

Christian Rovsing sagde, at Nice-traktaten var noget makværk, og det er jeg enig med ham i. Men så føjer til, at det var, fordi den ikke var grundig forberedt, og det er jeg til gengæld ikke enig i. Nice-traktaten og Nice-topmødet var kaotisk, fordi der er en grundlæggende uenighed, og den kan man ikke bare snakke sig ud af på nogen dage. Man skal gøre sig det klart, at de problemer, vi står med i Europa, er ikke nogle, som man kan lovgive sig ud af i løbet af kortere konferencer eller møder.

Vi står over for at skulle tage stilling til ændringer af traktaten. Nogle kalder det en europæisk forfatning. Det må vi ikke sige herhjemme i Danmark. Her hedder det en ny grundtraktat. For mig at se er det ikke navnet, der er vigtigt, men hvad det er, vi putter ind i dette begreb.

Det er sandt, at det nuværende EU-system ikke kan fungere efter en udvidelse. Men det kan heller ikke bringes til at fungere demokratisk og med EU-borgernes støtte, hvis endnu mere besluttende myndighed overføres til EU-organerne. Løsningen er en reduktion af EU's kompetence, en begrænsning af de områder, EU skal beskæftige sig med. Jeg har hørt udenrigsministerens meget realistiske tvivl på, at der kan skabes tilslutning til at fjerne traktatens formulering om stadig mere vidtgående integration. Og deri tror jeg for så vidt, at udenrigsministeren har fuldstændig ret.

Om muligheden for at reducere kompetencerne, som Bertel Haarder netop talte om, må jeg sige, at jeg synes, forslaget er vældig sympatisk, men det er også vældig dansk. For det er jo det, vi tror, at denne superstat med fem millioner indbyggere kan komme igennem med. Det tror regeringen jo i hvert fald ikke, har jeg opdaget.

Men for mig drejer det sig ikke så meget om at undgå, at EU har indflydelse på en lang række små tekniske detaljer. Jeg synes, at det er enormt hensigtsmæssigt, at have en regel om lige agurker, for det sparer en masse transportkapacitet, og dermed hindrer det en masse forurening, fordi man kan fremføre disse agurker fra det ene land til det andet med mindre transportkapacitet.

En helt masse andre tekniske ting er overordentlig ønskelige at få harmoniseret. Det er jo slet ikke der, problemet ligger. Nej – problemet ligger i, om vi vil skabe et stærkere EU. Et EU, der er højere placeret end vore parlamenter, har mere indflydelse end vore parlamenter, og som befolkningerne reelt er uden indflydelse.

På det møde vi holdt i Parlamentet lige inden sommerferien i juli måned, sagde Prodi i sin store tale, at han efter Nice var – og specielt efter den irske afstemning – vældig nedtrykt. Nedtrykt, fordi han for første gang forstod, at han stod i spidsen for et projekt, som et meget stort antal af Europas borgere var imod. Og det sagde han var en krisesituation for EU. Det syne jeg er en nyttig erkendelse.

Det er nødvendigt, at vi ser på indholdet af den model, vi arbejder med at udvikle, for vi kan ikke ved love, forordninger eller kontrol skabe et Europa, som har nogen levekraft. Det kan vi kun ved at indrette Europa, hvor vi lytter til borgerne, og det er der ganske mange, både i Europa-Parlamentet og i Bruxelles i øvrigt, der har svært ved.

Ordstyrer:
Tak for det. Så er det Lone Dybkjær fra Det Radikale Venstre. Og den næste, der skal holde sig klar, er Ole Krarup. Men ordet er dit, Lone.

Lone Dybkjær (MEP, ELDR-gruppen (Venstre og Det Radikale Venstre)):
Tak for indbydelsen. Jeg synes, det er godt, at det her møde holdes, og jeg kunne selvfølgelig være stærkt fristet af at sige meget om folkestemninger og deres forhold til det repræsentative demokrati og også, om Nice-traktaten er skøn eller ikke skøn – det har jeg aldrig ment, Nice-traktaten var eller kunne blive – men det vil jeg lade være med.

Jeg vil så også, da nu Venstre har gjort propaganda for deres partiarbejde, sige, at vi har også et partiarbejde i Det Radikale Venstre. Vi har landsmøde næste weekend, hvor vi også vil diskutere vores EU-vision. I modsætning til Venstre har vi ikke fastlagt den fuldstændig på forhånd, men sat en række centrale temaer til afstemning, for det er nu vores måde at opfatte partiindflydelse på. Men det var alt sammen sidebemærkninger.

Jeg tror, vi alle sammen her er enig om, at udvidelsen er det vigtigste. Det er der argumenteret meget for, så det behøver jeg ikke. Jeg har et problem, det er, at i virkeligheden accepterer de gamle land – og her tænker jeg på de oprindelige lande, de seks, der dannede EF i sin tid, eller Rom-traktaten eller hvad det nu var, den hed dengang  - ikke, at i og med der kommer nye lande, ændrer EU sig.

Og det er for mig hele formålet med det. Hvis der kommer nye lande ind, kommer der selvfølgelig nye mennesker ind med andre forudsætninger end de oprindelige mennesker, og så må EU selvfølgelig ændre sig. Det ændrede sig da også, da vi kom ind, og selvfølgelig skal det ændre sig igen.

Men det er utrolig svært for de gamle lande at acceptere, og der har vi et kerneproblem i, at de ikke vil acceptere det. Det går endda så vidt, at man i korridorerne kan høre, at de nye lande bliver spurgt om – jeg tror ikke, det gælder Polen og Ungarn, men det gælder i hvert fald andre lande: Vil I nu være som danskerne, eller går I helt ærligt ind for det her europæiske samarbejde? Og så kan det vel ikke siges tydeligere, hvordan de oprindelige lande opfatter os.

Jeg synes, i stedet for at føle os fornærmet, synes jeg vi skal tage det som en kompliment, og så synes jeg, at vi skal sige: Ja. Når de nye lande kommer ind, så skal de selvfølgelig være der på ligeværdige vilkår. Jeg har ikke problemer med, at de skal overtage acquis communautaire. Jeg synes, de skal have så generøse overgangsordninger som overhovedet mulig. Det er slet ikke der, problemet ligger. Problemet ligger i det fremtidige: Vil de blive betragtet som ligeværdige? Og tør de sige Tyskland imod? Det er jo det, det handler om. Tør de sige Tyskland og Frankrig imod? For hvis de siger Tyskland og Frankrig imod, så vil de blive betragtet som smådanske, og det er i EU ikke en kompliment.

Derfor synes jeg, at vi skal vurdere de fremtidige konstruktioner på, om de gavner de store lande eller ikke gavner de store lande. Om der vil være tale om ligeværdighed eller ikke ligeværdighed. Og i lyset af det er jeg lodret imod det tyske socialdemokratis forslag om en valgt præsident for Kommissionen og en regering, og det har jeg da sagt. Jeg er simpelthen imod, at vi får det, og at vi får sådan en tysk regering. Og jeg synes ikke, det passer, når det bliver sagt, at de store landes tanker om en mere føderal konstruktion at det ikke er fremme i lyset. Og det er jeg ikke tilhænger af, og derfor er jeg heller ikke tilhænger af et tokammersystem på nuværende tidspunkt overhovedet.

Hvad der sker i mine børn og børnebørns tid, det skal jeg ikke blande mig i, men lige nu – og tiden spiller jo også en rolle – der mener jeg simpelthen, at man skal være politisk progressiv og fodslæbende institutionelt, og det mener jeg skal være den danske linie.

Så er der det næste, vi snakker meget om, nemlig spørgsmålet om det demokratiske og den demokratiske legitimitet. Så har vi gjort det så indviklet, så ikke et menneske kan følge med.

Jeg vil sige, at det, at man laver et tokammersystem eller tilsvarende, har intet med folkelig opbakning at gøre, og det er det, der er Europas kerneproblem: Den manglende folkelige opbakning. Den synes jeg, vi skal prøve på at koncentrere os lidt om. Det er jo utroligt, at det er lykkes Prodi før sommerferien at sige, at det er virkelig en bekymring for ham. Den bekymring behøvede han nu ikke at vente så længe med at finde ud af. Det er jo fuldstændig åbenbart, at der ikke er en folkelig opbakning. Problemet er, hvordan skaber vi en folkelig opbakning, for det er altså faktisk lettere sagt end gjort, og de forslag, der indtil videre har været på bordet, synes jeg ikke gør det.

Selvom det ikke er nogen vidunderlig konstruktion, så er jeg tilhænger af, at vi fastholder trekanten i en perioden, for jeg tror i virkeligheden, at trekanten er og bliver den bedste balance institutionerne imellem og den bedste måde, vi indtil videre realistisk kan hindre de store lande i at blive alt for dominerende. Enhver tendens i retning af et tokammersystem mener jeg altså vil være noget nær katastrofalt for de små lande. 

Så tror jeg så også, at hvis vi skal få den folkelige opbakning, så er vi nødt til at inddrage de nationale parlamenter. Når jeg siger nødt til at inddrage de nationale parlamenter, er det ikke, fordi jeg har noget imod de nationale parlamenter af mange forskellige grunde, jeg skal ikke repetere dem alle lige nu, men fordi det jo ikke gør konstruktionen mindre kompleks. Vi skal ikke bilde os ind, at det, at vi føjer et nationalt parlaments kammersystem til, hvad enten det er en videreudvikling af COSAC, eller det er noget andet, det gør det endnu mere kompleks.

Men det foretrækker jeg, fordi jeg tror, det så er den bedste måde frem for nogen af de mere direkte valg med tokammersystemerne og hvad ved jeg til at skabe en folkelig opbakning. Jeg tror i hvert fald, at vi er nødt til at forsøge den vej som det bedste, vi kan gøre for at skabe denne her borgeropbakning også i andre lande end vores eget. På den måde kan man sige, at det er fint, at vi har fået Irland med i klubben, for som sagt bliver danskerne ikke betragtet som særlig demokratiske. Vi bliver betragtet som sære, og det er jo en helt anden sag.

Så min konklusion på det fremtidige skal altså være, at vi bør koncentrere os om det politiske indhold og ikke så meget om institutionerne, hvis vi drømmer om at tage folkelig opbakning alvorlig. Er der noget, folk ikke interesserer sig for, så er det institutioner og stemmevægte. Er der derimod noget, vi kan skabe en interesse for, så er det noget politisk indhold, hvad enten det er miljø eller andre tiltag. Det har vi en chance for at forklare. Institutioner er noget for os eksperter, siger borgerne, og ikke noget for dem. De vil gerne se nogle konkrete politiske resultater.

Ordstyrer:
Tak til Lone Dybkjær, og så er det Ole Krarup fra Folkebevægelsen mod EU.

Ole Krarup (MEP, EDD-GRUPPEN (JuniBevægelsen og Folkebevægelsen mod EU)):
Tak for invitationen. Jeg tror ikke, at et arrangement som det her er uhyre vægtigt, når det drejer sig om at flytte noget, og når det drejer sig om at skabe den folkelige debat.

Jeg har et lidt mistrøstigt syn på debatten af de grunde, der vil fremgå af det følgende. Jeg skal ikke gå i detaljer med nogen af de forrige af mine kollegers indlæg, men jeg kan ikke tilbageholde to bemærkninger. Den ene drejer sig om visionen, forestillingen om et kompetencekatalog.

Forleden dag forklarede min kollega på universitet, Hjalte Rasmussen, at kompetencen fosser ud af den danske stat, uden at politikerne forklarer befolkningen om det. Og det i sig selv, at kompetencen “fosser” – det er det udtryk, som Hjalte Rasmussen bruger med et slet skjult citat fra en kendt politiker – uden at politikerne forklarer befolkningen det, det er en af hovedårsagerne til, at vi har det, som kollegerne her betegner som et paradoks, nemlig at EU's institutioner fungerer, men uden folkelig forankring. Det er en understatement, men en pæn eufemisme for betydelig folkelig modstand både i ansøgerlandende og i de nuværende EU-lande.

Så siger man: Kompetencekatalog. Vi etablerer et kompetencekatalog, her går grænsen, her skal EU ikke blande sig. Jeg kan lige henlede opmærksomheden på Poul Skytte Christoffersens udmærkede artikel i Kommissionens sidste blad. Han forklarer stille og roligt og med den faglige ekspertise, som han besidder, at der ikke er realistisk mulighed for at gennemføre et kompetencekatalog. Det svarer til min egen erfaring, da jeg arbejdede med grundlovssagen. Der findes ikke et område, hvor EU ikke kan intervenere, og hvis man skal definere visse sagsområder, som er immune for EU-påvirkning, så kan man godt nedlægge Den Europæiske Union. Det er ikke realistisk.

Det andet punkt, jeg vil anføre, som også indgår i den demokratiske debat, det er sprogbruget og eufemismerne. Grundtraktat, siger man. Ja, men andre steder kalder man det en forfatning. Man bruger det rigtige ord. Man siger en “forfatning”, som det også er. Det, der er projektet for år 2004, det er at etablere en EU-forfatning, selv om danskerne får lov til at kalde det en grundtraktat i stedet for. Ordene ændrer ikke noget. Realiteten bliver, at spørgsmålet om rettigheder, frihedsrettigheder og menneskerettigheder, defineres på EU-plan og ikke på dansk plan. Men heller ikke denne konsekvens gør man opmærksom på.

Se hovedsagen her for mig og i virkeligheden også for mine kolleger, der hidtil har talt, er den demokratiske debat, eller rettere sagt fraværet af den demokratiske debat. Med udgangspunkt i dette – det er en konstatering, som er uafviselig, at befolkningerne er imod det, som eliten går ind for – så kunne man stille to spørgsmål, eller stile to diagnoser. Det kan jo være, det er hele projektet, der er noget i vejen med. Hvis man var demokrat, behøvede man ikke sige, at hovedopgaven er at forklare fok, hvad der er rigtigt. Men det spørgsmål stilles end ikke.

Jeg er blevet bedt om at skrive et indlæg og en slags anmeldelse af regeringens hvidbog fra juni måned, og det slog mig, da jeg læste den igennem, at det, der er diskussionens emne, er: Hvad er det for et EU, vi skal tilbyde befolkningen. Spørgsmålet er: I har valget mellem EU og EU. Der bliver ikke stillet et eneste spørgsmål om, hvorvidt vores situation, Europas situation, Danmarks situation, Nordens situation kunne udvikles bedre, mere konstruktivt, mere hensigtsmæssigt, mere demokratisk, hvis vi tillod os at overveje muligheden for, at vi agerede uafhængigt eller i mindre afhængighed af Den Europæiske Union.

Det spørgsmål bliver end ikke stillet, og så hævder man, at det er en demokratisk debat. Jeg hævder, at så længe det spørgsmål ikke stilles, og det stilles heller ikke til ansøgerlandenes befolkninger, uanset vi ved, at disse befolkninger er stærke modstandere af det – så længe det spørgsmål ikke stilles, så har dette – herunder dette her arrangement med al respekt og taksigelse og høflighed – ikke noget med demokrati at gøre. Tak for ordet.

Ordstyrer:
Og som rosinen – undskyld udtrykket – i pølseenden, er det Jens-Peter Bonde fra JuniBevægelsen.

Jens-Peter Bonde (MEP, EDD-gruppen (JuniBevægelsen og Folkebevægelsen mod EU)):
Det havde jeg næsten regnet.

Jeg må erkende, at min drøm om et europæisk samarbejde adskiller sig også en anelse fra det nuværende EU. Jeg vil komme med syv stikord. Det skal være for alle, det skal være slankere, friere, nærmere, åbent, demokratisk og mere enkelt.

Det skal være for alle: Det betyder et ja til medlemskab for alle, der vil, 1. januar 2004, med lange overgangsordninger, med varige undtagelser og med tidsubestemt undtagelser af typen, hvis man skal åbne for salg af fritidsjord, landbrugsjord, så vent til den dag, hvor gennemsnitsindtægten f.eks. er 90 procent af vores, men lad være med at skabe problemer fra første færd.

Min næste stikord er, at samarbejdet skal gøres væsentligt slankere, og der er min kriterium, at man skal fjerne alt det fra EU's lovgivning, som ikke går over grænserne. Man skal fokusere alene på det, der går over grænserne, som man ikke kan styre selv.

Hvis det er kriteriet, så opstår der jo ikke noget demokratisk underskud. Så opstår der kun et demokratisk tilskud, for så bestemmer man i fællesskab over nogle ting, man ikke kunne bestemme selv. Så er der ikke nogen opposition, så er der kun noget, som vælgerne kan vinde over. Men hvis vi overlader beslutninger, som vi kan afgøre selv i vores eget parlament, så mister vi demokrati, og det er folk ikke parat til at æde, hverken her eller i de andre lande. Det vil man se, hvis man turde, på tingene til folkeafstemning.

Kompetencekatalog, ja. Og jeg er også enig i, at det aldeles urealistisk. Metals forslag er fremragende som idé, men fordelingen mellem hvad der er nationalt, og hvad der skal til EU, er jeg af gode grunde ikke enig i.

Når man så har luset EU-samarbejdet af for alt det, der ikke går over grænserne, så skal man indføre en større frihedsgrad i det, der er tilbage. Man skal i højere grad anvende direktiver i stedet for forordninger, og på den gamle måde, hvor de kun træder i kraft, når de er vedtaget i det nationale parlament.

Man skal anvende rammedirektiver. Man skal anvende minimumsdirektiver, muligheder for frivillige aftaler, frivillige standarder, henstillinger, Lissabon-metode, åben koordination. Alt andet end det, der er bindende lovgivning, som kommer udefra, og som aldrig kan ændres af vælgerne.

Når Kommissionen så i sin analyse af Governance-papiret når frem til samme kritiske analyse som vi selv, så udebliver der jo fuldstændigt konklusioner, undtagen én, som var Prodis i forelæggelsen her i sidste uge. Konklusionen på, at alt skulle decentraliseres, var, at man skulle afskaffe direktiver og så gå over til forordninger, så man kunne have en ensartet gennemførelse af lovgivningen overalt i EU. Så jeg er enig i, at det ikke er realistisk, men derfor skal det siges alligevel.

EU-samarbejdet skal også gøres nærmere. I dag har Kommissionen og Domstolen eneret på at fortolke, på hvad niveau kompetencen ligger, og det har ført til, som Ole Karup sagde, at der ikke er områder, der ikke kan lovgives om fra EU. Selv folkekirkens status, der er grundlovsmæssigt bestemt i Danmark, vil være et EU-spørgsmål, hvis de ønsker det.

Dér foreslår vi, at man i stedet lader de nationale parlamenter mødes og træffe endegyldige afgørelser om, hvorvidt EU har kompetencen eller ej. Det skal ikke længere være Kommission og Domstol, det skal være de nationale parlamenter, der afgør, om de kan lovgive på området selv, eller de ikke kan det.

Jeg er lidt skeptisk over for COSAC, men det kan vi ikke gå i detaljer med. COSAC, det er EU-tosserne fra alle de nationale parlamenter, der mødes, og som også selv får magt, hvis Trafikudvalget og Miljøudvalget mister magt til EU, så kommer det altså også over til Europaudvalgets medlemmer. Jeg tror, man skal tænke på at få inddraget de mere menige medlemmer, eller formændene for fagudvalgene og også få dem til at mødes, for der fosser magt ud, uden at de er klar over det.

Det næste stikord, det er “åbent”, og der vil jeg sige: Lovgivning om EU-forslag skal bare gennemføres ligesom al anden lovgivning i medlemslandene. Tre behandlinger i Folketinget, som vi har her – i Tyskland behandlinger i de forskellige kamre, som de nu har. Ethvert EU-forslag skal bare gennem den nationale lovgivning. Med hensyn til aktindsigt skal man tage den bedste praksis fra de lande, som har den, i stedet for den åbenhedsforordning, som nu risikerer at medføre lukkethed for dokumenter, der i dag er åbne.

Næstsidste stikord: Det skal være demokratisk, og dermed mener jeg, at de nationale parlamenter skal ind og behandle EU-forslagene i to omgange. Ved den første omgang skal man tage stilling til, om EU skal beslutte eller ej, og den næste skal så være på den almindelige metode, hvor de behandles i Råd og Parlament med forslag fra Kommission, men først fra den dag, de nationale parlamenter har givet lov. Kommissionens initiativret skal væltes.

Så skal tingene være mere enkle. Der er i dag over 30 forskellige beslutningsprocedurer i EU. Jeg prøvede at revidere en skolebog. Det er simpelthen ikke muligt. Det er ikke muligt at fortælle unge mennesker i dag, hvordan EU vedtager en lov. Det kan ikke engang gøres, så selv læreren er i stand til at redegøre for det over for eleverne. Det kan ikke engang gøres, så jeg, der ikke har beskæftiget mig med andet, er i stand til at erindre beslutningsprocedurerne, men skal banke dem igennem i bogen, hver gang man skal til at lave et nyt afsnit.

Sådan er vilkårene i dag. Der er ingen, der kan huske de nye stemmevægte. Der er ingen, der er i stand til at erindre, hvordan en lov bliver til i de forskellige faser, hvornår der er absolut flertal, og hvornår der er simpelt flertal. Sådan en indviklet lovgivningsprocedure kan man ikke have. Der synes jeg næsten, man skal gå tilbage til udgangspunktet og sige, at der er fire beslutningsformer. Der er direktiver og henstillinger, som ikke skal være bindende. Og så er der forordninger og beslutninger, som er bindende. Og det er så det. Og så må man finde den form, man kan passe.

Den metode, hvormed man vedtager tingene som direktiver, og tror, de ikke er gældende, før de er omsat til lovgivning nationalt, det er fup. Man kan lige så godt vedtage det som forordninger, hvis det er direkte virkning, man vil have, for det får man også med direktiver.

Altså gå tilbage til den oprindelige opdeling og tage beslutning med åbne øjne om, hvad det er for en beslutningsform, man vil have. Kald det en forordning, hvis den skal gælde umiddelbart og bindende, men folk i EU vil jo blive chokeret, hvis de vidste, at en forordning kunne gælde, også selv om den blev forkastet i et nationalt parlament.

Så det var mine syv stikord, og i Rådet kunne man jo så passende indføre den stemmeregel, at hvert land har én stemme. Så er det i hvert fald let at tælle op, og så kunne der f.eks. være 75 procent til et kvalificeret flertal.

Det var sådan et kort syvpunktsprogram. Jeg erkender, det er mere klogt, end det er realistisk, men det, der er realistisk, det er ikke særlig klogt.

Ordstyrer:
Tak til Jens-Peter Bonde. Jeg har totalt afholdt mig fra – selv om jeg har følt mig fristet undervejs – at sige nogle ting, men jeg synes måske lige, jeg vil komme med en forbrugeroplysning, at sådan som jeg fornemmer holdningen i Folketingets Europaudvalg, uanset partier, så går vi ganske målrettet efter, om ikke vi kunne få styrket indsatsen, så fagudvalgene i Folketinget ikke bare i den interne proces, men også i forhold til den europæiske proces, kan mødes på tværs.

Jeg har noteret mig – så kan det jo være et oplæg til diskussionen – at Jens-Peter Bonde skrev en artikel i Jyllands-Posten her for nylig, hvor han sagde, at det var fint med det der råd eller forum, eller hvad det nu skulle hedde, bestående af nationale parlamentarikere, bare det blev på 20. Jeg ved ikke, om det skal tages som udtryk for, at bare tallet er stort nok, så det ikke kun er dem, der sidder i Europaudvalget, men det rækker lidt bredere, så er Jens-Peter Bonde og JuniBevægelsen med på, at vi faktisk skaber et sådant forum. Det er jo interessant, og det er jo nyskabelse i dansk politik.

Jeg håber, jeg har provokeret nogen, for nu er vi nemlig nået til den del, hvor der er debat, både i forhold til Patricia McKenna’s oplæg og EU-ordførerne. Jeg har allerede nogle stykker. Hvis I lige holder hånden op, så tager vi tre ind ad gangen. Den første, der har meldt sig, er Keld Albrechtsen. Hold lige hånden op der ,så skriver jeg.

Ordet er dit, Keld.

Keld Albrechtsen (EL):
Jeg synes, der kom nogle meget interessante spændvidder frem i diskussionen mellem vores højtærede parlamentsmedlemmer, og jeg synes, at Ole Krarup faktisk rejste et spørgsmål, som er helt grundlæggende, nemlig at der foregår en debat om, at nu skal der være en ny europæisk forfatning, uden at man stiller sig selv og den danske befolkning og de andre befolkninger det spørgsmål, om det eventuelt kunne værd at overveje som alternativ at have en løsere tilknytning til den union.

Jeg tror, at spørgsmålet om det demokratiske underskud, er blevet så stort, at vi faktisk er nødt til at rejse det spørgsmål som alternativ til den debatramme, der ellers har præget også den her konference.

Når jeg også er nødt til at sige det så klart, så er det, når jeg f.eks. hører Bertel Haarder sige, at han er da sikker på, at den danske befolkning er tilhænger af Nice-traktaten. Jeg tror, Patricia McKenna havde betydelig mere ret, når hun sagde: Det kunne jo tænkes, at grunden til, der ikke var en folkeafstemning i Danmark, var, at den danske regering udmærket kender svaret, nemlig at svaret ville blive nøjagtig det samme, som det var i Irland, nemlig et nej tak.

For den danske befolkning er formentlig – det vil jeg godt tillade mig at sige – mere enig med Christian Rovsing, der helt korrekt konkluderede, at Nice-traktaten er et makværk. Jeg tror, udtrykket ordret var et “makværk”. Men jeg vil foreslå Bertel Haarder – det kan du så reagere på – at vi tester din påstand. At vi går ud til den danske befolkning og spørger: Har Bertel Haarder ret, når han påstår, at I går ind for den Nice-traktat?

Jeg tror det ikke, Bertel, men jeg vil gerne gå ud og tage den debat. Og så længe, vi ikke har taget den debat, kører I blot videre, og så får Patricia McKenna at vide, at det der med Irlands nej, det må man ordne ovre i Irland, for vi tromler bare videre, vi kører bare hen over befolkningen. Og inden man overhovedet har fået afklaret spørgsmålet om Nice-traktaten, så er man uden om Folketinget i weekenden blandt udenrigsministrene allerede blevet enige om, at så nedsætter man, hvad der i realiteten er en forfatningsgivende forsamling.

Så snakker man om, at parlamenterne skal have mere indflydelse. Man har ikke en gang orket at spørge Folketinget, om der skulle nedsættes en sådan forfatningsgivende forsamling. Jeg synes, den her debat viser, at vi bliver nødt til at gå en skridt tilbage i diskussionen og gå ned mere grundlæggende og spørge: Hvor er demokratiet overhovedet henne i det her? Jeg synes, det ligner et demokrati, der godt og grundigt er ved helt at forsvinde.

Ordstyrer:
Jeg går ud fra, at i henhold til reglerne havner spørgsmålene om konvent og den slags etablering i Europaudvalget til afgørelse.

Så er det Jørn Jespersen.

Jørn Jespersen (SF):
Jeg synes, det var et meget interessant indlæg, som repræsentanten fra Irland holdt. Og jeg hæftede mig meget ved, at der blev sagt, at man for at forstå baggrunden for nejet var nød til at kigge tilbage. Det er jeg enig i. For at kunne forme fremtiden, må man også forstå fortiden.

Men jeg synes mildest talt ikke, der var meget fremtid i repræsentanten for den irske venstrefløjs indlæg. Der var udelukkende en kiggen tilbage og en lænen sig op ad folkelige begrundelser for at stemme nej. Og hvis man som politiker kun kigger bagud for at finde ud af, hvad man skal sige for at få stemmer, så er det i hvert fald ikke venstreorienteret.

Jeg mærkede mig, at en af grundene til, at man havde stemt nej i Irland på trods af, at det ikke var det, der var det væsentligste i Nice-sammenhæng, var militærdimensionen, forsvars-, udenrigs- og sikkerhedspolitikken. Det bryder man sig ikke om i Irland. Man kunne måske forestille sig en repræsentant for den irske venstrefløj overvejede, hvilke opgaver Europa har på det forsvars- og sikkerhedspolitiske område. Har vi ikke set nogle ret slemme forhold i Europa, som det havde være rart, vi kunne gøre lidt mere ved, end vi kunne? Er det absolut specielt venstreorienteret, at Europa skal vente på USA for at kunne løse problemer på Balkan og for at håndtere vores egen sikkerhed? Jeg synes i hvert fald ikke, det er venstreorienteret.

Denne høring hedder “Høring om fremtidens Europa”. Det, jeg synes er karakteristisk, er, at det eneste, som samtlige indlæg har beskæftiget sig med, er samarbejdets form, ikke dets indhold. Der har ikke været nogen visionære bud på, hvad det er for opgaver, Europa skal løse i fremtiden.

Jeg synes godt, jeg kunne få øje på et par problemer, et par opgaver, et par udfordringer for Europa i fremtiden. Verdens befolkning vokser med en milliard inden for de næste 12 år. Vi får tre milliarder i løbet af den næste 30-40 år. Vi ved, hvad det fører til af fattigdomsflygtningeproblemer. Vi har set skrækindjagende eksempler. Tampa ved Australien, vi ser døde kinesere i containere på vej til England. Vi står over for en massiv udfordring med at løse verdens fattigdomsproblemer.

Kunne det tænkes, at nogen, eventuelt nogle venstreorienterede, havde et enkelt bud på, hvilken rolle Europa skulle spille her, og at vi så bagefter kunne diskutere, hvilken form det skal ske under, når vi først har fastlagt nogle politiske ambitionsniveauer.

Vi har hele miljøproblemet. Det er en kendsgerning, at verdens miljø forringes, forarmes, og at de nuværende institutioner ikke er i stand til at løse miljøproblemerne. Vi har svage konventioner uden organer, der overvåger, om de bliver overholdt. Uden organer, der kan stille nye forslag, uden reelle sanktioner. Vi har brug for et forstærket miljøsamarbejde.

Vi så i forbindelse med Bonn-mødet om Kyoto, at EU kunne spille en rolle som den kraft, der fik verden til at hænge sammen på miljøområdet. Har vi ikke brug for at styrke den rolle yderligere på en lang række andre områder? Det synes jeg som venstreorienteret, vi har brug for.

Men vi får ikke diskussionen om, hvordan vi kan løse de her opgaver, fordi samtlige vores paneldeltagere er mere optaget af, hvad EU ikke skal blande sig i. Og vi får gudhjælpemig den om agurkerne én gang til. Det er altså en fornærmelse i en situation, hvor vi har fattigdomsproblemer og miljøproblemer, vi skal løse, at begynde at diskutere krumme agurker.

Når Nice ikke blev køn, var det så ikke, fordi at alle nationerne tænkte på deres egne interesser, og ingen tænkte på helhedens interesser? Det tror jeg nok er den ædruelige analyse. Er situationen i EU ikke den i dag, at vi har for meget nationalstat og for lidt helhedstænkning, og at udfordringen derfor i virkeligheden er at finde samarbejdsformer, hvor vi får nogle til at tænke på helheden, på Europas interesser, og ikke så meget på den enkelte nationalstat.

Ordstyrer:
Så er det Ove Fich, vi tager det nede fra salen med mikrofon.

Ove Fich (redaktør, EU-nyt):
Ja tak. Oven på det her indlæg fra Jørn Jespersen, som jeg synes var meget visionært, faktisk et af de bedste, jeg har hørt i dag, så lyder det måske lidt plat det, jeg kommer med nu, men alligevel.

Det drejer sig om kompetencekataloget, og jeg tror, at alle, der beskæftiger sig med EU, har udtalt sig om kompetencekataloget, men meget få har forsøgt at lave et. Nu glæder det mig – og jeg retter i virkeligheden et spørgsmål til Bertel Haarder – at høre, at I kommer med et om få dage. Det glæder mig, fordi jeg selv forsøgte for få år siden sammen med nogle af de bedste hjerner i den institution, hvor du nu er, at lave et. Og vi måtte give op.

Det vist sig, at det var en helt umulig opgave. Vi løb ind i adskillige helt uløselige problemer. Du havde selv fat i et af dem: Arbejdsmarkedspolitikken f.eks. Er det noget, som er nationalt eller europæisk? Er det sådan noget, vi bare kan regulere selv, beskyttelsen fra folkene, eller bliver der en unfair konkurrence? Eller hvad?

Hvor lang skal vi gå i miljøpolitikken? Hvad med varer, der har en sundhedsmæssig konsekvens i det enkelte land? Skal vi begrænse den fri bevægelighed for de varer? Vi løb ind i stribevis af problemer, som vi slet ikke kunne løse, og vi måtte lægge det fra os.

Jeg tror, det samme vil ske, hvis man forsøger at lave det andre steder. Man vil ikke kunne enes. OK, i Parlamentet vil I så kunne stemme Jer igennem til et “Parlamentets Kompetencekatalogforslag”. Men når det er regeringerne, der skal enes om et kompetencekatalog, så skal de jo være enige. Og de bliver de ikke, for præcis de samme uenigheder vil slå igennem blandt regeringerne.

Den mest markante uenighed, der er mellem Bertel Haarder og undertegnede, er vel lige præcis på arbejdsmarkedsområdet. Jeg vil have retten til at lave grænseoverskridende solidaritet med lønmodtagere, der er udsat i andre lande. Du mener, det er et rent nationalt anliggende. Og dér kan vi ikke mødes. Det vil regeringerne heller ikke kunne gøre. Så løsningen på det problem, som vi nåede frem til, var i hvert fald, at det at lave to lister, én over det europæiske og én over det nationale, skrot det!

I stedet for at lave en procedure, som sikrer, at hver eneste forslag, der kommer frem, bliver vurderet omhyggeligt, hvorvidt det er fornuftigt, nødvendigt, i relation til, at det skal europæisk. Hvad er mere naturligt, end at det er de nationale parlamenter.

COSAC synes jeg er et glimrende instrument at bruge til det, for hver gang man laver noget europæisk, der brude have været lavet nationalt, så går kompetencen jo netop fra de nationale parlamenter. Så det er helt klart, det bør de nationale parlamenter vurdere.

Men jeg vil gerne tilføje, at de bør i deres kreds også inddrage f.eks. Europa-Parlamentet, for der skal også være nogle, der advokerer for, at det er et europæisk anliggende, når det er det. For ellers tror jeg, de nationale parlamenter alt for let vil blive enige om, at det skal i hvert fald ikke være et europæisk anliggende. Så en passende balance dér. Tak.

Ordstyrer:
Jeg ved godt, jeg tidligere sagde, at vi ville tage tre ind, men jeg vil faktisk synes, vi bør tage dem, der er – I skal nok få lov at svare – men jeg ved, at når vi åbner ballet, så vil alle jo på skift, og det betyder, at resten ikke får lov at sige noget. Så I får runden dér, hvis det er i orden, vi gør det sådan.

Den næste er Helle Thorning-Schmidt. Så må I samle op på synspunkter og de kommentarer, I vil give.

Helle Thorning-Schmidt (MEP, PSE-gruppen (Socialdemokratiet)):
Tak for ordet. Jeg vil også blive hernede og stille spørgsmål. Jeg har næsten ikke noget at tilføje til Jørns spørgsmål. Jeg synes, det var et fantastisk godt indlæg. Men jeg synes, at det er interessant, at vi i hvert fald kan opdele panelet i to kategorier. Der er dem – der er Patricia McKenna, der er Jens-Peter Bonde, der er Ole Krarup, og der er Mogens Camre – som overhovedet ikke forholder sig til, hvad det er for nogle problemer, vi skal løse i Europa.

Det eneste, vi kan høre, er den gamle sang om, at nogle bliver snydt, befolkningen bliver snydt, der bliver ikke sagt det, som det virkelig handler om osv., osv. Vi får aldrig et svar på, hvad skal Europa være. Hvad er det for nogle problemer, EU skal løse for borgerne, som medlemslandene må sige pas til, fordi de simpelthen ikke har stor nok suveræniteten til at bestemme de her problemer? I har aldrig svare på de ting. Og vi fik selvfølgelig heller ikke svaret i dag.

Så jeg synes egentlig, at dem, det er væsentligst at tage seriøst i den her sank, det er folk, som interesserer sig for, hvad det er for problemer, EU skal løse. Og der er jeg meget enig med Jørn, når han siger, at vi skal lade være med hver gang at starte med de institutionelle rammer. For det første interesserer det almindelige mennesker, som ikke beskæftiger sig med EU til daglig, utrolig lidt, og det er da meget naturligt. Det, som vi skal finde ud af, er, at vi har nogle problemer, vi ikke kan løse inden for vores egne medlemsstaters grænser. Hvordan skal vi så i givet løse dem på europæisk plan? Og hvis vi vil løse dem på europæisk plan, hvordan løser vi dem så effektivt?

Deraf følger selvfølgelig de spørgsmål, som hedder: Hvordan skal vi tage beslutningen? Skal den være ved flertalsafgørelse, så den bliver effektiv osv., osv.? Det er de spørgsmål, der er de vigtigste, institutionernes indretning må følge efter det virkelige spørgsmål, som er: Hvad er det for nogle problemer, vi skal løse for borgerne, som vi ikke kan løse i vores egne medlemslande?

I øvrigt så selvfølgelig en kommentar til Bertel Haarder, som nu igen varsler, at der kommer et Venstre-udspil: Jeg synes, det er fantastisk fint, at Venstre laver de her udspil, og det skal de have ros for. Jeg synes også bare, at vi skal med helt klart, når vi snakker kompetencekatalog, at der ikke findes en objektiv vurdering af, hvordan sådan et kompetencekatalog skal se ud. Det vil altid være farvet af de politisk-ideologiske briller, man nu engang har.

Derfor er det også ganske naturligt, når Bertel Haarder nævner nogle eksempler på, hvad der ikke skal ind under EU-lovgivning, så er det alle sammen arbejdsmiljøspørgsmål – alle sammen. Og det er så arbejdstid, stilladsarbejder, osv. Det er alle sammen arbejdsmiljøting. Og jeg vil godt advare mod, at vi ikke siger rent, klart og tydeligt, at det, som Venstre vil, er “roll back the state”. De ønsker simpelthen ikke EU på det her område og er derfor i virkeligheden Thatcher-inspireret. Lad os sige det helt præcist, som det er.

Det drejer sig om, at EU skal blande sig mindre – mere i handel og mindre i de sociale aspekter af en fri handel. Og det synes jeg, vi skal sige helt klart og tydeligt, for det er i virkeligheden dér, vandene skiller. Tak for det.

Ordstyrer:
Tak for det. Så er det Frank Dahlgaard, Kristeligt Folkeparti.

Frank Dahlgaard (KRF):
Tak til især Patricia McKenna, som havde mange synspunkter, som jeg deler. Men! Til Patricia vil jeg stille det spørgsmål: Synes du alligevel ikke, det er lidt pinligt, at dit land, Irland, som har modtaget så mange penge og så meget støtte fra EU i kraft af medlemskabet, nu ved en folkeafstemning stemmer nej? Dermed i bedste fald sker måske ingenting, men det kan jo være, at det forsinker processen med de østeuropæiske landes optagelser eller måske forhindrer. Bare det, at det forsinker det, så disse lande, som er væsentligt fattigere og dårligere stillet, og end Irland har været, at de ikke kommer ind i de riges klub, er det ikke pinligt?

Og et spørgsmål til: Hvad var egentlig valgdeltagelsen ved den irske folkeafstemning? Her i Danmark har vi typisk ved folkeafstemningerne en valgdeltagelse over 80 procent. Det danske demokrati fungerer.

Så generelt til panelet: Er det overhovedet muligt at lave et EU-demokrati bestående af i øjeblikket 375 millioner mennesker, der snakker 13-14 forskellige sprog og har lige så mange eller flere forskellige kulturer? Svaret er: Det er det jo ikke, for der er ikke nogen fælles offentlig debat alene af den grund, at man snakker forskellige sprog, og så bliver det et demokrati for en overklasse.

Og skal vi så ikke holde fast i nationalstaten og lade være med at kaste smuds på den. Det er jo der, demokratiet fungerer og efter min mening omtrent bedst af alle steder: Her i Danmark.

Og så til sidst til panelet: Hvorfor er det umuligt, som nogle af Jer mener, at lave at kompetencekatalog, hvor man siger: Disse ting er EU's område, og disse ting skal EU blande sig uden om, det er de nationale stater? Når man i Danmark, og formentlig også i de andre lande, kan dele op, hvad kommunerne skal tage sig af, hvad amterne skal tage sig af, og hvad staten skal tage sig af, så kan man vel også finde ud af det mellem nationalstaten og EU.

Ordstyrer:
Klaus Carsten Pedersen.

Klaus Carsten Pedersen (Det Udenrigspolitiske Selskab):
Tak for det. Da mit spørgsmål er til Patricia McKenna, vil jeg stille det på engelsk for at forkorte kommunikationsvejen.

Jeg blev forundret over, at du talte så ustraffet på vegne af det irske folk. Hvis jeg husker tallene korrekt, var det 17 procent, der stemte nej til, hvad den irske regering havde foreslået. 17 procent stemte nej! Næsten to-tredjedele mødte ikke op, og de sidste ca. 15 procent stemte ja. Jeg mener, at en fornuftig fortolkning kan være, at de to-tredjedele, der ikke gad møde op, ikke havde de store problemer med regeringens opfattelse. 15 procent var for og 17 procent var så meget imod, at de gik hen for at stemme. Er det sådan, det irske folk er?

Jeg mener, det er et ekstremt eksempel på det problem vi har, når vi taler om elite over for folk i denne situation. Alle de europæiske lande har indirekte repræsentativt demokrati, og det fungerer godt på nationalt niveau. Jeg mener, at der måske er blevet gjort lidt for meget ud af folket i denne sag. Det beklager jeg.

Ordstyrer:

Så er det Elisabeth Arnold. Jeg har tre tilbage på listen, og så starter vi runden her. Jeg tror, vi kommer til, Kristian, i forhold til det tidsmæssigt, for vi skal altså runden rundt her med svar.

Det er Elisabeth Arnold.

Elisabeth Arnold (RV):
Tak. Jeg har et par korte bemærkninger til panelet.

Først vil jeg gerne sige tak til Patricia McKenna for et engageret og spændende indlæg, som nok gav mindelser om ting, vi har hørt i Danmark også fra vores EU-skeptikeres side. Men jeg vil gerne bede dig om at uddybe en enkelt ting, nemlig Jeres forhold til forsvarsområdet. Du nævnte specifikt, at Irland var et neutralt land og havde tradition for at være det og derfor under ingen omstændigheder kunne acceptere en militarisering af Europa. Men både Sverige, Finland og Østrig er jo også traditionelt neutrale lande. De er ikke medlemmer af NATO, og de har sag: Jamen, det her er jo ikke NATO. Derfor er det jo udmærket, at vi kan være med i EU's styrke.

Så man kan vende den der neutralitet til både at sige: Hvis vi ikke er medlem af NATO, kan vi da i hvert fald være med i nogle fredsbevarende aktioner under EU's hat. Så har I overvejet, om Jeres neutralitet ligner dem, de har i Sverige, Finland og Østrig, eller er det helt Jeres egne opskrift?

Og har I så endvidere overvejet eventuelt at få et “opt-out”, altså et forbehold eller en undtagelse på det militære område?

Det andet drejer sig om det, som du, Patricia McKenna, kaldte enhanced co-operation, altså forstærket samarbejde. Det har vi diskuteret meget i Danmark, også i forbindelse med Nice-traktaten og forberedelserne til den, og der har vi kaldt det fleksibilitet. Vi har i Danmark været meget opmærksomme på, at fleksibilitet var et stort ønske fra især nogle af EU-skeptikernes side i Danmark. Og vi har fra flertallets side i Folketinget gjort meget for at komme disse ønsker i møde om at støtte regler for fleksibilitet i EU.

Vi hørte også, at Pernille Frahm fra Europa-Parlamentet nævnte, at der skulle være mere fleksibilitet i EU. Og derfor er mit spørgsmål både til dig, Patricia McKenna, og til Pernille Frahm: Er det vigtigt med fleksibilitet i EU, eller er det en far, er det en katastrofe med fleksibilitet? Du sagde, det var en katastrofe, og Pernille sagde, det var nødvendigt med noget mere. Tak.

Ordstyrer:
Verden er fuld af dilemmaer. Knud Erik Hansen. Du har ikke bedt om ordet? OK. Så skaber vi plads til Kristian Thulesen Dahl. Men vi skal først lige herned – ind i midten. Her.

Anna Jarosz (DUPI):
Mange tak. Mit navn er Anna Jarosz fra DUPI, og jeg er polak. Mit spørgsmål er henvendt til Fr. Patricia McKenna. De sagde, at det EU, Irland blev medlem af, ikke er det EU, Nice-traktaten skaber. At efter Nice-traktaten vil nogle medlemsstater være mere lige end andre, og det er derfor, aftalen ikke var fair over for kandidatlandene.

Mit spørgsmål lyder: Burde De ikke i stedet respektere den demokratiske proces i ansøgerlandene, og lade dem selv vurdere og beslutte, hvad der er fair, og hvad der er unfair; hvilket EU de vil med i, på hvilke betingelser, og hvilken slags overgangsperiode de er villige til at acceptere eller ej? I stedet for effektivt at skabe en mulig forhindring for udvidelse, burde De så ikke retfærdiggøre at det er godt for ansøgerlandene? Tak.

Ordstyrer:
Tak for det. Kristian Thulesen Dahl.

Kristian Thulesen Dahl (DF):
Der har været mange lange indlæg, også af dem som egentlig skulle stille spørgsmål, så jeg vil nøjes med at komme med et enkelt spørgsmål til Patricia McKenna, og det er i lyset af den reaktion, som det irske nej affødt, hvor den danske udenrigsminister bl.a. sammen med de øvrige EU-udenrigsministre stillede sig i spidsen for den holdning, at en ganske lille promille af et udvidet EU's befolkning ikke skulle kunne hindre alle de øvrige i at videre med Nice-traktaten.

Vi er nogle stykker, der synes, at det er en meget arrogant måde at ragere på. Men det, jeg godt kunne tænke mig at høre dit bud, er, hvordan den irske befolkning har reageret i forhold til den måde, EU foreløbig har tacklet det irske nej på?

Ordstyrer:
Tak for det. Rent praktisk gør vi det sådan, at vi prøver at tage lidt hensyn til tiden. Vi har sådan gode 25 minutter. Jeg ved godt, det er lidt urimeligt i forhold til indlæg. Jeg vil foreslå, vi starter med, at vores gæst her fra Irland starter med at svarer.

Ordet er dit, Patricia McKenna, og så prøv derned af at skabe respekt i forhold til hinanden med hensyn til besvarelser. Man behøver ikke kommentere alt.

Patricia McKenna (MEP, Irland):
Jeg vil forsøge at gøre det så kort som muligt. Jeg vil blot gå spørgsmålene igennem.

Jeg er enig med den første person. Jeg var lidt bekymret, da Hr. Haarder talte om at lade Irland løse sine problemer selv, og lade de andre fortsætte. Jeg mener, der i traktaterne er sørget for, at alle 15 lande skal være enige om en traktat, og at 14 ikke kan fortsætte. Så det mener jeg i første omgang er juridisk umuligt. Men måske misforstod jeg det. Men det er faktisk umuligt for de øvrige 14 medlemsstater at fortsætte uden Irland. Og var det f.eks. Tyskland, Frankrig og England der havde en afstemning, og resultatet var nej, ville resten af EU så fortsætte eller sige, at de fortsætter uden dem? Fordi Irland er et lille land, er der en tendens til, at man mener, vi kan presses eller overtales til at gå med eller blot ignoreres, hvis resten af EU vil det. Men som sagt er det juridisk umuligt at fortsætte Nice-traktaten uden Irlands ratificering.

Med hensyn til det andet spørgsmål om at se tilbage, så har jeg måske misforstået dig eller omvendt. Jeg sagde, at jeg mener, det er meget vigtigt, at vi ser tilbage på hvordan og hvorfor et resultat er, som det er. Hvis I f.eks. ser tilbage på den danske afstemning om Maastricht, var der noget at lære der, og der burde også være lavet ordentlige analyser af hvorfor resultaterne blev, som de blev. Men når vi ser tilbage på, hvad der skete i Danmark i 1992, var der ret meget retorik omkring den manglende deltagelse af borgerne, om at borgerne følte sig fremmedgjorte. Og tingene er blevet værre, ikke bedre, siden. Man skulle tro, det var en advarsel, og at tingene ville blive bedre, men det er de ikke. Og det jeg siger, at med hensyn til nej-stemmerne i Irland, så burde de være en advarsel. Der er meget retorik i øjeblikket; Romano Prodi osv. har sagt “ja, vi er nødt til at gøre noget ved utilfredsheden og fremmedgørelsen hos borgerne omkring processen i hele EU”. Men medmindre der sker noget, har vi overhovedet ikke lært noget, og så kan vi ikke komme fremad.

Det jeg forsøgte at sige var, at Nice-traktaten ikke forhindrer os i at fortsætte, fordi vi sagde nej til den. Udvidelsen kan fortsætte, og jeg vil komme tilbage til det spørgsmål om lidt, men udvidelsen kan faktisk fortsætte.

Med hensyn til punktet om den fælles forsvarspolitik og at vi er nødt til at vente på USA. Problemet her er, at vi skaber endnu et forsvar, endnu en militær blok, og jeg mener, at vi har for mange militære blokke i verden, som det er. Og det er ikke et spørgsmål om at vente på USA. Jeg mener, at de Forenede Nationer er det organ, vi skal arbejde igennem. 

Ja, der er store problemer med FN. FN har brug for store reformer, men det er det eneste organ, der har reel global repræsentation.

EU vil repræsentere visse interesse. USA vil repræsentere visse interesser, og jeg mener, at dette er ender galt. Det giver flere globale problemer end færre. Og jeg mener, at vi skal presse på for at FN bliver reformeret, og at FN skal være det organ, vi bruger. 

Der er megen berettiget kritik, og det er let at sige, på grund af måden, som FN fungerer på. Og fordi det er en fiasko, er vi nødt til at oprette en forsvarsidentitet i Europa, og vi vil ikke vente på USA, men samtidig skal vi se på, hvad vi skaber. Vi skaber endnu en militær struktur, endnu en militær blok. Hvad stopper de asiatiske lande fra at skabe deres egen militære blok? Hvor mange militære blokke vil vi have i verden?

Personligt mener jeg, at der er for meget militær i verden i dag, og jeg vil hellere se afmilitarisering end mere militær, og det er mit problem.

Med hensyn til miljøspørgsmål går jeg ud fra, at Irland og Danmark står to vidt forskellige steder, for i Danmark har I tradition for en stærk miljømæssig bevidsthed og lovgivning. I Irland var en af de virkelig positive ting, vi kunne få ud af EU, den miljømæssige lovgivning. Desværre gennemfører den irske regering direktiver på så ineffektiv en måde, at de kan undgå det – eller prøver på det. Men det miljømæssige er positivt, og det er noget, vi kan bruge. Jeg er ikke sikker, men jeg tror, at man i Danmark har en anden erfaring, fordi standarderne er højere. Men jeg føler, at EU faktisk har opnået meget med hensyn til miljøbeskyttelse og bevidsthed omkring miljø i Irland. Og det mener jeg er noget, man skal bygge videre på. Jeg mener også, det er meget vigtigt for de ansøgerlande, der kommer med i EU.

Med hensyn til antallet af vælgere ved afstemningen – så var stemmeprocenten ikke den laveste i Irlands historie, men den var meget lav, og på måden spørgsmålet blev stillet, fik jeg indtrykket af, at du går ud fra, at dem, der blev hjemme, var tilfredse med situationen. Efter afstemningen viste mange meningsmålinger og folks udtalelser bl.a. i radioen, at folk ikke stemte, fordi de var utilfredse med regeringens opførsel, utilfredse med måden regeringen greb afstemningen an. Regeringen planlagde fire afstemninger på samme dag. De endte med at droppe en af dem, men de lagde tre punkter til afstemning samme dag med den mindste forberedelsestid, der var lovlig.

Så de kørte det igennem på minimum tid og bandt det sammen med to andre punkter i håb om, at det hele ville gå igennem, og det brød befolkningen sig ikke om. For det første følte befolkningen sig forvirret. Mange stemte ikke udelukkende, fordi de var forvirrede. Men mange af dem, der ikke stemte, sagde, at de ville have stemt nej. Og efter afstemningen var der faktisk mange, som havde stemt ja, der ville have stemt nej, hvis der var afstemning i morgen. Og de ville stemme nej, på grund af den siddende regerings manglende vilje til at acceptere folkets beslutning.

Det er interessant at bemærke, at når resultatet ikke er, som visse personer ønsker, begynder de at se på, hvor lav meningsmålingerne eller valgdeltagelsen var. Men vi har haft andre EU-relaterede afstemninger i Irland, hvor der også har været lave meningsmålinger, og resultatet har været ja, men ingen er begyndt at se på, hvor lav valgdeltagelsen har været, så man går ikke i dybden med, om det virkelige er folkets ønske.

Folket stemmer. De tager en beslutning. Hvis valgdeltagelsen er lav, undergraver den ikke resultatet. Det er stadig det samme resultat, der er blevet opnået, uanset om det er ja eller nej. Men Deres antagelse, at de, der ikke stemte, ville have stemt ja eller var tilfredse, er jeg ked af at sige ikke, der ikke er bevis for.

Med hensyn til neutralitet var der én, der nævnte noget om, at Sverige er i stand til at samarbejde. I Irland har vi en stærk tradition for at være militært neutrale. Vi har været meget aktive i FN igennem årene. Folk er meget stolte over vores fredsbevarende styrker inden for FN. Irland har aldrig været et land, hvor der er blevet produceret våben eller våbendele, men det er stille ved at ændre sig. Vi er nu med i Task Force og i NATOs Partnerskab for Fred, hvilket efter min mening – hvis det havde været til afstemning i Irland – ikke ville være blevet til noget. Men det fik vi aldrig lov til at bevise.

Men det er spørgsmål omkring neutralitet, hvor folk ikke mener, at den rigtige måde at håndtere det på er at danne endnu en militær blok. Jeg er blevet fortal, at man i Sverige i øjeblikket drøfter, om Sverige skal deltage i NATO, men jeg ved ikke, hvorvidt det er korrekt eller ej.

Med hensyn til udvidet samarbejdet er der allerede fleksibilitet. Man har en situation, hvor man har tre medlemsstater, som ikke deltager i den fælles mønt med Euroen. Men det er alle enige i. Forskellen mellem det og det udvidede samarbejde, som beskrevet i Nice-traktaten, er, at uanset om man er enig eller ej, kan landene fortsætte. 

Det er bestemmelserne om udvidet samarbejdet, som var et af de største problemer for os – mit parti, De Grønne – fordi vi mener, at man selvfølgelig skal respektere ansøgerlandene. Men det er ikke kun ansøgerlandene, der vil blive påvirket af de nye bestemmelser om udvidet samarbejde. Det gælder også Irland og andre lande, som måske ikke er interesseret i at lade en kerne af lande fortsætte. Det vil skabe en ulighed inden for Europa, hvor det tidligere har været sådan, at alle medlemsstater blev anset for at være juridisk lige. Men de nye bestemmelser i Nice-traktaten og udvidet samarbejde vil ændre det helt. Og det vil ikke kun gælde for ansøgerlandene men for alle de øvrige landene også.

Og vores nej til Nice-traktaten sætter ikke en stopper for udvidelse. Vi har gjort opmærksom på, at udvidelse kan fortsætte, og det skal den. Romano Prodi har sagt, at den kan fortsætte. Vi har netop godkendt rapporter i Europa-Parlamentet i sidste uge, og Elmer Brok, formanden for udenrigskomitéen, har sagt, at udvidelsen kan fortsætte. Og det vil vi gerne se sker. Vi vil gerne se ansøgerlandene med i EU, men det behøver vi ikke Nice-traktaten for at føre.

Det er blevet sagt af mange mennesker, ikke kun Romano Prodi eller Elmer Brok, men jurister og europæiske juridiske eksperter har sagt, at vi ikke har brug for Nice-traktaten for at gennemføre udvidelsen. Vi kan fortsætte.

Men i Jeres land har I fået at vide, at resultatet af den irske afstemning vil forsinke hele udvidelsen. Det er ikke rigtig, og det bør det ikke være. Det kan meget vel være, det ender sådan, fordi der i visse lande vil være politiske røster, som ikke vil have nye lande ind, før reglerne er ændret. og det er et stort problem. Men jeg mener, at alle medlemsstater – inklusive min egen, som har sagt, at vi bare skal fortsætte med udvidelsen – bør tillade landene at komme med i EU, hvis de ønsker det. Og jeg mener, det er forkert at give indtryk af, at ved at sige nej til Nice-traktaten, forsinker vi udvidelsen. Men nogle af de mere magtfulde regeringer i EU, vil prøve at udnytte denne lejlighed til at gøre det. Og det mener jeg ikke, vi bør. Det var alt, tak.

Ordstyrer:

Tak for det. Jeg lod selvfølgelig Patricia McKenna få lejlighed til at svare her. Vi havde ikke, som vi havde ved de to foregående i formiddag, afsat tid til særskilt debat, og derfor er det rimeligt, når man kommer hele vejen fra Irland, at man har mulighed for at svare.

Vi trækker den lige lidt tidsmæssigt i ørerne i den sidste ende, så vi når at få svarerne, men derfor vil jeg alligevel bede alle vores danske deltagere i panelet om at begrænse sig mest muligt.

Det er Christian Rovsing nu.

Christian Rovsing (MEP):
Så vil jeg gerne spørge: Hvor mange minutter har jeg? Jeg går ud fra, jeg har lige så mange som de andre, og jeg beder om, at man så overholder det.

Ordstyrer:
Så får I tre minutter hver.

Christian Rovsing (MEP):
Det skal du have tak for, det var sandelig flot. Nu agter jeg at respektere det og sige tak for indlæggene. Jeg synes også, at debatten her har været meget spændende.

Jeg vil gerne kommentere tokammersystemet, som jeg finder er helt udueligt. Vi ser i Danmark, at mere og mere langsomt flyttes over til fagudvalgene, og så må det være fagudvalgenes ministre, der møder op, når sagerne behandles. Det er efter min mening ikke foreneligt med tokammersystemet.

Hvis vi har en europaminister, som i tokammersystemet repræsenterer Danmark, vil fagudvalgene ikke føle det ansvar, som jeg mener, de bør føle, og derfor finder jeg, at den nuværende måde, som Ministerrådet agerer på, er tilfredsstillende og kan udvides ved, at flere og flere fagministre deltager i arbejdet, hvad de absolut ikke gør i dag. Som jeg har sagt, de møder aldrig op til udvalgene, gruppemøderne eller noget som helst, der er værd at nævne. Derved unddrager de sig en indflydelse, som jeg mener, at landene har krav på, og hvor jeg også mener, at Folketinget gennem sine fagudvalg må instruere og sørge for indflydelse. Denne indflydelse er ikke udnyttet, og det ser jeg som en stor svaghed.

Lag mig så nævne et enkeltområde, hvor jeg mener, at EU tager meget store globale problemer op. Det er inden for energisektoren, hvor vi ser CO2-udledning, et øget energiforbrug i Kina med 1,4 milliarder indbyggere, en  milliard i Inden bevæge sig mod et energiforbrug, som naturligt vil svare til, hvad vi ser i visse af vore lande. Selvfølgelig skal de have varmt vand, måske air-conditionering, transport, hvad ved jeg, men hvor vi til sammen er ved at smadre klimaet fuldstændig. Jeg er meget pessimistisk, men hvor jeg ser, at det arbejde, vi laver i forskningsudvalget i EU, der stiller vi dog resultaterne til rådighed ikke alene for ansøgerlandene, men også for udviklingslandene, for de her nævnte lande, med henblik på sammen at nå bedre resultater for at bevare det klima, som vi har i dag, og som er under nedbrydning i et omfang, man ikke kunne forestille sig.

Også her finder jeg, at en række ting, som vi vedtager med hensyn til regulering – energispareforanstaltninger, øget energieffektivitet – er noget, som Unionen bør tage sig af. Det er landeoverskridende. Jeg kan ikke umiddelbart se, hvorfor skal vi begrænse her og der, hvad fabrikanterne må. Det er nødvendigt, hvis vi skal have et godt klima.

Lad os så bede om, at landene gennem en øget forskningsindsats følger disse ting op. Det gør landene ikke, men det bør de faktisk sørge for, at de kommer til.

Tak for ordet.

Ordstyrer:
Tak for det, og den næste er Torben Lund.

Torben Lund (MEP):
Ja, tak skal du have. Jeg skal også holde mig inden for de tre minutter.

Jeg tror godt, jeg vil tage det emne op, som Jørn Jespersen var inde på. Det er jo rigtigt, at det var vigtige spørgsmål, du pegede på, nemlig verdens fattigdomsproblemer og de globale miljøproblemer.

Men det blev næsten fremstillet sådan, at det var et spørgsmål, som EU og EU-politikere ikke interessere sig for. Jeg mener i allerhøjeste grad, at der i EU – både i ministerrådssammenhæng og bestemt også i parlamentssammenhæng – gives en meget høj prioritet til hele spørgsmålet om EU's globale lederskab. Ikke mindst efter skiftet i USA er det emne blevet yderligere sat i fokus.

Jeg tror ikke, man vil kunne nævne mange udenrigsministermøder, miljøministermøder eller møder for bistandsministre, ulandsministre, hvor man ikke har de her emner også på globalt plan på dagsordenen. Så jeg mener bestemt, det er opgaver, vi i EU har i forvejen, og som der er en kolossal bevidsthed om er en vigtig opgave for EU at løse. Så vi må i hvert fald ikke fremstille det, som om det er noget, EU ikke synes er en opgave for EU. For det mener jeg bestemt, at virkeligheden viser noget andet omkring.

Må jeg så endelig komme med to bemærkning til Nice-traktaten. Jeg kan ikke helt lide, at man siger, at Nice-traktaten bare var noget makværk – det var dig, der sagde det Christian – altså Nice-traktaten var måske ikke nogen skøn proces, men den løste jo trods alt nogle af de institutionelle spørgsmål, som jeg mener var vigtige at få på plads. Det var sådan set derfor, man oprindelig skulle have topmødet i Nice. Det man ikke nåede i Amsterdam. Så kan man diskutere, om man havde brug fro det eller ikke brug for det, men det var i hvert fald det, der var meningen med topmødet, og den vare blev rent faktisk leveret, synes jeg.

Jeg synes også, det var interessant at høre ansøgerlandenes repræsentanter, både her og i mange, mange andre sammenhænge, at de har en ganske anden holdning til Nice-traktaten. De er meget glade, at den kom, for at man netop ikke fra EU's egen side skulle have nogen institutionelle begrundelser for ikke at køre udvidelsesprocessen igennem til tiden.

Endelig omkring Irland vil jeg sige, at vi skal da alle sammen respektere afgørelsen i Irland. Der blev truffet en afgørelse, hvor man sagde nej til Nice-traktaten. Så kan vi håbe, at irerne selv finder en løsning på det spørgsmål, som irerne synes er tilfredsstillende. Gør de ikke det, så træder Nice-traktaten ikke i kraft, og så er man nødt til at finde en anden løsning. Så må regeringscheferne jo mødes og drøfte, hvad man så gør for at fastholde udvidelsesprocessen og udvidelsestempoet, men vi er nødt til at følge traktaten, og vi kan ikke bare sige, at for os er det ligegyldigt, at det blev et nej.

Ordstyrer:

Tak for det, og så er det Bertel Haarder.

Bertel Haarder (MEP):
Ja, i fortsættelse af det - det var Patricia McKenna, der sammenlignede med Danmark, og jeg fortalte, at Danmark altså løste problemet ved at finde en dansk løsning, som gav os lov til at gøre noget, som vi ville uden at genere, uden at hindre de andre lande i at gøre, hvad de ville.

Jeg kan forstå, at en sådan løsning vil Patricia McKenna ikke gå med til. Det synes jeg ikke er konstruktivt. Det synes jeg er uvenligt, men det er jo hendes sag, og den ungarske minister gav forklaringen, da han sagde, at det jo altid er lettere at være imod.

Så vil jeg advare imod at komme med alle disse anklager mod de store lande. Patricia McKenna sagde, at hvis det nu havde været Storbritannien, som havde stemt imod, så havde man sandelig set på det på en anden måde. Nej, det er forkert. Storbritannien fik faktisk en særlig løsning for Storbritannien, når det gælder den sociale dimension. Så det er eksempel på at også et stort land måtte finde sig i at finde en særlig løsning for sig selv.

Derfor vil jeg også lige kammeratligt sige til Lone Dybkjær, at når hun retorisk skarpt spørger forsamlingen: Tør de nye lande sige Tyskland? Så er det jo, som Tyskland er et stort dyr, der står og vil æde os, men det, som Lone og jeg hørere i Parlamentet, er jo en utrolig generøsitet netop fra Tyskland. EU's hele idé er jo, at de små lande har samme ret som store lande, og det fungerer jo sådan. Det fungerer jo i praksis sådan. En dansk miljøkommissær gav Tyskland bøder. Det er sådan, EU fungerer. Det er ret i stedet for magt. Så lad os undgår denne småstatsmistænkeliggørelse af store stater. De er jo ikke dårlige, bare fordi de er store. De kan jo sådan set ikke gøre for, at de er store. Jo, nogle af dem.

Så vil jeg sige til både Keld Albrechtsen og Patricia McKenna, at jeg synes altså, at vi skal anerkende andre landes demokratiske forfatninger og de beslutninger, de træffer i medfør af disse forfatninger. Nogle har folkeafstemning, nogle har det ikke. De kan være lige demokratiske, hvad enten de har det ene eller det andet. I Danmark sætter grundloven altså en grænse for, hvor der er folkeafstemning, og hvor skal der ikke være folkeafstemning, og de vil jeg gerne holde mig.

Med hensyn til kompetencekataloget er problemet ved Helle Thorning-Schmidts meget udmærkede forsvar for disse regler, som hun så godt kan lide, at der er jo ingen grænser. Hvis man argumenterer som Helle Thorning-Schmidt, så er der ingen grænser. Så kan alt begrundes. Der er ikke den gode hensigt, som ikke skal føre til EU-regulering. Sådan argumenterede du, det er ikke første gang, og den diskussion er jo god.

Vi synes altså i Venstre, at et eller sted må der være en grænse for, hvad EU skal bruge kræfterne på, og vi sætter altså grænsen der, hvor protokollatet om nærhedsprincippet sætter grænsen, som er vedtaget. Det synes vi, man skulle tage mere alvorligt, spidse til og sætte ind i traktaten, så Domstolen kan bruge det, som siger, det er de grænseoverskridende problemer. Det er dér, hvor landene gør skade på hinanden ved at have forskellige løsninger. Det er dér, EU skal handle og ikke alle mulige andre steder.

Så er det jo sådan, at selvfølgelig kan man lave et kompetencekatalog. Det kan jeg bevise ved, at vi har jo et allerede i traktaten. Det er bare ulæseligt. Mit første forslag var jo, at vi gjorde det læseligt, det næste er, at vi i den forbindelse måske justerer det, og det tredje er, at vi måske sætter nogle ekstra paragraffer ind, som kan give Domstolen lejlighed til at forkaste nogle regler, hvis de går ud over det, som kan begrundes med hensynet til fællesskabet.

Ordstyrer:
Er du ved at være igennem Haarder?

Bertel Haarder (MEP):
Ja, det synes du jo, jeg skal være, så jeg slutter her.

Ordstyrer:
Det var mere af hensyn til resten. OK, er det i orden? Tak skal du have. Pernille Frahm.

Pernille Frahm (MEP):
Først til Keld Albrechtsen: Jeg er ikke helt så overbevist som du om, at det ville blive et nej, hvis befolkningen skulle stemme om Nice, men jeg er meget enig med dig i, at det var dum, man ikke fik den folkeafstemning. Både fra den ene sides synspunkt og fra den anden sides synspunkt. Det er ikke med til at bygge bro, det er med at gøre det modsatte.

Vi har ratificeret den.

Til Jørn vil jeg sige: Jeg synes, idéen om et EU-forsvar hører til den del, som jeg vil kalde ideologi. Jeg mener, det er en unødvendig overbygning på de nødvendige opgaver, vi har, og der er intet, der tyder på, at det europæiske forsvar ville have opført sig spor anderledes, end NATO gjorde i Kosovo. Så jeg kan ikke forstå den pointe.

Derimod er jeg meget enig med dig i de andre områder, og der mener jeg, at EU har en unik chance for at optræde som den civile sikkerhedspolitiske faktor i Europa og globalt, men så skal man lægge ideologien til side og gå i gang med de konkrete opgaver. Forudsætningen for, at det går godt, er, at projektet overlever; derfor min lange tale om demokrati og dialog. At dæmme op mod markedet og liberalismen er en opgave, som vi er nødt til at løse sammen.

Til Frank Dahlgaard og flere om kompetencekataloget og din model om stat, amt og kommune i Danmark: Jeg synes, at den i virkeligheden blændende illustrerer, hvor svært det er. For det er jo netop ikke en endelige kompetencedeling, vi har i Danmark mellem stat, amt og kommune. Det er en endeløs diskussion, vi har, og en endeløs magtkamp. Jeg skal så sige, at jeg synes ikke, det er en dårlig diskussion. Jeg synes faktisk, det er en god diskussion, og vi burde have den. Men man skal ikke bilde sig ind, at man kan lave – det gør jeg i hvert fald ikke – det endelige kompetencekatalog.

Til den irske folkeafstemning og den lave stemmeprocent: Ja. Den var lav. Og det var 17 procent, eller hvor meget det var, der stemte nej. Men havde de nu stemt ja, så tror jeg ikke, vi havde diskussionen om stemmeprocenten. Og vi har slet ikke diskussionen i de lande, hvor der ikke bliver stemt. Vi spørger ikke os selv, om det er et udtryk for befolkningens interesser i Frankrig, at ingen er blevet spurgt, og at man bare ratificerer traktat efter traktat. Det spørgsmål bliver ikke stillet. Det bliver heller ikke stillet ved parlamentsvalgene, når vi reelt tilsammen – 16 medlemmer af Europa-Parlamentet – repræsenterer omkring halvdelen af de danske vælgere. Der bliver ikke stillet spørgsmålstegn ved, om det er demokrati, og om det er en reel afstemning.

Til sidst til Elisabeth Arnold om fleksibilitet: Jeg mener, at fleksibilitet og forstærket samarbejde er to helt forskellige ting, der intet har med hinanden at gøre. At vi så i Danmark kalder forstærket samarbejde for fleksibilitet, det er bare ét af flere eksempler på, hvordan man kan forvirre begreberne. Jeg går ikke ind for det forstærkede samarbejde. Jeg går ind for fleksibilitet, og jeg mener, at den danske model er et eksempel på, hvordan man kan være med i det, der er det væsentlige, nemlig at dæmme op mod markedet, dæmme op mod liberalismen og alligevel blive uden for de værste ideologiske nykker, som fælles mønt og fælles hær og fælles dit og fælles dat.

Jeg ville have stemt ja, til Nice-traktaten, hvis den var kommet til folkeafstemning. Det er en anden forskel mellem Patricia McKenna og mig, som du måske ikke har lagt mærke til, men sådan er det ikke desto mindre. Jeg ville gøre det på grund af protokollen, erklæringen og præamblen i traktaten, som jo klart giver udtryk for, at nu sætter man ord på, at man vil den udvidelse, og man laver en realistisk model for, hvordan den skal fungere. Det prioriterede jeg højt, og jeg ville ikke risikere, at Frankrig og Tyskland og England ville udnytte et dansk nej til at sige: Vi dropper det. Det er alt for besværligt det her. Derfor ville jeg sige ja til Nice.

Ordstyrer:
Tak for det. Så er det Lone Dybkjær.

Lone Dybkjær (MEP):
For det første er jeg enig med Pernille Frahm og Helle Thorning-Schmidt i, at kompetence er en politisk afgørelse. Jeg er ikke enig i den måde, Venstre definerer det på. Under alle omstændigheder, hvad enten det er politisk eller ej, så er det smadder svært. Vi har altså også forsøgt, og det er temmelig vanskeligt at få nogen klarhed om det.

Punkt 2: Nice var en politisk forudsætning for udvidelsen. Det havde stats- og regeringscheferne vedtaget. Vi kan enige eller ej, men sådan var det, og det har den irske regering dermed også accepteret.

Punkt 3 er om den irske afstemning: Jeg synes, at det er værd at hæfte sig ved, at nej-antallet ikke var vokset siden Amsterdam. Det var ja-antallet, der udeblev, og det var derfor, at der kom et nej i Irland. Det er ja-antallet, der udeblev. Det er den positive opbakning i Irland, der manglede. Ikke at nejerne var vokset, og det giver lidt, synes jeg, en dimension i diskussionen.

Så er jeg enig med Jørn i, at det er opgaverne, det drejer sig om. Det er dét, vi skal koncentrere os om, når vi diskuterer udadtil. Nu er det meget nemt, når man sidder i sådan et forum som det her, at diskutere indadtil, for så bliver det institutionerne. Men det er jo en fælde, vi skal passe på. Vi skal definere, hvad opgaverne er og så prøve at finde ud af, hvad er så bedst til at løse dem.

Men jeg synes, vi er nødt til også at diskutere, hvad er det for en konstruktion, der kan skabe en folkelig opbakning. Det var lidt det, der var mit budskab. Det hjælper ikke, at vi siger én mand, én stemme eller én kvinde, én stemme, det er ligegyldigt. Eller to. Det ville selvfølgelig hjælpe, det indrømmer jeg.

Men det hjælper ikke. Det skaber jo ikke en folkelig opbakning, fordi vi på den måde laver et demokratisk korrekt Europa. Så jeg synes, vi er nødt til at spørge os selv om: Hvad søren er det, der skal til?

Til sidst: Jeg synes, det er at benægte fakta, at man ikke kan se, at de store lande bliver stadig mere dominerende. Det er det, der er sket ved samtlige møder i Det Europæiske Råd, og det synes jeg også, vi ærligt skal diskutere. Det forhindrer ikke, at Kommissionens retssystem fungerer. Det har ikke noget som helst med det at gøre. Men det gør jo også, at jeg er tilhænger af EU og ikke bare af mellemstatsligt samarbejde, for dér er det helt tydeligt, at det kun bliver de store lande.

Her har vi dog en chance for en vis korrektion. Men det ændrer jo ikke ved, at vi i øjeblikket ser en forskydning, og jeg synes også, processen over for ansøgerlandene er ganske barsk. Deri er Bertel Haarder og jeg jo sådan set enige.

Ordstyrer:
Du er igennem, Lone? Tak for det. Det var jo prisværdigt kort. Så er det Mogens Camre.

Mogens Camre (MEP):
Jeg vil indskrænke mig til at svare på det centrale spørgsmål, som Jørn Jespersen stillede. Han pegede på, at de helt centrale problemer i verden var befolkningsvæksten og fattigdomsproblemet, og det er jeg enig i. Det er den eneste reelle sikkerhedspolitiske trussel, der er i verden i dag. Og det er rigtigt, som du sagde, at det er nogle opgaver, som EU ikke tager særlig meget hånd om.

Det kan godt være, vi prøver at udvikle nogle bedre a-kraftværker, som ikke forurener, for så kan vi sælge dem, men det er jo ikke det, der er problemet. Så er det jo, at vi må spørge: Hvad er det egentlig, der hindrer, at vi tager fat på de problemer?

Jeg opfatter de omfattende demonstrationer, som vi har oplevet både i Nice og i Göteborg, som et udtryk for en folkelig utilfredshed med de opgaver, der tages op. Jeg taler ikke om de voldelige demonstrationer, men om det store antal fredelige mennesker, der rent faktisk ønskede at demonstrere, at de syne, at EU bevæger sig et forkert sted hen.

Jeg mener, det er rimeligt, at vi drøfter institutionelle reformer, hvis vi skal bevæge EU til at se på de problemer, der virkelig er centrale. Vi skal have taget forslagsretten, initiativretten, fra Kommissionen. I hvert fald skal Kommissionen ikke have den alene. Vi skal have den over til Ministerrådet. Vi skal have styrket muligheden for, at de EU-politikere – eller om jeg så må sige, de mennesker i EU, der virkelig har fingeren på pulsen, og det er med skam at melde ikke Parlamentet; det er ministrene, det er dem, der er afhængige af deres vælgeres direkte daglige indflydelse derhjemme – styrkes. De skal have mere indflydelse. Så tror jeg, der er en chance for, at vi kan komme i gang med at løse de problemer, som virkelig er de centrale.

Ordstyrer:
Tak for det. Så er det Jens-Peter Bonde.

Jens-Peter Bonde (MEP):
Først et svar til Claus: Om det bare er tyve og fem, der skiller os? Det er et meget veludviklet forslag fra SOS-Demokrati. Enhver kan slå det op på hjemmesiden EUobs.com. Dér er det tilgængeligt. Og de 20 i stedet for de 5 har jo noget opgør i sig. For det første er det et opgør med, at det bare er COSAC, der skal ind og have en rolle.

Der er ingen fra offentligheden, der følger ét eneste møde i COSAC. Det er en log af EU-brødre, som mødes regelmæssigt, og det, som regeringerne nu vil give dem lov til, er at træffe beslutning om, at de kan udsætte en beslutning i to måneder indtil det næste topmøde i EU, hvor det så er statsministrene, der skal beslutte det. Sådan får man altså ikke en effektiv nærhedskontrol..

Når vi så siger 20, er det, fordi vi gerne vil have folk fra fagudvalgene med. Hvis det er sådan, at 15 skatteudvalgsformænd bliver enige om, at her har vi noget beskatning af royalties og renter, som vi ikke kan styre i vores eget skatteudvalg, kunne vi så ikke lave en fælles minimumsregel om det. Hvis de 15 skatteudvalgsformænd er enige om det, så skabes der ikke dermed en hjemmel for, at man så kan lave skatter på alle mulige andre områder.

Det er jo det, der er grundproblemet i dag, og det er så det tredje sted, hvor de 20 vender imod. Det er det med, at det jo er Kommissionen, der har eneretten på fortolkning, og man kan kun få det omstødt ved Domstolen, og det er fuldstændig urealistisk. Den er da mindst lige så føderalistisk indstillet. Derfor er der ikke nogen kontrol med nærhedsprincippet i dag. Det vil vi have vendt om, så det er nedefra og op, det kontrolleres, og ikke oppefra og ned. Det er Kommissionens initiativret til at fastsætte retsgrundlaget, som vi vil have flyttet over til repræsentanter fra de nationale parlamenter.

Så til Frank, som jeg ellers er meget enig med, om, hvad det irske nej betyder for udvidelsen. Da er min oplevelse det stik modsatte, nemlig at det irske nej befordrer udvidelsen til flere lande, end det, der lå i kortene før det irske nej. Før det irske nej var det, der sådan lå i kortene, at en tre-fire af de rigeste, bedst forberedte land, kunne komme ind i løbet af nogle år, men det var ikke åben adgang for de fattigere iblandt dem. Sådan var stemningen.

Nu er der for første gang en stemning i institutionerne for, at der er mange flere lande, der skal med. Om det så lykkes eller ikke lykkes, det er en anden sag, men jeg tror ikke, at det irske nej har hæmmet udvidelsen. Snarere tværtimod.

Nice-traktaten siges så at være en betingelse. Det, som Nice indeholder om udvidelse, er alene er protokol om Kommissionens sammensætning, efter at der er 27 lande i EU. Der er intet andet i Nice-traktaten. Det, der er om udvidelse i Nice, er i en erklæring, som ikke er en del af Nice-traktaten. Og udvidelse med de første lande klares let og korrekt ved at anvende Amsterdam-traktatens udvidelsesprotokol indtil 20 lande, og støder man på nummer 21, har man den fælles holdning vedtaget i en erklæring til at anvende over for resten af landene med stemmetal. Så kan man måske være fri for kommissionsafsnittet i udvidelsesprotokollen, der er en katastrofe, som jeg ikke kan forstå, hvorfor SF er så varm for at få vedtaget.

Ordstyrer:
Tak for det. Så er det Ole Krarup.

Ole Krarup (MEP):
Jeg bliver så ansvarlig for blodsukkerbalancen hos de tilstedeværende her på det fremskredne tidspunkt, så jeg skal gøre det lidt kort.

Det der Nice-halløj: Det er jo helt klart, at udvidelsen lige så godt og måske mere hensigtsmæssigt kunne foregå på grundlag af Amsterdam-traktaten. Nice-traktaten er ikke nødvendig af hensyn til udvidelse, undtagen fordi politikerne har erklæret, at det er sådan. Men det er jo sådan en eller form for magi.

Udvidelsen kunne gennemføres på grundlag af Amsterdam-traktaten med forbehold om protokollen om Kommissionens sammensætning. Måske endnu bedre, som Jens-Peter Bonde sagde. Det, som er essensen i Nice-traktaten, er: Mere magt til de store lande, adgang til forstærket samarbejde, hvilket – og det er igen en beklagelse af det danske sprogs manglende evne til at være seriøst nok, fordi det ligger i politikernes hænder eller munde rettere sagt – er noget helt andet end fleksibilitet. Man har aldrig set en traktat, der åbnede mulighed for, at landene kunne få mindre EU. Kun at man kan få mere EU. Det er essensen i Nice-traktaten.

Vores ven og udenrigsminister, hr. Lykketoft, sagde jo det her med, at det kun er en promille af Europas befolkning, der skal vælte Nice-traktaten, er det retfærdig? Herhjemme fik vi for første gang i Danmarks EU-historie ikke nogen folkeafstemning om en væsentlig traktat. Det var takket være Justitsministeriets velvillige akrobater, som fandt ud af, at det nok ikke var nogen suverænitetsafgivelse i teknisk forstand.

Det er efter min bedømmelse ren svindel. Men det var ikke populært for nogen regering at præsentere danskerne for en folkeafstemning et år, at man havde fået denne her begmand ved euro-afstemningen. Så meget om den irske afstemning. Jeg kan garantere for, at irlænderne har stemt på det samlede EU's vegne. Det er det eneste sted, der har været folkeafstemning, og disse intimideringer fra dansk side er ikke videre pyntelige hverken i den ene eller den anden forstand.

En helt kort og anden bemærkning vedrører en teknisk problematik, som Ove Fich rejste. Jeg har en erindring også om denne her problematik i tilknytning til spørgsmålet om muligheden for et kompetencekatalog. Der findes ikke et område, hvor der ikke er en EU-magt. På de fleste områder er der en fuldstændig ene-kompetence, det vil sige på en række områder er der en hel ene-kompetence og ingen national kompetence, men på de fleste områder er det blandet. Det er teknisk og praktisk umuligt at etablere sådan et kompetencekatalog. Det har kun den mening at berolige vælgerne med dét, som de altid er blevet beroliget med, nemlig at det ikke så slemt, der er grænser for EU. Der er ingen grænser for Den Europæiske Unions kompetence.

Jeg er undtagelsesvis mere enig med Venstre end med Socialdemokratiet med hensyn til det, som er en af sagens reelle hovedpunkter, nemlig adgang til at regulere adgangsmarkedet. Men det er en lang diskussion, som ikke kan konkurrere med den truende kollaps i blodsukkerbalancen. Så tak for ordet.

Ordstyrer:
Ja tak. Ole Krarup påtog sig det med sukkerbalancen. Jeg tror nu, det var saltet i såret, men ok. Vi er nu nået igennem formiddagens program, og jeg vil gerne sige tak til alle vores udenlandske indledere, både i den første runde og i den anden runde, og også vores danske Europaparlamentarikere for spændende oplæg og spændende debat på kryds og tværs.

Vi er nu nået til det punkt, hvor vi skal have frokost. Det er sådan, som det er meddelt, at ud over dem, der er inviteret som gæster til frokost, så er der mulighed for at man kan spise i Snapstinget for egen regning. Så skal det yderligere oplyses, at der i tilknytning til lokalet her vil være kaffe fra kl. 14.30. Og jeg vil anmode om, at man sørger for at være på plads i salen sådan lige lidt i tre, så vi kan starte nøjagtig, når klokken er tre. Så velbekomme!

FROKOSTPAUSE

Ordstyrer:
Vi skulle så være klar til at tage fat på eftermiddagens program i Folketingets Europaudvalgs høring om fremtidens Europa.

Vi har jo haft en spændende formiddag med flotte indlæg fra udenrigsministrene fra Polen og fra Ungarn og fra Europaparlamentsmedlemmer. Og nu er vi nået over til eftermiddagens program, hvor vi vil starte med udenrigsminister Mogens Lykketoft, og om et øjeblik så vil også den tyske udenrigsminister, Joschka Fischer, ankomme til salen her. Han skulle være her inden så forfærdelig længe. Men vi er jo altså bundet lidt af tv-transmissionen og tiderne, der gælder her, så vi har aftalt, at vi går i gang.

Jeg giver ordet til udenrigsminister Mogens Lykketoft. Jeg vil bede dig om at komme herop, Mogens.

Mogens Lykketoft (udenrigsminister):
Ja, tak for det. Og tak for invitationen. Jeg synes, det er et vældig godt initiativ, Europaudvalget har taget, og jeg synes, det er meget flot, at vi har kunne få både Ungarns og Tysklands udenrigsministre og Polens viceudenrigsminister til at sætte tid af til at komme her til os i dag. Det er en meget vigtig del af forsøget på at gøre vores debat om Europa til en egentlig europæisk debat.

En vis selvkritik kunne måske fortælle os, at den på sine strækninger har været en smule provinsiel og af og til har mistet kontakt med, hvad de faktisk snakkede om de andre steder. Derfor er det et vigtigt forsøg, vi gør her i dag, og jeg håber, at vi så også kan få debatten, som jeg også lidt hørte det i formiddag, til at fokusere nok så meget på mål og indhold, hvad vi vil med Europa, hvad det er, vi vil med det europæiske samarbejde. Hvad er det for nogle problemer, borgerne forventer, vi løser, og så lade hele spørgsmålet om de institutionelle reformer komme som en slags følge af den afklaring.

Det kan være lidt svært for mig at sige noget helt nyt i dag, som jeg ikke også berørte i en tale den 23. august, hvor jeg fremlagde en række synspunkter om Europa i verden, satte de foreløbige meldinger, den danske regering har lagt frem om budene på Europas fremtid, ind i en større global ramme.

Jeg skal meget understrege, at de synspunkter, som jeg selvfølgelig i et vist omfang kommer til at resumere her i dag, jo ikke er noget endeligt bud. Det bør det heller ikke være. Vi skal være på forkant med debatten. Vi skal have nogle udgangspunkter, men vi skal selvfølgelig også være indstillet på at lade os påvirke af de debatter, vi selv inviterer til, både dem der foregår herhjemme, og dem der kommer til at foregå i konventsammenhæng og på anden måde i det fælles europæiske.

For mig er det meget vigtigt hele tiden at have globaliseringen som kendsgerning, som baggrund for vores diskussion om Europa med de udfordringer og de nye muligheder, den proces rummer for det enkelte land og for det enkelte mennesker. Og med de farer, den skaber for, at det alene er de barske markedskræfter, der hersker og skaber ulighed, ustabilitet og konflikt.

At se EU-samarbejdet, dets videre udvikling, som et afgørende, helt afgørende bidrag til at skabe noget mere international orden, opbygge en stærkere sammenhæng, stærkere balance mellem markedskræfter og samfundsregulering også internationalt, skabe en international orden, hvor det ikke er noget enkelt and eller nogen enkelt region, der dominerer den globale udvikling.

Hvis vi har nogen ambitioner om det, så er det i hvert fald helt sikkert, at vi ikke kan opfylde dem alene. Den eneste mulighed, vi reelt har, den platform, vi har at stå på, er fællesskabet i Europa. Hvis vi, og det tror jeg er den bedste måde at se det på, skal prøve og generobre noget af den suverænitet, vi – de små nationalstater – rent faktisk for længst har tabt til de globale markedskræfter, så kan vi kun genvinde den ved at pulje den med nogle andre her omkring.

Det er en meget mere rigtig måde at fremstille udfordringen på end den konstante diskussion om, hvorvidt vi kan risikere at tabe suverænitet til Europa.

Men EU's rolle, ansvar, skal selvfølgelig ikke begrænses til Europa. Det er globalt. Det er spørgsmålet om at bidrage til flere internationale aftaler og regler og demokratiske beslutninger. Det betyder også, at vi skal bruge det samarbejde til at påvirke andre centrale, internationale aktører i vores retning. Det gælder ikke mindst i forhold til USA, der på den ene side er vores vigtigste allierede, men som samtidig er en allieret, der i den seneste tid har indtaget en række holdninger, der afviger fra vore. Jeg tænker på klimaspørgsmål, jeg tænker sådan set også på ABM-traktat.

Derfor er der brug for en stærk og en fælles europæisk stemme i forholdet til USA, og det vil der være i tiden foran os. Europa må være den kraft, EU må være den kraft, der går i front for at skabe den stærkest mulige internationale tilslutning til det, vi har benævnt en Global Deal, om handel, om udvikling, om miljø. En global pagt, der kan forpligte os alle sammen til at være med, bidrage, skabe en global udvikling, der er bæredygtig, der har et menneskeligt ansigt.

Det handler om samvirke mellem EU og USA i WTO-sammenhæng for at skabe en platform, som også har noget afgørende i sig for udviklingslandene. Det handler om, hvad det er for en linie, vi skal prøve at få til at sejre på det globale møde i Johannesburg i næste eftersommer som opfølgning på Rio, Rio +10.

EU skal vise et lederskab, også når det drejer sig om sikkerhed, menneskerettigheder og økonomisk samarbejde, og derfor er der brug for nytte i og fordele ved at styrke den fælles europæiske udenrigs- og sikkerhedspolitik.

Det betyder også efter min opfattelse på længere sigt, at vi skal arbejde for – det er ikke nemt, men det er et godt perspektiv – at få en fælles EU-repræsentation i alle internationale fora, alle globale fora, gerne også i FN-sammenhæng i Sikkerhedsrådet, i en lang række andre sammenhænge. Styrkelsen af EU's fælles udenrigspolitik er for mig noget entydigt interessant og vigtigt også for Danmark.

Så er der udvidelsen, som jeg stadigvæk vil betragt som den mest centrale opgave, den største historiske udfordring, vi står over for her ved starten af det 21. århundrede i vores rige Vesteuropa. Man kan ikke overvurdere betydningen for… velkommen, Joschka! (Lang pause).

Jeg vil fortsætte, glad for, at min tyske kollega nåede frem.

Udvidelsen er politisk, sikkerhedsmæssig i ordets bredeste forstand og økonomisk et entydigt plusspil for os. Udvidelsen er også for ansøgerlandene et entydigt plusspil. Derfor er det vigtigt, at vi holder tempoet i udvidelsesprocessen. Det må ikke lykkes for folkelig tvivl at brede sig, sådan at tilslutning til udvidelsen eroderer både i gamle og nye medlemslande. I det perspektiv er Danmarks rolle under formandskabet i andet halvår næste år utrolig centralt.

Jeg tager det ikke som noget, der ligger på den flade hånd, men som den største og vigtigste udfordring, vi som land har haft i overskuelig tid – at det kan lykkes at afslutte forhandlingerne for den første store gruppe af ansøgerlande. Det bliver op til os at hjælpe med med al den kreativitet, vi måtte have, til de kompromisser, til de skræddersyede overgangsordninger, der skal være med til at sikre, at vi kan træffe den politiske beslutning om en stor udvidelse, forhåbentlig en, hvor op til 10 lande kan tilslutte sig som medlemmer inden for de næste tre år.

Det er uden videre klart, at hurtig optagelse af Polen er helt centralt, både symbolsk og realpolitisk, men det er også vigtigt, at mindre ansøgerlande kan optage forud, hvis de er klar på et endnu tidligere tidspunkt. Det vil være en klar markering af, at vi også har viljen til at leve op til de løfter, vi faktisk entydigt og gang på gang har givet ansøgerlandene.

Så er det også værd at sige, at udvidelsens perspektiv jo rækker længere end til de 12 lande, som vi forhandler med nu. Enhver europæisk stat, der kan vedkende sig, leve op til de grundlæggende værdier, kan blive medlem af EU, og det inkluderer forhåbentlig i det lidt længere perspektiv den martrede del af Balkan, det vestlige Balkan.

Det er klart, at det er en meget stor udfordring at skabe et EU, der kan spille den rigtige rolle i forhold til globaliseringen, der kan fastholde udvidelsen og alligevel have et tæt og effektivt samarbejde.

Svaret er ikke en europæisk forbundsstat i amerikansk forstand; heller ikke at rulle EU tilbage til noget mellemstatsligt, hvor ingen reelt er forpligtet. Det skal forblive dette historisk enestående fænomen, det er. Der er gjort mange forsøg på at beskrive det, og som jeg sagde forleden: Den franske statsministers føderation af nationalstater er måske ikke så tosset et begreb.

Men den nuværende balance mellem EU's institutioner er efter min opfattelse grundlæggende rimelig god. Vi har brug for stærke uafhængige institutioner til at varetage alle medlemslandes interesser, og derfor skal vi fastholde og videreudvikle vores fælles institutioner, så de kan fungere effektivt i et udvidet fællesskab.

Det er også klart, at vi kan ikke bare fastholde den samme og i og for sig ikke fuldt tilfredsstillende beslutningskraft, vi nu har i EU, med en udvidelses af medlemskredsen fra 15 til 25-30, uden at vi træffer langt flere beslutninger i fællesskab og ved flertalsafgørelser. Det er den danske regering konstruktiv og åben over for. Vi kan se behovet på en række områder, der gælder miljø, når det gælder om at opbygge minimumsregler på skatteområdet, men vi er i det hele taget meget åbne over for det, der skal til, for at beslutningskraften ikke bliver mindre, men bliver tilstrækkelig til at løse alle de opgaver, der vitterligt ikke er noget medlemsland, der kan løse alene, lige gyldigt hvor mange mandater der er bag den i den enkelte rigsdag.

Mere åbenhed omkring vores arbejde i ministerrådene er selvfølgelig også af meget stor betydning. Det er ikke en udfordring, som vi kan løse ved at oprette nye ekstra ministerråd, f.eks. et råd af europaministre. Derimod mener vi, at det er langt mere relevant, at erkende og præcisere og gøre mere dagligdags den centrale rolle, stats- og regeringscheferne i Det Europæiske Råd har.

Jeg tror også i forhold til at alt den tumult, der har været omkring topmøder, at opgaven på en og samme er at afdramatisere dem og styrke deres funktion som dem, der sætter dagsordenen for udviklingen i det europæiske samarbejde.

Det bliver også nødvendigt at nyvurdere formandskabsfunktionen, når vi får næsten dobbelt så mange medlemslande. Jeg synes, man skal overveje, om formandskabet i fremtiden skal varetages af en gruppe lande i stedet for et nyt land hvert halve år og en ny politistyrke hvert halve år.

Der er brug for at styrke nærhedsprincippet. Nogle siger, at det kan man løse ve at indskrive et katalog i den næste traktat, der klart deler kompetencerne på de enkelte politikområder op mellem EU og nationalstaterne, måske endda findeler det endnu mere, så meget her helt EU, så meget delvis EU, så meget mindre EU og så meget slet ikke EU.

Jeg tror bestemt, at vi kan gøre kompetencefordelingen klarere, også væsentligt klarere. Jeg tror, vi kan justere og tydeliggøre, hvor vi vil bevare og genoprette national kompetence. Jeg tror også, vi kan indrette vore institutioner, så vi bedre kan håndhæve de hensigter, vi her har. 

Det, jeg ikke tror, er, at vi kan skrive en entydig positivliste ind i traktaterne. Det tror jeg ikke man kan, uden at det vil give os både en uønsket stivhed i samarbejdet og et stadigt endnu stærkere behov for at ændre traktater. Derfor tror jeg, at ud over, at man selvfølgelig skal prøve at skrive formålet, afgrænsningen, med EU i klar tekst i en grundtraktat – det skal jeg vende tilbage til – som folk kan forholde sig til på et overordnet plan, så tror jeg, at det, vi skal finde frem til, nok så meget er en politisk som en juridisk mekanisme, når vi skal finde afgrænsningen mellem fællesskab og nærhed, mellem union og nation.

Vi har givet en række bud, jeg skal nævne dem i stikordsform, på, hvad vi synes er kerneområder for europæisk samarbejde. Jeg har været inde på den globale rolle, den fælles udenrigs- og sikkerhedspolitik, hvor Danmark jo desværre har sit forsvarsforbehold. 

Vi har et stort behov for i det udvidede EU at samordne den økonomiske politik. Det bliver mere forskellige størrelser, vi bliver indenfor, i hvert fald i starten, og behovet for en sammenhængende makroøkonoisk politik er stærkt.

Vi får et uændret stærkt behov for fælles regler og ambitioner på miljø og arbejdsmiljø. Vi får behov for yderligere at effektivisere den fælles forbrugerpolitik. Vi må have alle nødvendige magtmidler i EU til at afrunde og til at håndhæve det indre marked, sikre den effektive konkurrence, sikre, at vi kan nedbryde monopoler og karteller.

Statsstøtte må vi afvikle, når den ikke varetager veldefinerede politiske mål inden for f.eks. miljø- og forbrugerbeskyttelse.

EU har brug for stærkere regler til at undgå unfair skattekonkurrence, hvis vi taler om effektiv konkurrence på fair vilkår, undgå effektiv skattekonkurrence, der undergraver velfærdssamfundenes mulighed for at blive finansieret. Og vi kommer til at udvikle en fælles flygtninge- og indvandrerpolitik med effektiv håndhævelse af bekæmpelse af menneskesmugling, illegal indvandring osv. og fælles krav til asylpolitikken og til hjemtagning af afviste asylansøgere.

Også på civilrettens områder er der brug for en regelharmonisering, der kan lette virksomhedernes brug af markedet og familiernes stilling, når de flytter over grænserne. Også her har Danmark jo som bekendt et forbehold, men sandelig også et behov for at hægte sig på og ikke være det eneste land, der ikke er omfattet af en række fornuftige fælles regler.

Vi har brug for at være mere effektive i vores samarbejde om at bekæmpe den grænseoverskridende kriminalitet, ikke mindst økonomisk kriminalitet og miljøkriminalitet. Og vi skal fortsat efter dansk opfattelse have en fælles landbrugs- og fiskeripolitik. Den skal have en helt anden indretning med vægt på markedsorientering, miljø, fødevaresikkerhed og med et subsidieniveau, der både af hensyn til WTO og af hensyn til de opgaver, vi står med med udvidelsen finansielt, skal være meget lavere end nu.

Vi har også brug for en struktur- og regionalpolitik i et udvidet EU orienteret mod de fattigere medlemslande i øst, så vi kan gentage kunststykket fra Sydeuropa, nemlig trække niveauet for de nye medlemmer op imod det, som vi har i det gamle EU.

Så er der selvfølgelig en række områder, hvor vi ønsker samarbejdet som et samarbejde mellem regeringer, ikke af samme forpligtende karakter, men et samarbejde, hvor vi inspirerer hinanden, og her kan vi nævne uddannelses- og beskæftigelsespolitikken. Og vi kan nævne kultur, fritid, sundhed, ældre og børn, børnepasningsordninger som noget, vi vil bevare den nationalitet over, selv bestemme indretningen og finansieringen af, men hvor vi i høj grad kan inspirere hinanden inden for Det Europæiske Fællesskab.

Balancen ligger der, hvor vi stadigvæk kan føre vor egen fordelingspolitik og opretholde og forbedre dén sociale standard, vi nu mener er den rigtige.

Det vil fremgå klart, at det, jeg har sagt her, i virkeligheden ikke lægger op til en vældig stor ændring i den juridiske fordeling af kompetencer mellem union og nation. Men samtidig er det forhåbentlig et input fra dansk side, der er tilstrækkelig klart til en prioriteringsdebat om, hvad det er, der skal uddybes og udvikles og på hvilken måde i det europæiske samarbejde.

Et vigtigt spørgsmål, der jo altid rejses i de europæiske debatter, er, hvordan man kan få samarbejdet til at fungere både mere effektivt og demokratisk, og hvordan man kan få et større folkeligt engagement. Vi har talt om det mange gange. Vi er ikke kommet særlig langt med at løse opgaven.

Jeg tror, vi må være realistiske og erkende, at der eksisterer ikke nogen fælles europæisk offentlighed, selv om vi prøver at bidrage til at skabe en med et møde som det her. Det gør der ikke i dette øjeblik, og det gør der måske heller ikke i en overskuelig fremtid. Følelserne og tilknytningen vil fortsat først og fremmest være til nationen, og det vil sige, at der eksisterer en langt stærkere demokratisk legitimitet hos de nationale parlamenter end hos Europa-Parlamentet, på godt og ondt, med rette eller urette.

Derfor tror vi, at den førstkommende traktatændring skal have sit fokus på, hvordan man kan finde en stærkere deltagelse fra de nationale parlamenters side i udviklingen i EU både hver for sig og tilsammen. Så kan de hver for sig inden for rammerne af deres forfatning kontrollere regeringens optræden i EU-politikken, hvor vi jo har nogle meget solide traditioner i dette land. Det er en meget vigtig funktion. Men for at udføre den rigtigt, så skal nationale parlamenter typisk have endnu bedre arbejdsbetingelser, end de har i dag i forhold til det europæiske stof.

Det er også klart, at både Kommission og Ministerråd må tilrettelægge hele deres arbejde med størst mulig åbenhed, for at den folkelige medleven har en chance.

Så er det, vi mener, at de nationale parlamenter også kollektivt må spille en rolle. Vi har studeret de tanker, Blair og Havel har fremført om et traktatfæstet andetkammer af nationale parlamentarikere til at garantere en stærkere folkelig kontrol og respekt for nærhedsprincippet.

Om vi skal det et andetkammer eller et førstekammer eller overhovedet et kammer, det er jeg stærkt i tvivl om, men jeg mener, at der er behov for at udvikle det eksisterende samarbejde mellem de nationale parlamenters europaudvalg i COSAC til et nationernes råd med lige mange fra hvert land. Det er ikke en forsamling, vi ville forestille os skulle tage selvstændige initiativer i EU's lovgivningsproces, men en forsamling, der har en beføjelse til i den ene eller anden form at påse, at nærhedsprincippet nu også respekteres.

Nationernes råd skal således ikke ses som nogen ideal løsning, for en sådan findes ikke, men som et bedre svar end kun at fokusere på juraen i et kompetencekatalog, man alligevel efter min opfattelse ikke kan skrive udtømmende, men supplerende til det vi kan skrive i traktaterne og bidrage til, at arbejdsdelingen mellem EU og nationalstaterne kommer til at stå klarere.

Det er vigtigt, at vi fortsætter bestræbelserne på at forenkle EU's regler, procedurer og traktatgrundlag, hvis vi skal have en reel chance for at forklare vores befolkninger, hvad det er ,der foregår.

Men lad os nu ikke gøre os illusioner om, at forenkling er nemt. Det bliver en uhyre kompliceret sag at forenkle traktaterne. Det bliver noget, der vil rejse en utrolig række spørgsmål om, hvorvidt forenklingen af teksten nu også tilsiger reelle ændringer i retstilstanden.

Lad os se, hvor langt vi kan komme, men lad os håbe, at vi i hvert fald kan gennemføre en opdeling, så de grundlæggende formål og bestemmelser står klart i én overordnet del af traktaten og de mere tekniske bestemmelser et andet sted.

Det overordnede må være den enklere folkelige sammenfatning af, hvorfor vi samarbejder i en grundtraktat, som også indeholder charteret for de grundlæggende rettigheder, og som indeholder beskrivelsen af samarbejdet, som vi skal have for at kunne løse det, ingen af os hver for sig har nogen mulighed for at løse fornuftigt. Beskrivelsen fortæller også hovedretningslinierne for arbejdsdelingen mellem de nationale parlamenter og det europæiske samarbejde og beskriver balancen mellem institutionerne, som i øvrigt fastholdes nogenlunde, som vi kender dem, og som det tilsigtes i de nuværende traktater.

Jeg har beskrevet i hovedtrækkene, hvad jeg synes skal være tilgangen til den debat, der er skudt i gang om Europas fremtid. Først må vi tage fat på, hvad vi ønsker, hvilke udfordringer og problemer vi synes, der er behov for at løse, og så må vi finde ud af, hvordan de institutionelle set up skal være.

Jeg tror, at det skal være mere forpligtende, som jeg har sagt. Jeg tror, der skal være flere fællesskabsbeslutninger. Og jeg tror, at det er i de små landes dybe interesse, at der er stærkere fællesskab, flere fælles spilleregler, for ellers vil de store jo blive overmandet af tilbøjeligheden til at gribe telefonen og løse det hen over hovedet på os, og det forstår man jo sådan set godt. Derfor har vi endnu mere end de behovet for at styrke reglerne i det europæiske samarbejdet. 

Det bliver en interessant rejse, vi begiver os ud på. Vi har en enestående chance og forpligtelse til at etablere et samarbejde i Europa, der gør det muligt for Europa, et helt Europa, at optræde samlet, stærkt og progressivt på den internationale scene og bidrage til en bedre verden. Der er ikke en alternativ organisation i Europa, vi kan melde os ind i, til at løse det formål. EU er der, EU er det eneste, der er der, EU har tjent os godt, men vi kan gøre EU ikke bare endnu bredere i medlemskreds, men endnu stærkere end i dag.

Den mulighed får vi kun – vi, som jeg ser ud over forsamlingen her i dag, er det stort set det politiske establishment, medieestablishment, ekspertestablishment, det er jo stort set os, der er her – hvis vi kan bidrage afgørende til en større folkelig forståelse og deltagelse i det, der foregår, ved at gøre EU mere åbent, mere effektivt og i borgernes øjne mere relevant.

Høringen i dag er et vigtigt bidrag til den proces, håber jeg. Jeg ser frem til debatten, og jeg ser især meget frem til at høre, hvad min gode ven og kollega, Joschka Fisher, vil sige. Tak for ordet.

Ordstyrer:
Tak til udenrigsministeren. Så har vi fornøjelsen at kunne byde velkommen til Tysklands udenrigsminister, Joschka Fischer.

Jeg vil gerne på vegne af det Folketings Europaudvalg sige dig tusind tak, fordi du har fundet tid til at tage til København og bidrage aktivt til en debat i Danmark om fremtidens Europa, hvor målet ikke bare er, at vi skal have en dansk debat, men at vi også skal have en debat, hvor vi diskuterer det samme overalt i Europa. Hjertelig velkommen, og talerstolen er din.

Joschka Fischer (Tysklands udenrigsminister):
Mange tak. Det er måske bedre for debatten, hvis vi tager en direkte drøftelse. Mange tak for invitationen.

Jeg mener, det er en meget vigtigt debat, og lad mig begynde med et kinesisk ordsprog. Kina har en meget gammel og meget sofistikeret kultur, så hvis man ikke kan lide en person, er man stadig høflig mod personen, og ønsker ham en spændende tid. Så med den kinesiske betydning af ordene, håber jeg, vi får en spændende tid i EU mellem 2003 og 2006. Hvorfor? Fordi vi har historiske udfordringer foran os.

For det første er der udvidelsen. Efter afslutningen på den kolde krig, er det delte Europa nu ved et finde sammen igen. Det lyder godt, men det er en meget stor historisk udfordirng, fordi vi over de sidste 50 år har haft vidt forskellige udviklinger i Øst- og Vesteuropa – økonomierne og samfundene. Realiteten af EU – fastsatte tal og fakta. Det er ikke let at bringe disse økonomier og samfund sammen igen. I Vesteuropa var vi længe om at udvikle disse fælles strukturer og fælles virkeligheder. Men det er en historisk opgave, fordi der kun er ét politisk system for Europa, ikke to. Et politisk princip, ikke to. Kun én slags sikkerhed, ikke to.

Vi har oplevet det i Balkan. Når jeg taler med lederne i f.eks. Skopje, tænker mange af dem nøjagtig som vore forfædre gjorde. Ikke på den ikke-demokratiske måde – jeg mener den demokratiske måde i tidligere årtier, bør det blev en realitet i vores politisk liv af samle Europa.

I Balkan blev det helt tydeligt, hvad det vil betyde, hvis vi fortsat har en delt Europa. Jeg mener også, det vil påvirke Vesteuropa, EU, meget negativt, hvis vi skulle holde øst- og Centraleuropæiske stater uden for EU. Det ville blive et ustabilt område, et område med mulige konflikter, som ville have en meget negativ påvirkning på den fremtidige udvikling af Europa.

Så det, vi taler om, er et EU med 25 eller 27 medlemmer. Så hvis alle er enige om, at udvidelse er den næste udfordring, bør vi have den på plads inden for de næste fem år. Og vi skal tænke på konsekvenserne. Uanset om man kan lide det eller ej – det ikke et spørgsmål om ideologi for mig – vil det have meget alvorlige konsekvenser. Det er meget svært – det nuværende EU er en slags løs sammenslutning af nationale stater. Der er integrationselementer, elementer af mellemstatsligt samarbejde, mellemstatlighed – en blanding af disse elementer.

Selv i dag er det meget kompliceret at forstå, hvad der foregår i Bruxelles. Der er mangel på gennemsigtighed og demokrati.

Men det store spørgsmål er: Er dette resultatet af en super-bureaukratisk sammensværgelse i Bruxelles? Eller er det ikke et resultat, denne mangel på demokrat, mangel på integration og demokratiske institutioner i Europa. Hvis det er rigtigt, at det er mangel på demokrati skabt af de allerede eksisterende strukturer, så har vi to mulige svar. Hvis vi ikke vil ændre det, kan vi sige: OK. Det var en fejltagelse – lad os glemme alt om en genforenet Europa. Det tror jeg, vil bringe alle fortidens problemer tilbage.

Eller man kan sige: OK. Vi ønsker at skabe et europæisk demokrati. Et virkeligt, arbejdende europæisk demokrati, og jeg går stærkt ind for dette. For jeg er enig med meget af den kritik, jeg har hørt i Danmark, og jeg møder den samme kritik i Tyskland og andre medlemsstater, fordi det selvfølgelig er ret kompliceret, selv for en ekspert, en udenrigsminister, at forklare, hvad der foregår i Bruxelles. Det er meget svært at forklare, f.eks. problemerne i Spanien med fiskepolitikken, deres arbejdsmarked, til parlamentet og offentligheden i Danmark eller i Tyskland. Og selvfølelig også den anden vej. Det er lige så svært at forklare den spanske regering om lignende problemer I Danmark.

Så jeg mener, vi skal se fremad og specielt på konsekvenserne af udvidelsen. Og nu vil jeg tillade mig, hr. Ordstyrer, ikke at være diplomatisk – jeg har forstået på invitationen, at dette skal være en kontroversiel og åben debat, så vi til slut kan nå et godt og demokratisk kompromis.

Hvis I er enige i, at vi skal have et EU bestående af 27 medlemmer, eller måske 30, så forstår jeg ikke, hvorfor I er så betænkelige over konsekvenserne. For et EU i dets nuværende struktur med 25 eller 27 medlemmer, uden en væsentlig reform af institutionerne, vil betyde hvad? Mindre demokrati i Europa. For i de eksisterende strukturer er det meget svært at forklare 15 landes kompromiser. Prøv så at forklare 27 landes kompromiser!

Jeg går stærkt ind for det, du siger om effektivitet, Mogens (Lykketoft). Men sig mig lige, hvordan du vil organisere mere effektivitet med 27 kommissærer, når vi allerede mangler effektivitet med 15? Det er meget svært, og det ved du af praktisk erfaring ligesom jeg selv.

Disse er de rigtige spørgsmål. Og der er far for “spændende tider” i den kinesiske betydning. For i øjeblikket, når vi vil have en udvidet union men ikke væsentlige reformer af integration, så vil vi have mangel på demokrati og gennemsigtighed, fordi vi øger de nuværende problemer. Og uden de eksisterende institutioner og strukturer vil de blive meget sværere at løse disse problemer, som jeg mener, vi har.

Hvad vil det endvidere betyde for Danmark, Tyskland og alle de andre nuværende medlemsstater, når institutionerne og beslutningsprocesserne bliver meget mere komplicerede? I må ikke misforstå mig. Jeg går stærkt ind for udvidelsen. Det er en historisk opgave. Men vi er nødt til at overveje konsekvenserne og handle i tide og rigtigt. Det er mit budskab.

Jeg går stærkt ind for udvidelsen. Jeg ser ikke andre historiske alternativer. Det ville være en historisk ulykke, hvis vi f.eks. nægtede Polen, de baltiske lande eller andre adgang. Men konsekvenserne: Jeg mener, at vi uden en væsentlige reform vil få en udhuling af EU, og denne udhuling vil have meget store negative konsekvenser for alle EU's medlemmer. På økonomien; vores velfærdssystem afhænger af økonomien. Og samme besked gælder alle medlemsstater.

For det andet er der pengene. I 2006, i det udvidede EU, skal vi have forhandlinger, et europæisk topmøde, omkring de næste finansielle perspektiver. Så med tanke på gennemsigtighed og effektivitet ved jeg ikke, hvordan vi skal nå et kompromis. Jeg har oplevet to nætter i Berlin, hvor vi lavede Berlins kompromis – “Dagsorden 2000”.

Men med 25, med de eksisterende strukturer og med de problemer, der er mellem nord og syd i EU – her kan blot nævnes det spanske problem, vi havde under det svenske formandskab – så ved jeg ikke, hvordan vi uden væsentlig fremgang og institutionel reform kan nå frem til et kompromis, som offentligheden vil acceptere. Og jeg mener ikke kun Tyskland. Jeg mener, at alle bidragydere vil have store problemer med at finde et kompromis, hvis der ikke er en væsentlig reform.

Værre endnu så har vi problemet med reformering af landbrugssystemet. Det er endnu en “spændende” opgave i den kinesiske betydning. Det er noget af det, vi skal gøre i 2006, så vi har virkelig en bunke problemer.

Jeg mener, at alternativerne er meget tydelige. Disse problemer er ikke resultatet af en sammensværgelse af bureaukrater, eurokrater eller integrations-tilhængere, der arbejder dag og nat mod den nationale stat. Det er resultatet af historiens pres og historisk udvikling. Og hvis det ikke lykkes for os at lave en væsentlig reform – og dermed mener jeg, at vi ikke er i stand til at opnå et godt kompromis i 2004 og 2006 til en udvidet union, så vi kan fortsætte og få folket med os i udviklingen mod at få gennemsigtighed, effektivitet og mere demokratiske strukturer. Mere demokrati.

I 2004 taler vi faktisk om at nedsætte et arbejdende europæisk demokrati. Vi taler ikke om superstat-strukturer. Jeg vil ikke altid gå imod dem, men jeg mener ikke, de vil fungere i Europa. Europa er forskelligheden af vore folk, af vore kulturer, af vore historier og af vore sprog. Den nationale stat er en realitet, og det vil den fortsat være.

Spørgsmålet er, om der er behov for at slå suveræniteten sammen. Hvis behovet ikke er der, så glem det.

Men hvis behovet er der, så lad os organisere det på en demokratisk måde, og derfor stor som lille på lige vilkår.

Mogens nævnte telefonsamtalerne. Det er en realitet. Et mellemstatsligt Europa vil betyde at regere via telefon.

Se på realiteten. Det er svært for mig at forklare magtdelingen mellem stor og lille i Tyskland. Hvis man f.eks. sammenligner Luxemburg med Tyskland og prøver at finde ud af, hvor meget magt, man har som tysk vælger pr. indbygger i forhold til en vælger i Luxemburg, så er tyskerne, på demokratisk vis, meget dårligt stillet i det nuværende EU. Luxemburg er pr. indbygger meget mere magtfuld, og det er selvfølgelig et af de grundlæggende kompromiser i EU; den mindre medlemsstats rolle.

Jeg mener, det er et af de store historiske kompromiser, og hvis man ser på USA, vil man der også se, at det store kompromis også var mellem de mindre staters og de større staters interesser. Og under den sidste nat i Nice, blev det selvfølgelig et spørgsmål mellem stor og lille.

Så det skal vi diskutere. Efter min erfaring er de mindre landes interesser meget stærkere i de integrerede strukturer end i de mellemstatslige strukturer. Mellemstatslige strukturer betyder, at de større stater har mere indflydelse.

Nu spørger I måske: Hvorfor er den tyske udenrigsminister, som repræsenterer 80 millioner tyskere – den største medlemsstat – så høflig at sige til en mindre medlemsstat: Vi er kun venlige folk. Vi har ingen anden interesse. Men det er meget enkelt – det er baseret på vor historie.

Hvis man ser på det 20. århundrede og på den tyske historie, så er den tragisk. Den første halvdel var ren katastrofe for os – især for os – men også for vore naboer. Den anden halvdel var en succeshistorie, og et af de største elementer i denne succeshistorier er integrationen af Tyskland og integrationen af vore interesser – for selvfølgelig har vi interesser – men vi prøver at definere vore interesser via Europa. Ikke på grundlag af vore nationale politikker. Og det er blev en succeshistorie.

Det begyndte med Adenauer. Vesttyskland blev integreret i Vesteuropæiske strukturer og i EU. Og de franske/tyske relationer var meget vigtige, men de var de kompromiser også, som vi opnåede mellem større stater og mindre stater.

Jeg mener, det er meget vigtigt at forstå vore intentioner. For i det øjeblik denne proces bliver blokeret – og hermed mener jeg at skabe et europæisk demokrati baseret på de nuværende medlemsstaters rolle – vil Tyskland være tilbage i midten af Europa med alle fortidens problemer.

Derfor går vi ikke ind for mellemstatslighed, da dette vil medføre en stærkere rolle for Tyskland og Berlin. Men vi går ind for en stærkere rolle for de europæiske institutioner, for en demokratisk kontrol af de europæiske institutioner. Så det er vores intention. Det er derfor, vi går så meget ind for den europæiske integrationsproces.

Nu, hvor vi nærmer os 2004, vil spørgsmålet være, om vi får en væsentlig reform, eller om vi skaber en avantgarde. Dette vil være konsekvensen af en kæmpe krise. Jeg går stærkt ind for at undgå avantgardisme, fordi jeg mener, det vil være meget bedre at handle sammen. I øjeblikket ved jeg ikke, om det vil lykkes.

Men det er helt tydeligt, at når man tænker på nøglespillerne i processen, som vil føre os til 2004, så er de fire søjler: Europa-kommissionen, Europa-Rådet, Europa-Parlamentet og de nationale regeringer.

Igen siger jeg, ud fra mine erfaringer specielt i Nice – Nice var så kompliceret, fordi vi ikke kunne blive enig om et princip – at hvis man ikke bliver enig om et princip, er det meget, meget svært at samle alle disse forskellige interesser.

Hvis man er enig om et princip, falder tingene på plads af sig selv til sidst.

Jeg går stærkt ind for aftalte principper, og derfor bør vi se på realiteterne i dag. Vi har to principper, der begge er i EU: Princippet om integration og princippet om de nationale staters egen suverænitet. Jeg mener også, at disse principper vil eksistere i et mere integreret, mere demokratisk EU parallelt med hinanden. Eller for at sige det tydeligere, tænker jeg på små og store sammen i ét system som en fremtidig europæisk realitet eller konstitution.

Så vi bør tænke på den nationale stats rolle i et mere integreret EU. Og derfor mener jeg, at de nationale regeringer og parlamenter skal spille deres rolle. Jeg synes, Blairs forslag, og hvad du netop nævnte, er meget sympatisk, men det vil kun reducere de nationale regeringers rolle negativt. Jeg går mere ind for en stærkere rolle til de nationale parlamenter som del af det lovgivende organ i et mere integreret EU. For det nationale niveau vil eksistere, ikke på den amerikanske måde som en føderal stat – jeg tror ikke, at Europa nogensinde vil få en føderal stat, som vi tidligere havde det i Tyskland eller som i USA. Hvorfor?

Fordi vi har de nationale stater – vi har forskellige sprog, historier osv.

Specielt mellem naboer. Dette er en realitet, og den ønsker jeg ikke at røre ved – man kan ikke skabe Europa mod denne realitet, hvilket har været et faktum i årtier.

Fra mit synspunkt bør vi tænke på tre principper og give de nationale parlamenter en stærkere rolle, og derfor går jeg stærkt ind for et andet kammer i det nationale parlament. Jeg vil have de nationale regeringer og Kommissionen.

De nationale parlamenter og et stærkt direkte valgt Europa-Parlamentet fordi det ene repræsenterer integrationsprincippet, og det andet repræsenterer princippet om national suverænitet. Vi skal samle disse to principper.

Nu taler jeg som en typisk tysker – mest om principper, men igen uden at definere principperne. Jeg tror, det vil være så godt som umuligt at bygge bro over forskellene, som vi i sidste ende er nødt til at bygge bro over, hvis vi vil lykkes.

Mogens nævnte også det fælles europæiske forsvar og sikkerhedspolitikken, og her har vi selvfølgelig meget stor fremgang. Det er et andet vigtigt element, fordi Europa, så længe vi er det, ikke spiller nogen rolle. Vi kan ikke spille nogen rolle i aktiv fredspolitik i f.eks. Mellemøsten.

Men tag f.eks. konferencen i Durban. Vi var samlet, vi stod samme sted. Vi stod fast, vi gik ikke, og til sidst tror jeg, det var presset fra Europa, og takket være det belgiske formandskab – og de øvrige – at vi kunne gøre det, og resultatet er ikke så dårligt.

Balkan er endnu et eksempel.

Som repræsentant for den største medlemsstat kan jeg sige, at vi ikke vil spille en større rolle globaliserings tidsalder uden at være enig om principperne.

Lad mig give et andet eksempel. En national politik om f.eks. klimabeskyttelse er meget vigtig, men den skal gennemføres på nationalt niveau. Det afhænger af de danske, svenske, tyske og franske lovgivere og administrationerne, både om disse love kommer til at eksisterer og bliver gennemført. Det vil jeg under ingen omstændigheder ændre. Men at Europa havde en samlet position, da amerikanerne gik fra Kyoto-protokollen, mener jeg var meget tydeligt. Hvis Tyskland eller Frankrig også var gået, havde vi delt EU. Og så ved vi alle, hvad resultatet var blevet.

Ud fra denne erfaring tror jeg, vi kan se, hvor vigtig en fælles europæisk position faktisk er. Er det så et indgreb i national suverænitet, når vi prøver at samle vore positioner i disse meget vigtige internationale spørgsmål? F.eks. i Mellemøsten, som er en regional nabo.

Og her amerikanerne strategiske interesser, livsnødvendige interesser. De har meget tætte og politiske relationer til Israel, men når det bliver alvorligt, er USA langt væk. Europa ligger lige ved siden af. Vi ville få problemerne med det samme, og vi ville se dem selv. Så vi kan ikke lukke dem ude og sige “gør hvad I vil”.

Og Balkan er endnu tættere på Europa. Så vi kan heller ikke lukke Balkan ude, selv hvis amerikanerne gør det – det håber jeg ikke, de gør – så er det en del af Europa. Vi er nødt til at løse disse problemer.

Også spørgsmålet om globalisering. Kun et meget aktivt EU vil kunne håndtere problemerne med globalisering. Kun vægten af en samlet position i WTO vil give os magt i handelsspørgsmål. Hvis. f.eks. kun den tyske myndighed for konkurrencekontrol siger, han ikke kan lide det, vil det ikke være af interesse på den anden side af Atlanten. I det øjeblik en kommissær i Bruxelles siger, vi ikke er enige, repræsenterer han et marked på mere end 300 millioner europæere, og den anden side reagerer prompte.

Velfærdssystemets fremtid. Jeg tror, der er en stor fejltagelse. Vi ønsker ikke et homogent velfærdssystem. Jeg ville være stærkt imod, at vi f.eks. fik det tyske velfærdssystem i Tyskland. Hvorfor? Jeg går stærkt ind for Jeres velfærdssystem, det er udmærket, men jeg tror ikke, at vores befolkning vil være enig i, at det skal være skattefinansieret, fordi vi har en anden tradition.

Størstedelen af den tyske befolkning er på præcis samme vej, som størstedelen af den danske befolkning. Det ser vi som en af de største ting, Europa har opnået, vores demokratiske tradition, at de største risici i livet som f.eks. arbejdsløshed, sygdom, alderdom, uddannelse eller fattigdom er samfundets ansvar. Det er ikke privatiseret.

Derfor er alle i Europa enige om velfærdssystemet, men vi har forskellige realiteter, og det er ingens hensigt at ændre disse forskellige realiteter, fordi de afhænger af den nationale suverænitet, og det handler også om tradition. Det handler ikke kun om planlægning af bureaukrater.

Vores velfærdssystem betyder mere end Asiens eller USA's velfærdssystemer. Jeg tror, at i fremtidens verden, med næsten otte milliarder mennesker og mange modsætninger og forskelle mellem fattig og rig, kan det globale miljøproblem også blive et socialt problem fra vores synspunkt. Problemer med fred og handelsspørgsmål, som er meget vigtige for udviklingslande.

Toldbarriererne påvirker lande, som er afhængige af de mere udviklede markeder, meget. F.eks. denne banan-problematik – det var meget følsom for Ecuador, som er totalt afhængig af bananer og af, om de har adgang til et marked i den højere udviklede verden er et vigtigt spørgsmål for en fattig i Ecuador.

Og sukker er en anden vigtig problematik, som vi må forholde os til i EU. For sukkereksporterende lande er det selvfølgelig et af de vigtigste spørgsmål om social virkelighed i disse lande. Alle disse problemstillinger kan kun håndteres på EU-niveau, så vi må samle vore interesser og lave en fælles politik.

Jeg mener, der er brug for et europæisk demokrati. Jeg kan, for at sige det mildt, ikke se, hvordan et EU med 27 medlemmer kan fungere som en løs føderation af nationale stater. Når vi har 27 medlemmer – og det håber jeg, vi meget snart vil – skal vi tage skridtet mod europæisk demokrati. Det vil sige en reel reform af institutionerne, den parlamentariske kontrol og gennemsigtighed, så vores folk forstår, hvad der foregår. Dette skal debateres i parlamentet – det folk skal vide.

Ansvaret ligger hjemme og i Strasbourg eller Bruxelles. Jeg tror, at dette vil være alternativet til en dyb krise. Dette er den anden bedste løsning, men det bedste løsning er – ved udgangen af denne debat – at fin et godt kompromis i Europas interesse.

Mange tak.

Ordstyrer:
Mange tak for et meget åbent indlæg. Det var det, der var meningen med det hele.

Det var formålet med at invitere Dem, at De skulle tale frit og ikke prøve at skjule Deres intentioner. Men lad os få spørgsmålene på bordet.

Så mange tak for det. Og vi går nu over til debat i salen. der er en række der har meldt sig. Den første, der har bedt om ordet, er Jørn Jespersen, som er folketingsmedlem for Socialistisk Folkeparti. Ordet er dit, Jørn.

Jørn Jespersen (SF):
Mit parti er også observatør i Europas Grønne Føderation, bare lige for at nævne det. Der er jo forskelle, som de fleste her i forsamlingen ved, mellem dem og jer. Men jeg tilhører jo altså en pro-europæisk del af partiet, så jeg er fuldstændig enig i, hvad De sagde, og jeg var meget glad for, at De netop understregede behovet for, at Europa skal spille en meget vigtig rolle på den globale verdensscene. Derfor kunne jeg godt tænke mig at høre, hvordan ser De denne rolle, for så vidt angår det næste ministerrådsmøde i november måned i WTO og så verdenstopmødet i september næste år, i Johannesburg.

Jeg mener, det er utrolig vigtigt at finde ud af, hvad Europa vil foreslå at gøre, og hvordan vi klarer at indgå alliancer med andre dele af verden i Johannesburg i september i forbindelse med bidragspolitik, handel og den slags ting. Det kunne jeg godt tænke mig at De kom lidt ind på.

Ordstyrer:

Har De lyst til at svare med det samme?

Joschka Fischer:
Ja, det er gode spørgsmål, og jeg vil gerne besvare dem kort. Det er jo faktisk en helt anden debat og en helt anden tale, det er meget interessant, men også utrolig kompliceret som spørgsmål.

Altså WTO bliver ikke nemt. Det bliver ikke nemt at finde en fælles position mellem de mere frihandelsmæssige lande i EU, herunder Danmark og andre mindre lande, og nogle af de store lande, eksklusive Tyskland. Jeg vil altså ikke sætte navne på her, men det bliver ikke nemt. Det bliver ikke nemt, fordi der er forskellige traditioner.

Men hvad frihandel angår, mener jeg, at frihandel eller globalisering er en stor udfordring, en stor chance. Hvis man fremmer, at implementeringen af markedsøkonomi også skal være en implementering af det demokratiske rammenetværk og det sociale netværk, så mener jeg, at det ville være vanvittigt, at man ikke så disse sammenhænge, fordi vi her kan drage lære af Mexico-krisen og siden krisen i Asien, at man ikke kan have en moderne markedsøkonomi uden et åbent samfund, og et åbent samfund er jo baseret på garanterede rettigheder, frihed, uafhængige medier. Man kan ikke have uigennemskuelighed i banksektoren eller sådan noget i den stil og så på den anden side have gennemskuelighed på de andre områder.

Et moderne samfund betyder altså demokratisering, at det skal være et åbent samfund. Og et åbent samfund, det er demokrati, det er de forskellige retsregler, det er uafhængige medier, og det betyder også, at fagforbundene skal kunne organisere sig, altså sociale rettigheder. Det synes jeg er utrolig vigtigt, at man forstår.

Så med hensyn til WTO mener jeg, at vi også skal have disse elementer med ind i debatten. Men vi er nødt til at stå sammen her, og det bliver - ja, skal vi sige det på denne her måde - ikke særlig nemt. Johannesburg – endnu en vigtig konference – er jo opfølgningen på Rio og spørgsmålet om udvikling og bæredygtighed. Men jeg mener, at det virkelig skal forberedes ekstremt godt. Det skal være ekstremt velforberedt, således at vi ikke står i samme kedelige situation, som vi gjorde i Durban. Det var virkelig trist at se, hvad der skete sidst, især i forbindelse med Israel. Det kan man jo kun blive bedrøvet over.

Men jeg mener, at Europa skal være veludrustet. Det er et institutionelt spørgsmål, om vi måske – som Klaus Töffe har foreslået – kunne bringe disse to ting, disse to elementer, altså det miljømæssige og det udviklingsmæssige, sammen og på FN-niveau, forme et stærkt agentur for miljø og bæredygtighed. Jeg tror ikke, det ville være nogen helt tosset idé. Jeg mener, at Europa også skal stille forslag og forpligtelser over for den tredje verden, de nye lande. Det mener jeg også er en utrolig stor udfordring. Og jeg er faktisk optimistisk. Under det svenske formandskab efter præsident Bush’ beslutning, da Jacques Chirac, Frankrigs konservative præsident, holdt en fabelagtig tale. Jeg sagde, da mødet var ovre: Jamen Jacques dog! Jeg tror virkelig, at du har haft stående ovationer syv gange på et grønt møde, og det havde jeg aldrig drømt om.

Så der er altså gode, gyldige grunde til at gå videre med dette.

Ordstyrer:

Jeg kunne ikke være mere enig.

Mogens Lykketoft:
Men Johannesburg er jo et spørgsmål om at bringe både en god dagsorden på benene for WTO samt en bæredygtig udvikling. Spørgsmålet går ikke bare på miljø. Det er jo også et spørgsmål om en bæredygtig udvikling og om, hvordan vi ved fælleseuropæisk indsats kan bidrage på et acceptabelt højt niveau også i udviklingsbistand.

Ordstyrer:
Tak for det. Så er det Jens-Peter Bonde fra JuniBevægelsen i Europa-Parlamentet.

Jens-Peter Bonde (MEP):
Måske kunne I bede jeres embedsmænd om at være mindre tøvende, næste gang man diskuterer forordninger. For sidste gang var det Spanien, Frankrig og Tyskland, der var de mest tøvende og mest vanskelige i forhandlingerne om de forskellige forordninger vedrørende gennemskuelighed.

Så er der jo spørgsmålet om kompetencekataloget. Hvad er de tyske konkrete ideer på dette her område? Har regeringen en officiel mening om det, eller er det mere en mening fra de deltagende stater i Tyskland?

Og et tredje spørgsmål: Skal næste traktat til folkeafstemning i Tyskland?

Ordstyrer:
Joschka, jeg håber, det er i orden med dig, at vi får endnu et spørgsmål, da der er så mange på listen, så vi tager to ad gangen. Drude Dahlerup.

Drude Dahlerup:
Joschka Fischer, måske hvisker udenrigsministeren til Dem, at jeg er en af de store EU-skeptikere i de nordiske lande, og det er netop min pointe. Jeg vil gerne sige tak for en meget interessant tale. Men hvad er Deres planer, hvis de nordiske lande ikke springer med på vognen?

Indtil nu har vi haft folkeafstemninger, hvor det står fifty-fifty hver eneste gang, og der sker det, at De presser vores regeringer, og så presser de os.

Jeg mener ikke, vi kan fortsætte på den her måde. De sagde, at der var to muligheder. Den ene repræsenterer Mogens Lykketoft, og den anden gør De, og jeg er da klar over, at den trinvise måde, vi implementerer på nu, ikke fungerer. Men jeg er heller ikke for føderalisme, for det mener jeg ville være et mareridt for demokratiet. Så ville der ikke være nogen offentlig mening, og en regering for 450 millioner ville aldrig nogen sinde gå.

Det er selvfølgelig en tredje mulighed, som vi EU-skeptikere mener, og det er, at det europæiske samarbejde kunne være meget mere pragmatisk og meget mere nede på jorden. Og så tror jeg også, at man kunne få befolkningerne med.

Så jeg kunne godt lide at vide, og jeg vil meget gerne høre Deres svar på: Hvad sker der, hvis vi ikke går med Dem i Deres planer? Fordi De har jo en anden plan. De truede nærmest ved at snakke noget om “kernen i kernen”.

Men jeg kan fortælle Dem, at det måske er 5-10 lande, der vil gå med i den føderale plan, og så kan De jo ikke blive ved med at sige: Jeg repræsenterer Europa ude i verden, så De er nødt til at være meget seriøs om disse ting.

De ved, at der vil være forskelle mellem, hvad græsrødderne og politikerne siger, ikke sandt? Og vi føler, at man skubber til os. Vores økonomiminister sagde ved sidste folkeafstemning: Hvis I vover at stemme nej, så bliver vi en hvid plet på landkortet, fuldstændig isoleret. Men hvem isolerer? Er det Dem, der vil være avantgarde eller avantgardist, eller er det os, som ikke ønsker at følge trop? Hvad gør De for de nordiske lande?

Joschka Fischer:
Ja, det må jeg altså svare på.

Jeg truer da ikke nogen. Så kunne jeg jo også sige: Jamen det er Dem, der truer mig, ikke? Hvorfor skulle De true mig, og hvorfor skulle jeg true Dem? Det er da et godt spørgsmål.

Det er ikke et spørgsmål om trusler, det er et spørgsmål om demokratiske kontroverser, og vi skal jo stemme. Og hvis I har flertal, så har I flertallet, så har I ansvaret for konsekvenserne, og hvis jeg får flertallet, så har jeg ansvaret for konsekvenserne. Det er demokrati. Men det er jo ikke et spørgsmål om trussel. Jeg sætter virkelig stor pris på Danmarks demokratiske traditioner. Tyskland har en meget tragisk historie, især spørgsmålet om det tyske demokrati og måske den store fejl i det 19. århundrede, hvor man ikke kom med på den demokratiske vogn. Jeg tror, vores historie ville have været helt anderledes, hvis Tyskland bare én gang havde haft en demokratisk revolution.

Men jeg vil ikke tale om tysk historie her, blot sige, at disse ting er meget vigtige for mig, for jeg ønsker ikke, at man igen ser det mareridt, som nationalismen skabte. Det er ikke rigtig noget, som vedrører de nordiske lande, fordi I tilhører en mere heldig del af Europa.

Jeg mener heller ikke, der er krigsfare, det er ikke det, jeg taler om. Men problemet er, at Tyskland uden den integration ville være i en meget vanskelig situation, hvor vi ville være nødt til at afbalancere alt for mange interesser. Jeg taler ikke bare om mit land, men som medlem og baseret på min egen livserfaring mener jeg, at et integreret Europa virkelig er vores højeste prioritet i vores nationale interesser, for vi er ikke de heldige, vi hører ikke til den gode del af den europæiske historie og den lykkelige del.

Og lad nu være med at misforstå det, for alle disse problemer, som vi kan læse i bøger om den europæiske historie, findes jo stadig væk. De er jo rundt om bordet, ikke sandt?

Da vi nåede frem til en kompromis i Nice midt om natten, dukkede år 1838 lige pludselig op, og hvad der skete dér. Jeg vidste egentlig ikke, hvad det var. Jeg troede, det var en revolution i Frankrig eller en udskiftning af en konge i 1830, ja, Karl Marx har skrevet et smukt essay om dette, men der skete noget andet mellem Holland og Belgien.

Pludselig var vi så nødt til, i Nice, at se på den konflikt, som var en uafhængighedskrig for Belgien med hensyn til spørgsmålet om, hvor mange sæder Holland ville få eller Belgien ville få. Holland havde en regeringsbeslutning, så der var altså ikke plads til noget kompromis. Så sagde belgierne: Vi har ingen problemer med at få færre sæder end Holland, hvis der er en differentiering i alle andre lande, men man vil simpelt hen halshugge mig på ‘Grand Place’ som belgiskpremierminister , hvis jeg går med til, at der ikke er nogen forskel mellem Frankrig og Tyskland, men mellem Holland og Belgien. Og så talte han så om 1830 og 1930, og hvad ved jeg.

Men lad være med at le, det er jo europæisk virkelighed. Vi har samme spørgsmål. Og jeg er sikker på, at Danmark har de samme, svenskerne. Det er den europæiske virkelighed, og det er vi nødt til at respektere. Vi nødt til at tage det alvorligt. Så ud fra vores historiske erfaringer ønsker vi at undgå nye konfrontationer med fortiden på samme blodige vis.

For det andet - og det er min sande mening - når vi står adskilt og skal være forenet med 27 og 30 stater under de eksisterende strukturer, så er det for kompliceret. Indtil vi finder et kompromis så mener jeg, at verden fuldstændig har ændret sig. Men uden det, vil vores velfærdssystemer, vores økonomiske stilling i morgendagens verden, vores indflydelse på at kunne danne internationale politisk and strukturer, falde. Det 21. århundrede er globaliseringens århundrede, uanset om vi bryder os om det eller ej.

Derfor er vi nødt til at svare på spørgsmålet: Hvad kan vi gøre for at influere på dannelsen af denne globalisering? I Danmark er I afhængige af eksport. Det er vi også - helt klart, og uden vores økonomiske position - det samme gælder for Danmark, Frankrig, Tyskland, for alle - vil vore velfærdssystemer komme under et enormt pres.

Alle disse ting er så mine argumenter. Men jeg truer ikke nogen. Jeg fortæller bare. Det er historie, vi taler om. Og hvis vi ikke kan opnå enighed, hvad gør vi så? Skal vi så sige ok, størstedelen af den danske befolkning besluttede, at de ikke vil gøre dette. Og så sidder vi dér, og hvad skal vi så? Skal vi sidde dér og vente? Hvad foreslår De? Er det en trussel, når jeg siger til Dem, at jeg går ind for, at vi fortsætter sammen. Men hvis vi ikke gør det, hvad så? Så er vi nødt til at finde andre muligheder.

Jeg har dyb respekt for den danske befolknings beslutning om euroen. Jeg har en anden indstilling til euroen. Hvis jeg var en tysker og en europæer, ville jeg sige, at D-mark er en vidunderlig valuta, den dominerer alle de andre. Skønt! Det er faktum. Den tyske Bundesbank er baseret på en national lovgivning, som er ansvarlig for den her nationale lov. Og det var de andre valutaer - kronen inklusive - i slangesamarbejdet EMS’en, og det var altså Bundesbank, der besluttede dengang med EMS’en, og det var altså afhængigt af, om D-mark havde det godt eller ej. Det er et faktum, hvad enten man kan lide det eller ej. Så lad være med at straffe budbringeren for budskabet.

I dag har alle medlemmer af euroen en indflydelse på de beslutninger, der træffes. Med én undtagelse, nemlig repræsentanten for kronen. Kronen er meget tæt knyttet til euroen, så Jeres suverænitet, som I forsvarede meget stærkt, vil udøves af Den Europæiske Centralbanks bestyrelse.

Måske jeg skulle standse her. Som dansk vælger ville jeg virkelig have nogle meget alvorlige spørgsmål. For hvis man sagde, ok vi er ikke bundet, jeg vil forsvare kronen. Man så skal kigge på eksporten og se, om det er godt økonomisk og dermed også socialt en klog beslutning at isolere kronen fra euroen? Det er et andet alvorligt spørgsmål, men det er nu altså ikke noget, jeg vil rejse her. Det er udelukkende en intern debat i Danmark. Men I må forstå, at andre medlemslande har andre holdninger og synspunkter, og de vil fortsætte uden at presse andre. Hvis et medlemsland ønsker at sige nej, så er det nej. Det er klart. Det er ikke et spørgsmål om, at de store tryner de små, og det er derfor, jeg er så åben.

Den anden option er så avantgarde, og det har vi. Ud af 15 medlemsstater er der 12, som nu vil skabe euroen. Dette er så min sidste bemærkning. Jeg er virkelig interesseret i denne diskussion om et par år eller tre. Én gang om året har man alle de her nordeuropæere, herunder tyskerne, der drøner sydpå for at finde solen. Og så er der denne her fredelige invasion af danske turister, som tager til Flensborg, og de veksler kroner til euro for at rejse til Lissabon. I vil komme til at bruge euroen, og der er ingen, der kan bruge kronen andre steder end i Danmark.

Så rejser de tilbage til Flensborg, og så skal de så veksle deres euro til kroner, men det er meget, meget alvorligt, for det er den første ægte europæiske erfaring for mere end 300 mio. mennesker, så det er meget seriøst dette her. Og jeg tror på erfaringens magt, og jeg tror, at dette også kommer til at ændre de erfaringer, som euroskeptikere har, og jeg har stor respekt for dem, for det er meget vigtigt for os, for det er jo stadig væk den demokratiske proces.

Det sidste spørgsmål er spørgsmålet om gennemskuelighed: Ja, især inden for de militære spørgsmål har vi forskellige erfaringer, og det afhænger netop af den europæiske forsvars- og sikkerhedspolitik. 

Én gang om året har man alle de her nordeuropæere, herunder tyskerne, der drøner sydpå for at finde solen. Og så er der denne her fredelige invasion af danske turister, som tager til Flensborg, og de veksler kroner til euro for at rejse til Lissabon. I vil komme til at bruge euroen, og der er ingen, der kan bruge kronen andre steder end i Danmark.

Så rejser de tilbage til Flensborg, og så skal de så veksle deres euro til kroner, men det er meget, meget alvorligt, for det er den første ægte europæiske erfaring for mere end 300 mio. people, så det er meget seriøst dette her. Og jeg tror på erfaringens magt, og jeg tror, at dette også kommer til at ændre de erfaringer, som euroskeptikere har, og jeg har stor respekt for dem, for det er meget vigtigt for os, for det er jo stadig væk den demokratiske proces.

Det sidste spørgsmål er spørgsmålet om gennemskuelighed: Ja, især inden for de militære spørgsmål har vi forskellige erfaringer, og det afhænger netop af den europæiske forsvars– og sikkerhedspolitik. Men jeg mener, at når vi har de eksisterende strukturer og baseret på vores erfaringer, så vil vi i løbet af nogle års yderligere erfaringer kunne lægge os fast på, hvad vi vil have.

Hvad angår folkeafstemninger, så har vi brug for 2/3 til at ændre vores grundlov, så jeg tror ikke, vi får folkeafstemninger.

Og endelig: Næste mål vil selvfølgelig være, at vi beskæftiger os med de nationale og parlamentariske rettigheder på den næste regeringskonference. Jeg forudser derfor, at man der skal udarbejde nogle forslag, og så har vi så brug for nogle integrationsmekanismer, for IGC skal have frie hænder. Men traktater og traktatændringer skal ratificeres af parlamenterne, og jeg mener,  at uden en integrering af parlamenternes interesse, vil det blive meget vanskeligt at få en bekræftelse i ratifikationsprocessen selv i de lande, der går ind for Europa. Jeg tror, at problemerne ligger dér. Men jeg kunne godt tænke mig, hvis vi havde sådan en forfatning, så havde vi også en folkeafstemning, men det har vi desværre ikke mulighed for i vor nuværende forfatning, altså det, der svarer til grundloven.

Ordstyrer:

Vi tager tre ind nu, og så går vi herover først.

José Pons (Spaniens ambassadør i Danmark):
Jeg har et spørgsmål til hr. Fischer.

Ordstyrer:

Er det om fiskerierhvervet?

José Pons:

De skal ikke være bange, jeg skal gøre det ganske kort.

Hr. Fischer, De talte for en styrkelse af de nationale parlamenter ved hjælp af et andet kammer. Hvordan ser De det, som et lovgivende organ eller et rådgivende? For hvis det er lovgivende, så ville det være et tredjekammer, idet Ministerrådet jo har en masse lovgivning.

Spørgsmål til begge ministre: Kan vi udvide Europa uden også at udvide EU's budget?

Ordstyrer:

Ja, vi tager et andet spørgsmål. Keld Albrechtsen, folketingsmedlem for Enhedslisten.

Keld Albrechtsen (EL):
Tak for Deres holdning om de såkaldte historiske nødvendigheder. Det mindede mig om Friedrich Hegel, en stor tysk filosof, han snakkede også om historiske nødvendigheder, men historien gik ham imod, vil jeg sige.

Jeg tror, man skal være meget forsigtig, når man taler om filosofiske kategorier som historisk nødvendighed. Mange mennesker i de nordiske lande er meget skeptiske, tror jeg, over for det, De siger. Jeg spørger Dem nu: Hvor mange indrømmelser vil De give folk i Sverige, Irland og Danmark for at få en aftale i stand?

Når man ser på alle de forslag, der er kommet fra Dem selv, den belgiske regering og den franske regering, med hensyn til en ‘finansregering’ – De nævnte selv avantgarden blandt de europæiske medlemsstater – bag det ser jeg en ‘finansregering’.

Belgien foreslår i øjeblikket en direkte EU–beskatning – går De ind for det? Og så har De det andet kammer.

Men jeg mener også, at De har nævnt direkte valg af kommissionspræsidenten – en slags Unionspræsident valgt via direkte valg. Jeg mener altså, at det, De siger til os i dag, er, at hvis ikke vi accepterer det, så går avantgarden frem alligevel, og så kan de nordiske lande passe sig selv. Sådan forstår jeg det.

Er De villig til at trække Deres forslag tilbage, eller hvor langt vil De trække dem tilbage? For jeg må sige, at i øjeblikket kan jeg ikke rigtig se, hvordan man kan samle sig om et kompromis.

Ordstyrer:

Den sidste i denne omgang er Lykke Friis, som er en af Danmarks EU–eksperter.

Lykke Friis:

To korte spørgsmål. Et om Mellem– og Østeuropa og det konvent, vi har hørt om tidligere i dag. Hvilken rolle vil ansøgerlandene spille, hvor langt er man kommet i den proces?

Andet spørgsmål: De taler om den krise, der kan opstå, hvis vi ikke reformerer EU. Hvad kræves der af minimumreformer for at undgå denne krise i 2004?

Joschka Fischer:

For det første: Nej, jeg har aldrig talt om historisk nødvendighed! Jeg talte om historie, men ikke om nødvendighed. Ja, der er en meget vigtig forskel. Jeg tror ikke på historisk nødvendighed. Der findes altid forskellige muligheder, man skal bare vælge. Hvis man vælger mulighed A, så må man tage konsekvenserne. Hvis det er mulighed B, må man tage konsekvenserne af det valg.

Jeg har læst massevis af Hegel i mit tidligere liv, og jeg tror ikke på historisk nødvendighed. Historien er en god lærer, men man må træffe sine beslutninger i dag. Man kan lære af historien, men der er ikke noget, man kan beskrive som en historisk nødvendighed.

Men jeg har altså læst og lært af Hegels dialektik, og det er meget nyttigt og vigtigt. Det er ikke, fordi jeg tror på dialektik, men det fungerer. Det er også en af mine erfaringer.

Måske skulle man se på konsekvenserne efter den sidste folkeafstemning i Danmark, men når man ser dialektisk på det, så er resultatet interessant. Jeg har allerede har nævnt det, og jeg vil selvfølgelig ikke generere Dem med det, men jeg gentager: Hvorfor skulle De tvinge mig til ikke at følge min opfattelse, hvis jeg har et flertal for det? Det er da en ærlig sag at sige, at når De har flertal, så fortsæt – ellers lad være.

Nu kommer jeg med en historisk bemærkning. I EU har vi forskellige grupper, og det respekterer jeg, for man skal have alle de traditionelle grupper. Først havde man de seks fællesskabsmedlemmer, og det hele var baseret på franske–tyske erfaringer. Man vil aldrig kunne forstå det historiske skridt, som den generation tog, som grundlagde det, medmindre man kender noget til slagmarkerne i de to verdenskrige. Hvis man taler om det tåbelige i Versaille–traktaten og det kloge i de beslutninger – navnlig Schuman og Monnets efter Anden Verdenskrig – ser man det i et større og bedre lys, og disse oprindelige seks medlemmer er virkelig baseret på den erfaring. Det bør man vide. Det er ikke alene historie, det er altså også en integreret virkelighed, for det er en anden tradition i tænkemåde. Det var altså de første seks.

Så har vi Middelhavslandene. Spanien f.eks. stod uden for Europa. Det var et diktatur med fattigdom og ringe udvikling. Jeg husker meget vel, at da jeg var en ung mand, var der et statskup i Grækenland. Jeg havde mange venner, der var emigreret, og vi arbejdede også under jorden mod Franco i Spanien. Det husker jeg meget vel. Også Portugal, det var faktisk et tredjeverdensland under diktaturet. Altså disse lande har en anden opfattelse af Europa, som ligger et helt andet sted end hos de seks og hos de nordiske lande – de skandinaviske lande og briterne.

De nordiske lande og englænderne har faktisk en meget lykkelig historie: demokratiske traditioner, parlamentariske traditioner. Danmark har selvfølgelig lidt under den tyske besættelse, Sverige var mere heldige dér, men alt i alt har I en meget pragmatisk indgang til Europa – og jeg respekterer denne indgang på samme måde, som jeg respekterer de to andre.

Og nu får vi en ny realitet. Den fjerde gruppe. For. disse nye medlemsstater, som i 50 år har levet under kommunistisk diktatur, betyder Europa: Aldrig mere på den forkerte side af tæppet. For Polen er det ikke alene økonomisk, men også historisk og moralsk; det har noget at gøre med deres fortid.

Vestmagterne erklærede krig mod Hitler og Tyskland, da Hitler gik ind i Polen. Polakkerne blev slået, de kæmpede bravt, men de opgav aldrig. De kæmpede udenfor, indenfor. Til slut sejrede de, men de tabte alligevel, fordi de var på den forkerte side af jerntæppet, kan man sige, de lå nemlig under Sovjet.

Men selv da opgav de aldrig. De blev aldrig rigtig ægte kontrolleret af storebror. Og Solidarnosc var en hjørnesten, og det førte faktisk til, at hele imperiet faldt sammen, og det er navnlig Tyskland taknemlig for. Så dette historiske element må vi aldrig glemme, når vi taler om udvidelse.

Det er dog ikke den eneste grund, men denne fjerde gruppe medbringer deres egne erfaringer, og det er et meget specielt perspektiv. Det vil tage tid for dem at integrere sig kulturelt osv., men vi må hurtigst muligt starte denne integration ved at formalisere deres medlemskab.

Mit forslag til en føderation af nationalstater fik jeg oprindelig ideen til i det britiske parlament. Mit første besøg i det britiske parlament viste mig, at de aldrig nogen side vil afskaffe ‘House of Commons’, for det er deres identitet som nation. De vil aldrig nogen sinde overgive disse ting til et hus f.eks. i Strasbourg eller hvor som helst, og det samme gælder her i Danmark og i Sverige.

Det er lidt anderledes med Finland. De er de mest integrerede skeptikere. Men det var ironisk – en vittighed.

Jeg tror, at dette koncept, det at man giver de nationale stater og deres institutionerne en stærk rolle, det skal man tænke grundigt igennem. Tysklands oprindelige mening er, vi skal have en føderation. Jeg tror ikke, det vil ske i min levetid, men det ligger ikke uden for min forestillingsevne. Men jeg mener en føderation af nationale stater, hvor man lægger suveræniteterne sammen, når det er nødvendigt, men kontrollerer ved demokratiske institutioner. Og demokratiske betyder også, at man ikke mister forbindelsen til realiteterne og traditionerne, nemlig de nationale parlamenter.

Og jeg mener, man skal give de nationale parlamenter en direkte lovgivende rolle på europæisk plan, for jeg ønsker at forbinde de nationale stater med det europæiske demokrati. Det har ikke noget at gøre med en superstat eller en føderation. Jeg ønsker, at Folketinget skal være en direkte del af det lovgivende arbejde på europæisk plan som alle de andre. Det er selvfølgelig ikke et trekammersystem. Det er min personlige mening – ikke den tyske regerings. Vi diskuterer det i Tyskland for øjeblikket, og det bliver en lang diskussion.

Min personlige opfattelse er, at vi klart skal finde ud af, at lovgivningen skal gennemføres af lovgiverne, og Rådet skal være en del af det europæiske eksekutivorgan. I Frankrig har man f.eks. et system af to elementer, som jeg ikke vil have. I Finland, som er et nordisk land, har præsidenten en meget stærk rolle. Regeringen og præsidenten er i Finland tilsammen det eksekutive organ. Der har man altså visse erfaringer, men det vil selvfølgelig være vanskeligt at diskutere med andre medlemsstater, det ved jeg meget vel.

Men alligevel er jeg en ægte demokrat, og jeg mener, at vi virkelig skal have en magtdeling. Et lovgivende organ og et udøvende organ. Regeringer skal være del af det udøvende organ. Regeringer skal ikke være udøvende og lovgivende på én gang, og det er jo realiteten i Det Europæiske Råd.

Måske skulle man overveje disse ting lidt mere grundigt, og så vil man se, at jeg prøver på at bygge bro mellem alle disse traditioner, og på denne baggrund kan Europa bygges op.

Derfor er det helt misforstået, at jeg ikke vil tage euroskepticisme – eller hvad De kalder det – alvorligt, men jeg går ind for Europa, så jeg prøver at få debatten i gang ved at pege på problemer – nogle gange er jeg måske lidt for aggressiv, det ved jeg ikke.

Men hr. ambassadør: Flere penge! Men hvor finder man dem? Altså hvad med beskatning? Når man har ægte demokratisk styring, så skulle man undersøge det beskatningssystem – og tag udgangspunkt i diskussion som nettobidragyder. Om det ville være fornuftigt kun at have de indirekte finansielle elementer til EU. Jeg ved det ikke.  Men De går sikkert ind for udvidelse, går jeg ud fra – eller? De er imod udvidelse? Ok. Undskyld. Men hvorfor ikke? Demokrati er jo meget spændende – jeg elsker det! Altså euroskeptiker, men for udvidelse. Det lyder godt.

Med hensyn til strukturerne med indirekte finansiering, er det store problem, at vores befolkning i Tyskland – og jeg tror, det også er sådan i Danmark – taler om nettobidragene, fordi det er en del af vores finanslov. Det kan man se. Vi betaler så og så meget ud over det, vi får.

Men der er fordele for vores industri i forbindelse med profit og arbejdspladser, vi giver via EU Spanien mulighed for at investere i infrastruktur osv. Det er meget godt, og det er gode investeringer i Spanien, Portugal osv., men det, der kommer ud af det, ser man ikke direkte. For det er en del af den generelle økonomiske succes. Så med de indirekte system, får man visse problemer med legitimitet i den politiske proces, den parlamentariske proces, i den offentlige mening, og derfor – nu skal vi selvfølgelig ikke tale om europæiske skatter osv. – i fremtiden, når vi ser på 2006, bør vi måske overveje det.

F.eks. ville det være udmærket for Spanien at få en europæisk energibeskatning. Det ville da være et godt forslag for Spanien. Det ville da være en god idé. Jeg ved ikke, om den spanske regering allerede er kommet så langt, og jeg ønsker altså ikke, at der står i aviserne i morgen, at den tyske udenrigsminister har foreslået energibeskatning for hele Europa. Jeg tænker bare højt, vil jeg sige.

Men jeg går ind for, at alle ansøgerlande, hvor forhandlingerne er indledt, sidder med os ved bordet og diskuterer det hele, men de har selvfølgelig ikke mulighed for at afgive deres stemme. Men lige så snart aftalerne er underskrevet, så har de samme rettigheder, f.eks. i konventet. Selvfølgelig er der visse sammenhænge  hvor vi ikke kan give ansøgerlandene samme ret, der er vi bundet af traktaten.

Hvordan er det? Er det kun underskriften, eller er det også ratifikationen? Nej, man skal altså også have ratifikationen i ICG, før det fulde medlemskab træder i kraft. Men jeg mener, at ansøgerlandene skal være med i konventdiskussionerne i 2004, for der diskuterer man jo den udvidede union.

Ordstyrer:

Jeg sidder og ser på tidsplanen. Den har vi brudt. Det er jeg fuldt opmærksom på. Jeg har skønnet, at det var vigtigere, at vi fik lejlighed til denne her diskussion, end at vi havde lang tid til en debat efterfølgende – også som EU–ordfører, for den diskussion kan vi tage på hjemmefronten en anden dag.

Så vi har nogle stykker mere, jeg har seks på listen, og hvis I er lange i spyttet, så skærer jeg, ellers får de sidste ikke ordet, og derefter får vi en sidste besvarelsesrunde. Jeg kan ikke tage flere på nu. Jeg har Helle Thorning–Schmidt. Jeg beder Jer om være korte, præcise, klare.

Helle Thorning–Schmidt (MEP):
Ja, mange tak. Jeg taler engelsk.

Tak for Deres indlæg. Det var til megen gavn. Jeg mener, at vi godt én gang for alle kan jorde det rygte i Danmark om, at der er nogle såsom Drude Dahlerup m.fl., der tror, at der er nogle på fastlandet, der prøver på at fjerne den danske velfærdsstat, som ønsker harmonisering og som ønsker, at der skal ske en hel masse grimt mod den danske model. Derfor var det vældig rart, at De kom her og fortalte os det.

For nu at være lidt mere alvorlig: Det er selvfølgelig de idéer, De fremkom med i forbindelse med at ændre vores arbejdsgang i Europa. Jeg synes, det er godt, at der kommer nogen med en så logisk måde at ændre institutionerne på. Men den måde, hvorpå De tegner billedet, er for smuk, er for logisk, for igen, når man trækker på den historiske erfaring, er det ikke den måde, Unionen virker på. Vi ændrer tingene lidt efter lidt. Vi prøver på at leve op til en mere lykkelig fremtid, men vi arbejder ikke med et stort “big bang”. Vi ændrer ikke tingene på den måde.

Så med hensyn til det spørgsmål, der blev stillet før: Hvor meget er nødvendigt for at undgå de kriser, De talte om? Det synes jeg er utroligt vigtigt at finde ud af, hvor vi faktisk kan mødes, og hvor megen reform, der er behøv for, for at undgå disse kriser.

Og et andet spørgsmål, som virkelig vedrører principperne: De foreslog, at vi har den nationale stat og så de store og de små medlemslande, det er et andet princip, som jeg mener er utrolig vigtigt. Nogle gange arbejder vi efter en EU–metode og andre gange efter en implementeringsmetode, men i Deres forslag er der ikke denne opdeling, og jeg kunne godt tænke mig at vide, om det virkelig er realistisk, at disse to metoder, som jo er virkeligheden i Unionen, virkelig kan gå hånd i hånd?

Ordstyrer:

Nu må jeg som ordstyrer dele hug ud her. Hvis de øvrige indlæg er lige så lange, får de sidste tre ikke ordet. Gudskelov var det en partifælle, så jeg kan få lov til at skælde ud. Så får jeg ingen politiske komplikationer, førend på kongressen i næste uge, men det må vi leve med.

Så er det Lone Dybkjær, der også er medlem af Europa–Parlamentet.

Lone Dybkjær (MEP):

Jeg vil gerne sige, at jeg mener, det er nødvendigt at have det nationale parlament involveret. Men det gør det ikke mere gennemskueligt i selve forløbet, for jeg mener, at det er meget nødvendigt, at de nationale parlamenter bliver involveret inden “big bang”, og det vil være en meget kompleks situation.

Det, jeg mener, at De og andre rådsmedlemmer skal gøre, er ikke at glemme den håbløse situation, som Europa–Parlamentet står i. Som medlem af det tror jeg, at man virkelig opgiver, fordi man virkelig ikke går ind i de problemer, som vi har, og som vi ikke selv kan løse.

Det er umuligt for os i Europa–Parlamentet, og det er også umuligt at have et parlament, der rejser fra Bruxelles til Strasbourg. Og I skal beslutte, for hvorfor skal de europæiske institutioner, som er direkte valgt, have de mest rædselsfulde arbejdsbetingelser overhovedet? Der mener jeg, at I som et stort land har ansvar for at hjælpe os med det.

Den sidste ting, jeg godt vil sige, er, at I jo aldrig får en folkeafstemning i Tyskland med et ja til den tyske mark, og det ved De. Så spørgsmålet er, hvad vi skal gøre med den offentlige mening, hvis vi ønsker at have gennemskuelighed og ønsker at ændre over til et mere demokratisk system? Hvad pokker skal vi så gøre for at få folk til at forstå, hvad vi gør, uden at fortælle dem, at dette kommer til at ske om 50 år, når der kommer en præsident, som De jo allerede har været inde på her i dag.

Ordstyrere:
Ja tak. Og så er det Charlotte Antonsen, der er EU-ordfører for Venstre.

Charlotte Antonsen (V):

Først vil jeg gerne takke. Det var meget interessant at møde en socialist, der er så pro-europæisk. Dem har vi ikke så mange af i Danmark. Ja, der var en lidt tidligere på dagen, men alligevel, de er sjældne.

Men det, jeg godt ville vide, vedrører udvidelsen. Mener De for det første, at det er realistisk at have et “big bang” i forbindelse med udvidelsen under det danske formandskab med 10 nye medlemmer, og tre er baltiske lande, og er det noget, I vil støtte?

Og så talte De om problemerne i forbindelse med vores velfærdsstat, og derfor kunne jeg godt lide at vide, om befolkningerne fra de nye lande ikke vil kunne komme til at bevæge sig frit i de ældre EU lande, og hvorfor mener De, at de ikke kan komme til det?

Ordstyrer:

Du var færdig Charlotte?. Så er det Peter Gæmelke, Landbrugsrådet.

Peter Gæmelke (Landbrugsrådet):
En lille opfølgning på det sidste. Tak for en meget klar tale om EU fremtid. Jeg synes, at det var utrolig rart at høre, og det fortæller mig også, at selv en dårlig socialist kan være en god fremtidspolitiker. Ja, undskyld, jeg taler så klart.

De sagde, at i WTO–reglerne var det også nødvendigt at drøfte sociale og menneskelige og miljømæssige og dyrevelfærdsmæssige problemer. Det er jeg helt enig i. I Seattle demonstrerede man netop for disse spørgsmål. Jeg kunne godt tænke mig at vide, hvordan disse spørgsmål kan iværksættes og implementeres, for vi er nødt til at gøre fremskridt i WTO, vi har behov for mere frihandel, men vi er også nødt til at se på de andre spørgsmål. Så spørgsmålet er: Hvordan mener De, at dette kan gøres? Ved minimumstandarder og –normer, eller på hvilken måde kan det gøres?

Ordstyrer:

Tak for det. Og den næste er Kristian Thulsen Dahl fra Dansk Folkeparti.

Kristian Thulesen Dahl (DF):
Jeg har kun ét spørgsmål. Det vedrører Nice-traktaten. Hvis Irland stemmer nej næste gang, hvad så? Hvilke konsekvenser vil det, efter Deres mening, få for Nice-traktaten og hvilke konsekvenser for Irland?

Ordstyrer:

Og sidste taler er Knud Erik Hansen, Socialistisk Folkeparti.

Knud Erik Hansen (SF):

Jeg lagde mærke til, at De understregede, at Europa består af forskellige nationer med forskellige traditioner. Jeg bemærkede også, at De sagde, hvis Danmark og Storbritannien og Sverige stadig væk ikke vil være med i euroen, så måtte det jo så være deres hovedpine og deres valg.

Så hvis man virkelig tager det som baggrund, at vi er forskellige nationer, kan det så afspejles mere i de nøgleideer, som landene skal følge? Altså kunne euroen ikke bare være en generel valgmulighed for Europa? Eller kunne der være andre ting, som kunne være optioner for fremtidens Europa?

Ordstyrer:

Tak for det. Så giver jeg ordet til Joschka Fischer.

Joschka Fischer:

Jeg mener, at Europa–Parlamentet er et hovedelement i europæisk demokrati, men at det også skal undergå en reform. Jeg mener, at Europa–Parlamentets ansvar, dvs. en overførsel af større ansvarsområder og beføjelser, vil bringe det europæiske parlament eller Europa–Parlamentet til den nationale beslutningsproces. Ellers vil dette parlament jo også selv komme i en stor, dyb krise.

Alt det der med Bruxelles og Strasbourg – Frankrig er altså vores nærmeste allierede, så det har jeg ikke lyst til at gå ind og drøfte, ikke her. Vi er gode partnere også med Belgien.

Nogle gange er Den Europæiske Union ikke særlig logisk, men på grund af historien - ikke de forkerte beslutninger. Men ja, jeg forstår godt, hvad De føler. Og De forstår sikkert også problemet. Men hvad betyder det? Jeg er fuldstændig klar over de problemer, som Europa–Parlamentet har, for det vil jo også være en del af 2004–processen, at parlamentet vil kæmpe for sine rettigheder. For resten, da den tidligere Kommissionen havde Parlamentet som overordnet, var der også konstitutionel uenighed, med efter min mening ikke med et særlig positivt resultat. For det gav de facto til styrkelse af Rådet, ikke af Parlamentet. Så af de tre europæiske elementer, Parlamentet, Kommissionen og Rådet, kæmpede de to mod hinanden – det gjorde Kommissionen svagere, og det endte med, at regeringerne og Rådet blev styrket. Så det var ikke meningen. 

Misforstå mig nu ikke. Jeg taler kun om resultaterne, ikke om intentionerne. De var selvfølgelig meget vigtige – men resultatet. Så jeg er enig i, at der skal reformeres en del. Det skal være et rigtigt parlament, det skal have rigtige ansvarsbeføjelser og gennemskuelighed, og derfor mener jeg også, man skal drøfte valgmekanismen, for parlamentarikerne skal være ansvarlige. Alle skal vide, hvem der er valgt, hvorfor bliver hun eller han valgt, og hvad det er, de går og laver dernede. Men i øjeblikket, når en beslutningsproces mere er på et integreret niveau, så bliver man altså grillet derhjemme, hvis man træffer de forkerte beslutninger. Så disse ting er meget indbyrdes afhængige.

“big bang” under det danske formandskab? Det kunne da være skægt, synes du ikke, Mogens? Jeg nævnte vist, at jeg tror på dialektik, ikke sandt? Det ville virkelig være en sejr for historisk dialektik. Og så vil der være “big bang” under Danmarks formandskab, men hvorfor ikke?

Mogens, vi havde jo det her møde med de 27–28 udenrigsministre i går rundt om et bord. Det er godt nok vanskeligt at føre en diskussion blandt 15 personer, men det er næsten umuligt, når man er 28. En diskussion mellem 28 personer betyder næsten, at man skal åbne et parlament, når man ønsker en diskussion, altså det er min holdning.

Jeg taler ikke om nye institutioner, for som tidligere anarkist har jeg altså ikke så meget tilovers for institutioner i min biografi. Men institutioner er vigtige, hvis man ønsker at organisere demokrati og effektivitet, og derfor – hvis man har regeringskonferencer med 28 deltagere – ja, så vil man have regeringskonferencer i flere måneder.

Hvad betyder det? Hvad betyder en samling i to måneder? Det betyder en session, om man vil. Ikke kun en, to, tre nætter. Almene anliggender i et råd på 28 vil tage en hel uge, det vil blive møde. Presset på antallet på vil skubbe os frem til en parlamentarisering af Unionen, ellers fungerer det ikke.

Men undskyld, lad være med at straffe budbringeren for budskabet. Hvis I går ind for en udvidet Union, så er der altså valg A: Beslutningsprocessen vil være umulig og vil tage alt for lang tid, man kan ikke gøre forskel mellem A–, B– og C–lande, denne uge er der dem, der har lov til at tale, det er kun otte lande, der har lov til at tale, B og C skal må ikke tale. Det er umuligt. Eller man gå over til parlamentarisering, dvs. en konstitutionel repræsentation, en permanent repræsentation. Der er flere valg.

Man kan selvfølgelig også vælge, at man har et permanent råd af europæiske ministre. Men det er en tendens mod føderalisme i overensstemmelse med det tyske system og alt det, vi har drøftet i Frankrig. Der må vi jo altså tænke nærmere over konsekvenserne, men der er andre valgmuligheder.

Men endnu engang med hensyn til “big bang”: finanserne, økonomien, jeg ved ikke, hvordan vi skulle kunne klare det. Måske kunne vi begynde med en plenarforsamling i januar 2005, og så er vi måske færdige i plenarforsamlingen ved udgangen af det år og har fundet et kompromis.

Jeg mener, at selv om vi foretager en slags pilgrimsrejse til San Diego, så tror jeg altså ikke på, at der kommer noget godt ud af et økonomisk kompromis i 2006, medmindre vi har nogle økonomiske idéer og nogle institutionsreformer, kompromiser, og det betyder, at man giver og tager, ikke? Giver med den ene hånd og tager med den anden, ikke bare tager, det duer ikke. Jeg tror faktisk, at i en stor union vil der være mere, der skulle gives end der skulle tages. Jeg tror ikke, det vil fungere. Så “big bang” vil i hvert fald være meget kompliceret. Men lad os nu se. Vi har taget en beslutning om procedure i Helsinki. Kommer tid, kommer råd.

Spørgsmålet til mig som socialist om frihandel i WTO på den ene side og minimumsnormer på den anden side. Det er meget vigtigt, Men vi må først og fremmest nå interne kompromiser mellem frihandler og de andre.

Der er to tænketankeskoler i Unionen. Uden et internt kompromis, tror jeg vi får problemer. Men det bør vi byde velkommen. Og jeg tror, vi kan nå frem til gode kompromiser, men det er ikke nemt, for der er utrolig mange forskellige interesser involveret.

Tyskland og Danmark har ikke nogen problemer indbyrdes, og de fleste af de nordiske lande har samme tradition omkring frihandel. Men der er Sydeuropa, der er franskmændene, der tænker anderledes, de har nogle andre lidt mere tøvende traditioner. Men de har nogle gode pointer, synes jeg nok. Det har de. Måske ikke i den sektor, som I er interesseret i, men i kultur og andre spørgsmål. Det er svært at drøfte disse ting, men jeg er sikker på, at det klarer vi nok også.

Så med hensyn til Irland: Nå ja, hvis traktaten forkastes i et medlemsland, så er der ikke nogen traktat. Så har vi ingen traktat.

Nu håber jeg ikke, jeg glemte nogen spørgsmål. Har jeg ikke svaret på alle spørgsmål? Jo.

Tusind tak for invitationen. Det var så den måde, jeg diskuterer på – som en parlamentariker med andre parlamentarikere – på en meget åben måde. Hvis jeg var for direkte og åben, så undskyld, men det er altså min stil, og jeg mener alligevel, at I her i det danske parlament er vant til konfrontation, sådan i hvert fald i substansen. Men jeg ønskede i hvert fald ikke at genere nogen, og jeg håber ikke, jeg skabte for mange problemer for den danske regering.

Ordstyrer:
Tak. Udenrigsminister vil også komme med et par bemærkninger.

Mogens Lykketoft:

Ja, jeg har jo ikke sagt så meget, for jeg har jo andre muligheder for at drøfte tingene med de her gutter.

Nej, jeg tror ikke, du skabte nogen problemer for mig. Du har vist os en stil her, som jeg mener er utrolig produktiv for os alle sammen, hvis vi virkelig ønsker at få en diskussion om Europa ud til befolkningen, ud til manden på gaden, så tusind tak for det.

Jeg mener ikke, at man kunne forestille sig nogen gøre et bedre job her i landet, end du lige har gjort, Joschka, for at give stimulans til en ægte diskussion, der også omfatter det historiske aspekt og den historiske udfordring, som ikke er så nærværende i den danske europadiskussion, som den bør være. Så ingen problemer. Tak.

Ordstyrer:

Men mange tak også på Europaudvalgets vegne. Vi har været meget glade for, at I kom her i dag, og vi håber også, at det vil bibringe med stof til vores debat.

Min næstsidste bemærkning er, at jeg er glad for, at De talte engelsk, for danskerne er måske mere engelsktalende end tysktalende i hvert fald i denne del af landet. Og så vil jeg som endelig bemærkning tilføje, at hvis dette er en moderne, ny form for anarkisme i dagens Europa, så ser det ikke så galt ud endda. Så endnu engang tak.

Vi er nu nået til den sidste del, hvor partiernes EU–ordførere, hvis ellers der er nogen tilbage i salen, havde tænkt sig at komme med et par bemærkninger, et supplement, og man kan jo egentlig diskutere, om der sådan set er mere at sige i forhold til det.

Jeg havde faktisk selv tænkt mig at sige en lille smule, men jeg må lige høre mine kolleger, om de agter at sige noget som helst, eller om de er så fuldstændigt lamslået af indholdet, at de ikke har noget at tilføje.

Ok. Det betyder så i praksis, at vi gemmer alle de supplerende guldkorn fra partierne og de store taler, vi har skrevet, til en anden dag, og så vil jeg bare benytte lejligheden til at sige, at jeg håber, at alle, der har deltaget i seancen her, virkelig har fået fyldt noget på dunken. Noget stritter i 17 forskellige retninger, men det giver i hvert fald et billede af, hvilke synspunkter der er.

Og som jeg sagde i formiddag, og som jeg har opbakning til fra de øvrige EU–ordførere i Europaudvalget, vil vi tilstræbe, at vi i foråret næste år vil planlægge høringer, hvor vi vil prøve at bringe engelske og franske og gerne andre synspunkter på banen. Jeg mener nemlig, at det her er en understregning af, at når vi hører fra dem, der er ophavsmænd til ideerne, så får vi altså også en anden type diskussion med os selv og med hinanden både i Danmark, og også når vi skal diskutere ude i Europa.

Derfor vil jeg sige tusind tak for deltagelsen i dag, tusind tak for alle indlæg, og så vil jeg ønske, at alle kommer godt hjem, og vi får sat rigtig gang i debatten. Det har vi et fælles ansvar for alle de steder, vi sidder.

Tak for i dag.

